text:
ພິທີຕ້ອນຮັບຄະນະ 3 ອົງການຈັດຕັ້ງມະຫາຊົນ ພະແນກສຶກສາທິການ ແລະ ກິລາແຂວງຫົວພັນ
ທີ່ມາຢ້ຽມຢາມແລກປ່ຽນບົດຮຽນນຳ ວິທະຍາໄລຄູຄັງໄຂ ຄັ້ງວັນທີ 3 ສິງຫາ 2018.
ໃນຕອນເຊົ້າຂອງວັນສຸກ ວັນທີ ວັນທີ 3 ສິງຫາ 2018 ທີ່ສະໂມສອນ ວິທະຍາໄລຄູຄັງໄຂ ແຂວງຊຽງຂວາງ ໄດ້ຈັດພິທີຕ້ອນຮັບຄະນະ 3 ອົງການຈັດຕັ້ງມະຫາຊົນ ພະແນກສຶກສາທິການ ແລະ ກິລາແຂວງຫົວພັນ ທີ່ມາຢ້ຽມຢາມແລກປ່ຽນບົດຮຽນນຳ ວິທະຍາໄລຄູຄັງໄຂ ພາຍໃຕ້ການນຳພາຂອງ ທ່ານ ສົມເພັດ ອິນທະສອນ ຮອງຫົວໜ້າ ພະແນກສຶກສາທິການ ແລະ ກິລາແຂວງຫົວພັນ ແລະ ກ່າວຕ້ອນຮັບຂອງທ່ານ ອຈ ວັນນີ ຢ່າງເຈຍມົວ ເລຂາພັກຮາກຖານ ຜູ້ອຳນວຍການ ວິທະຍາໄລຄູຄັງໄຂ ພ້ອມການເຂົ້າຮ່ວມຂອງ ທ່ານ ຄະນະພັກຮາກຖານ, ຄະນະສະຫະພັນ ແລະ ຄະນະຮາກຖານ ຂອງ 3 ອົງການຈັດຕັ້ງ.
ໃນກອງປະຊຸມໄດ້ມີການແລກປ່ຽນ ຖອດຖອນບົດຮຽນ ທາງດ້ານການຈັດຕັ້ງປະຕິບັດວຽກງານຂອງ 3 ອົງການຈັດຕັ້ງມະຫາຊົນ ເຊິ່ງໃນເບື້ອງຕົ້ນໄດ້ຮັບຟັງການສະຫຼຸບລວມໂດຍຫຍໍ້ການຈັດຕັ້ງປະຕິບັດວຽກງານຂອງ 3 ອົງການຈັດຕັ້ງມະຫາຊົນ ຂອງວິທະຍາໄລຄູຄັງໄຂ ຈາກ ສຫ ຄຳວົງ ອຸດົມສຸກ ເລຂາ ຮາກຖານຊາວໜຸ່ມ ວິທະຍາໄລຄູຄັງໄຂ ຈາກນັ້ນຮັບຟັງການສະຫຼຸບລວມໂດຍຫຍໍ້ການຈັດຕັ້ງປະຕິບັດວຽກງານຂອງ 3 ອົງການຈັດຕັ້ງມະຫາຊົນ ຂອງພະແນກສຶກສາທິການ ແລະ ກິລາແຂວງຫົວພັນ ຈາກ ສຫ ວັນສີ ສຸກສະຫວັນ ເລຂາຊາວໜຸ່ມພະແນກສຶກສາທິການ ແລະ ກິລາແຂວງຫົວພັນ.
ພິທີເປີດຮຽນທິດສະດີການເມືອງ ແລະ ການປົກຄອງລະບົບກໍ່ສ້າງຊັ້ນຕົ້ນ ຮຸ່ນທີ 1ຂອງວິທະຍາໄລຄູຄັງໄຂ ແຂວງຊຽຂວາງ
ໃນເວລາ 1:00 ນາທີ ຂອງວັນທີ 1 ສິງຫາ 2018 ຢູ່ທີ່ສະໂມສອນ ວິທະຍາໄລຄູຄັງໄຂ ໄດ້ຈັດພິທີເປີດຮຽນທິດສະດີການເມືອງ ແລະ ການປົກຄອງລະບົບກໍ່ສ້າງຊັ້ນຕົ້ນ ຮຸ່ນທີ 1ຂອງວິທະຍາໄລຄູຄັງໄຂ ແຂວງຊຽຂວາງ ຂຶ້ນພາຍໃຕ້ການເປັນປະທານຂອງ ທ່ານ ບົວສອນ ສີນວນທອງ ຄະນະປະຈຳພັກແຂວງ ຮອງເຈົ້າແຂວງ ແຂວງຊຽງຂວາງ ພ້ອມທັງການເຂົ້າຮ່ວມຂອງ ທ່ານ ອຈ ວັນນີ ຢ່າງເຈຍມົວ ເລຂາພັກຮາກຖານ ຜູ້ອຳນວຍການ ວິທະຍາໄລຄູຄັງໄຂ, ທ່ານ ບຸນເລື່ອນ ວັນນາຮັກ ຜູ້ອຳນວຍການ ໂຮງຮຽນການເມືອງ ແລະ ການປົກຄອງແຂວງຊຽຂວາງ, ແລະ ບັນດາແຂກທີ່ຖືກເຊີນ ຕະຫຼອດຮອດຄູ-ອາຈານ ແລະ ນັກສຶກສາ ລວມທັງໝົດ 83 ກ່ວາສະຫາຍ ເຊິ່ງກອງປະຊຸມດັ່ງກ່າວໄດ້ຮັບຟັງການແນະນຳຫຼັກສູດ ແລະ ວິທີດຳເນີນການຈັດການຮຽນ-ການສອນ ຈາກ ທ່ານ ບຸນເລື່ອນ ວັນນາຮັກ ຜູ້ອຳນວຍການ ໂຮງຮຽນການເມືອງ ແລະ ການປົກຄອງແຂວງຊຽຂວາງ ແລະ ຍັງໄດ້ຮັບຟັງການໂອ້ລົມ, ມີຄຳຄິດຄຳເຫັນ ແລະ ກ່າວເປີດພິທີຢ່າງເປັນທາງການຈາກ ທ່ານ ບົວສອນ ສີນວນທອງ ຄະນະປະຈຳພັກແຂວງ ຮອງເຈົ້າແຂວງ ແຂວງຊຽງຂວາງ.
ກອງປະຊຸມເຝິກອົບຮົມການນໍາໃຊ້ປຶ້ມຄູ່ມືວິທີສອນ, ວິທີສ້າງສື່ການສອນໃຫ້ແກ່ຄູສອນຊັ້ນປະຖົມ
ຂອງໂຮງຮຽນເປົ້າໝາຍ ໃນວິທະຍາໄລຄູຄັງໄຂ ພາຍໃຕ້ໂຄງການ BEQUAL
ໃນຕອນເຊົ້າເວລາ ໃນເວລາ 8 ໂມງ 00 ນາທີ ຂອງວັນທີ 09/07/2018, ຈິ່ງໄດ້ເປີດ ກອງປະຊຸມເຝິກອົບຮົມການນໍາໃຊ້ປຶ້ມຄູ່ມືວິທີສອນ, ວິທີສ້າງສື່ ການສອນໃຫ້ແກ່ຄູສອນຊັ້ນປະຖົມຂອງໂຮງຮຽນເປົ້າໝາຍ ໃນວິທະຍາໄລຄູຄັງໄຂຂຶ້ນຢ່າງເປັນທາງການ, ພາຍໃຕ້ການ ເປັນປະທານຂອງທ່ານ ອາຈານ ວັນນີ ຢ່າງເຈຍມົວ ເລຂາຄະນະພັກຮາກຖານ ຜູ້ອຳນວຍການວິທະຍາໄລຄູຄັງໄຂ, ພ້ອມດ້ວຍການເຂົ້າຮ່ວມຂອງບັນດາທ່ານຄະນະອຳນວຍການ, ຫົວໜ້າຫ້ອງການ, ວ່າການຫົວໜ້າຫ້ອງການ, ຮອງຫົວໜ້າຫ້ອງການສຶກສາທິການ ແລະ ກິລາແຂວງ, ເມືອງ, ຫົວໜ້າໂຮງຮຽນປະຖົມເປົ້າໝາຍ 4 ແຫ່ງ, ຄະນະຮັບຜິດຊອບກອງປະຊຸມ, ວິທະຍາກອນ ແລະ ສໍາມະນາກອນທັງໝົດຈຳນວນ 40 ທ່ານ.
ໃນທີ່ປະຊຸມດໍາເນີນເປັນເວລາ 5 ວັນເຕັມ (9-13/ 07/ 2018) ເຊິ່ງໃນນັ້ນບັນດາຄະນະຮັບຜິດຊອບກອງປະຊຸມ, ວິທະຍາກອນ ແລະ ສໍາມະນາກອນ ໄດ້ດໍາເນີນກິດຈະກໍາຕາມແຜນການ ທີ່ທາງທີມງານໄດ້ກະກຽມໄວ້.
ວິທະຍາໄລຄູຄັງໄຂຄົ້ນຄວ້າແຜນການພັດທະນາປະຈຳສົກຮຽນ 2018-2019
ໃນເວລາ 8 ໂມງ 00 ນາທີ ຂອງວັນທີ 29/06/2018, ຈິ່ງໄດ້ເປີດກອງປະຊຸມສະພາວິທະຍາໄລຄູຂຶ້ນຢ່າງເປັນທາງການ, ພາຍໃຕ້ການເປັນປະທານຂອງທ່ານ ອາຈານ ວັນນີ ຢ່າງເຈຍມົວ ເລຂາຄະນະພັກຮາກຖານ ຜູ້ອຳນວຍການວິທະຍາໄລຄູຄັງໄຂ, ພ້ອມດ້ວຍການເຂົ້າຮ່ວມຂອງບັນດາທ່ານຄະນະພັກ-ຄະນະອຳນວຍການ, ຫົວໜ້າຫ້ອງການ, ວ່າການຫົວໜ້າຫ້ອງການ, ສາມອົງການຈັດຕັ້ງມະຫາຊົນ ແລະ ເລຂານຸການ ໃນວິທະຍາໄລຄູຄັງໄຂທັງໝົດຈຳນວນ ເກືອບ 20 ທ່ານ.
ໃນທີ່ປະຊຸມບັນດາຄູ-ອາຈານ, ພະນັກງານກໍໄດ້ຄົ້ນຄວ້າບັນດາ ໜ້າວຽກຕ່າງໆ ເປັນຕົ້ນແມ່ນຄົ້ນຄວ້າແຜນພັດທະນາ ຂອງວິທະຍາໄລຄູຄັງໄຂ ສົກຮຽນ 2018-2019, ການສຳປະທານເຮືອນຄົວລວມ, ການຄຸ້ມຄອງ ແລະ ນຳໃຊ້ພາຫະນະລວມ, ການກະກຽມຮັບນັກກິລາ ແລະ ຄະນະຮັບຜິດຊອບງານມະຫາກຳກິລາແຫ່ງຊາດ, ການເວນຍາມປະຕູໂຂງ ແລະ ພະນັກງານອະນາໄມຜ່ານມາ, ວຽກງານການກວດກາ, ລານຍງານການຮັບລັດຖະກອນໃໝ່, ການປະເມີນຄູ ແລະ ນັກສຶກສາ, ມາດຖານການຄັດເລືອກຄູສອນດີ-ສອນເກັ່ງ ແລະ ນັກຮຽນດີ-ນັກຮຽນເກັ່ງ, ການຄົ້ນຄວ້ານັກສຶກສາພາກຄໍ່າ, ການສ້າງວິທະຍາໄລຄູປອດສິ່ງເສບຕິດ ແລະ ການຄຸ້ມຄອງຫໍພັກ, ການຄຸ້ມຄອງດູແລ ແລະ ບໍລິການນັກສຶກສາ.
ໃນກອງປະຊຸມດັ່ງກ່າວບັນດາທ່ານຜູ້ແທນໃນກອງປະຊຸມຕ່າງ ກໍໄດ້ເປິກສາຫາລື, ສົນທະນາ ແລະ ປະກອບຄຳຄິດຄຳເຫັນຢ່າງ ກົງໄປກົງມາ ເປັນຕົ້ນແມ່ນໃຫ້ແຕ່ລະຫ້ອງການສັງລວມແຕ່ລະ ກິດຈະກຳໃນແຜນພັດທະນາ 2018-2019 ຄືນໃໝ່ໃຫ້ເປັນກິດຈະກຳ ລວມ, ແຕ່ລະກິດຈະກຳຕ້ອງໃສ່ງົບປະມານ ແລະ ຈັດລຽງບຸລິມະສິດ ການຈັດຕັ້ງປະຕິບັດ. ຮ້ານອາຫານ ວຄຄຂ ເຫັນດີໃຫ້ມີການປະມູນ ແລະ ການປະມູນແມ່ນໃຫ້ໄດ້ 2 ຄົນຕາມແຕ່ລະຫຼັງ, ການຂຶ້ນແຜນ ງົບປະມານຂອງແຕ່ລະຫ້ອງການແມ່ນໃຫ້ຂຶ້ນແຕ່ຕົ້ນພາກຮຽນ ແຕ່ກໍລະນີຈຳເປັນແມ່ນໃຫ້ຊີ້ແຈງຄືນໃໝ່, ວຽກງານການຈັດ ສະຖານທີ່ພັກໃຫ້ນັກກິລາແຫ່ງຊາດ ໃຫ້ຄະນະຮັບຜິດຊອບກວດກາ ອຸປະກອນ, ຫ້ອງຮຽນ ແລະ ລະບຽບການນຳໃຊ້ອາຄານສະຖານທີ່ ເຊິ່ງແຕ່ລະຕຶກໃຫ້ຈັດແບ່ງໜຶ່ງຫ້ອງເພື່ອໄວ້ອຸປະກອນ ແລະ ໂຕະຕັ່ງ ເຫຼົ່ານີ້ເປັນຕົ້ນ.
ຂະບວນການອອກແຮງງານຂອງ ພະນັກງານ, ຄູ, ຊອ, ອາຈານ ທົ່ວ ວິທະຍາໄລຄູຄັງໄຂ
ຄັ້ງວັນທີ 22 ມິຖຸນາ 2018
ສະຫະພັນກໍາມະບານວິທະຍາໄລຄູຄັງໄຂໄດ້ຈັດຕັ້ງພິທີຮັບ ສະມາຊິກກໍາມະບານ.
ໃນຕອນແລງຂອງວັນພຸດ ທີ 06 ມີຖຸນາ 2018 ສະຫະພັນກໍາມະບານວິທະຍາໄລຄູຄັງໄຂໄດ້ຈັດພິທີຮັບສະມາຊິກກໍາມະບານໃໝ່ ຂຶ້ນທີ່ສະໂມສອນວິທະຍາໄລຄູຄັງໄຂ ພາຍໃຕ້ການເປັນປະທານຂອງສະຫາຍ ສອນແກ້ວ ທິບພະວັນ ວ່າການສະຫະພັນກໍາມະບານວິທະຍາໄລຄູຄັງໄຂ, ໂດຍການເຂົ້າຮ່ວມຂອງທ່ານ ຄໍາແຝງ ແສນຄໍາຈັນ ຄະນະພັກຮາກຖານຜູ້ຊີ້ນໍາວຽກງານອົງການຈັດຕັ້ງມະຫາຊົນວິທະຍາໄລຄູຄັງໄຂ, ສະຫາຍ ຈັນຫາ ດາວລາສຸກ ຮອງປະທານສະຫະພັນກໍາມະບານວິທະຍາໄລຄູຄັງໄຂ, ສະຫາຍ ໄຊຍະພອນ ຈັນດາວົງ ຮອງເລຂາຮາກຖານຊາວໜຸ່ມວິທະຍາໄລຄູຄັງໄຂ, ສະຫາຍ ນາງ ມຸນທາ ອິນບຸນປັນ ວ່າການສະຫະພັນແມ່ຍິງວິທະຍາໄລຄູຄັງໄຂ ແລະ ບັນດາສະຫາຍເລຂາ, ຮອງເລຂາຮາກຖານກໍາມະບານ ພ້ອມທັງສະມາຊິກກໍາມະບານ ແລະ ມະຫາຊົນຜູ້ກ້າວໜ້າເຂົ້າຮ່ວມ 120 ສະຫາຍ.
ໃນພິທີດັ່ງກ່າວ ສະຫາຍ ສອນແກ້ວ ທິບພະວັນ ວ່າການປະທານສະຫະພັນກໍາມະບານວິທະຍາໄລຄູຄັງໄຂ ໄດ້ຂຶ້ນມີຄໍາຄິດເຫັນຕິພິທີດັ່ງກ່າວພ້ອມທັງກ່າວເປີດພິທີຢ່າງເປັນທາງການ.
ຈາກນັ້ນ, ສະຫາຍ ບຸນທະວີ ທໍາມະວົງ ຄະນະສະຫະພັນກໍາມະບານໄດ້ຂຶ້ຶນຜ່ານໜັງສືອະນຸມັດຂອງທ່ານປະທານສະຫະພັນກໍາມະບານແຂວງຊຽງຂວາງວ່າດ້ວຍການອະນຸມັດໃຫ້ສະຫະພັນກໍາມະບານວິທະຍາໄລຄູຄັງໄຮັບເອົາມະຫາຊົນຜູ້ກ້າວໜ້າເຂົ້າມາເຄື່ອນໄຫວໃນອົງການຈັດຕັ້ງກໍາມະບານລາວ ລວມທັງໝົດຈໍານວນ 103 ສະຫາຍ; ຍິງ 58 ສະຫາຍ ເຊິ່ງໃນນັ້ນລວມມີ 4 ຮາກຖານຄື ຮາກຖານວິທະຍາສາດທໍາມະຊາດ - ຄະນິດສາດ ລວມມີ 23 ສະຫາຍ; ຍິງ 15 ສະຫາຍ, ຮາກຖານພາສາຕ່າງປະເທດມີ 14 ສະຫາຍ; ຍິງ 08 ສະຫາຍ, ຮາກຖານວິທະຍາສາດສັງຄົມ - ພາສາລາວ - ວັນນະຄະດີ ຈໍານວນ 17 ສະຫາຍ; ຍິງ 11 ສະຫາຍ ແລະ ຮາກຖານອະນຸບານ - ປະຖົມ ຈໍານວນ 48 ສະຫາຍ; ຍິງ 34 ສະຫາຍ
ໃນຕອນທ້າຍຍັງໄດ້ຮັບຟັງຄໍາໂອວາດຈາກ ສະຫາຍ ຄໍາແຝງ ແສນຄໍາຈັນ ຄະນະພັກຮາກຖານຜູ້ຊີ້ນໍາວຽກງານອົງການ ຈັດຕັ້ງມະຫາຊົນ ເຊິ່ງໃນຕອນຕົ້ນສະຫາຍໄດ້ກ່າວຍ້ອງຍໍຊົມເຊີຍ ຕໍ່ຄະນະຮັບຜິດຊອບ ແລະ ບັນດາສະຫາຍມະຫາຊົນກ້າວໜ້າ ທີ່ມີຄວາມຕັ້ງໃຈເຝິກຝົນຫຼໍ່ຫຼອມຕົນເອງຈົນກ້າວເຂົ້າມາເປັນສະມາຊິກກໍາມະບານ ພ້ອມນັ້ນສະຫາຍຍັງກ່າວເຕືອນບັນດາສະຫາຍ ທີ່ໄດ້ເຂົ້ນມາເຄື່ອນໄຫວໃນອົງການຈັດຕັ້ງກໍາມະບານນີ້ແລ້ວຈະຕ້ອງໄດ້ເອົາໃຈໃສ່ຕື່ມອີຫຼາຍບັນຫາເປັນຕົ້ນແມ່ນ:
1. ຕັ້ງໜ້າປະຕິບັດຄໍາຂວັນ 5 ເປັນເຈົ້າຂອງກໍາມະບານລາວ ໃຫ້ປະກົດຜົນເປັນຈິງ
2. ຕັ້ງໜ້າເຝິກຝົນຫຼໍ່ຫຼອມຕົນເອງໃຫ້ກາຍເປັນສະມາຊິກ ກໍາມະບານທີ່ດີເດັນເປັນແບບຢ່າງໃຫ້ແກ່ມະຫາຊົນໄດ້
3. ພອມກັນປະຕິບັດກອງທຶນຂອງກໍາມະບານໃຫ້ເປັນຮູບປະທໍາ
ກອງປະຊຸມ ປັບປຸງເຄື່ອງມືປະເມີນຄູໂດຍນັກສຶກສາ, ເພື່ອນຮ່ວມງານ ແລະ ຜູ້ບໍລິຫານໃນຄັ້ງວັນທີ 5-8/06/2018
ໃນຕອນເຊົ້າເວລາ 8:00 ຂອງວັນທີ 5 ມິຖຸຸນາ 2018 ໄດ້ເປີດກອງປະຊຸມປັບປຸງເຄື່ອງມືປະເມີນຄູໂດຍນັກສຶກສາ, ເພື່ອນຮ່ວມງານ ແລະ ຜູ້ບໍລິຫານ
ຂຶ້ນ ທີ່ສະໂມສອນວິທະຍາໄລຄູຄັງໄຂ. ພາຍໃຕ້ການເປັນປະທານ ຂອງທ່ານ ອາຈານ ວັນນີ ຢ່າງເຈຍມົວ ຜູ້ອໍານວຍການວິທະຍາໄລຄູຄັງໄຂ ແລະ ການເຂົ້າຮ່ວມໂດຍ ບັນດາທ່ານຫົວໜ້າຫ້ອງການ, ຮອງຫົວໜ້າຫ້ອງການ ແລະ ຄູ - ອາຈານ, ພະນັກງານຈໍານວນ 34 ທ່ານ.
ໃນກອງປະຊຸມດໍາເນີນໄປເປັນເວລາ 4 ວັນພາຍໃຕ້ບັນຍາກາດທີ່ເຄັ່ງຂຶມ ແຕ່ມີປະສິດທິຜົນສູງ ທຸກຄົນໄດ້ຕັ້ງໃຈປະຕິບັດໜ້າທີ່ ດ້ວຍຄວາມເອົາໃຈໃສ່ເຮັດໃຫ້ຜົນສໍາເລັດຂອງກອງປະຊຸມຈົບລົງດ້ວຍໝາກຜົນອັນຈົບງາມ ແລະ ມີປະສິດທິພາບສູງ.
ເລຂາຄະນະພັກຮາກຖານວິທະຍາໄລຄູຄັງໄຂລາຍງານສ່ອງແສ່ງການຈັດຕັ້ງປະຕິບັດວຽກງານໃນໄລຍະ 3 ເດື່ອນຜ່ານມາ (1-2-3) ແລະ ວາງທິດທາງແຜນການໃນ 3 ເດືອນຕໍ່ໜ້າ (4-5-6) ພຶດສະພາ 2018 ທີ່ສະໂມສອນວິທະຍາໄລຄູຄັງໄຂ ຊຽງຂວາງ.
ກອງປະຊຸມເຝິກອົບຮົມວິທີການສອນພາສາອັງກິດໃຫ້ແກ່ຄູສອນພາສາອັງກິດໃນວິທະຍາໄລຄູຄັງໄຂ.
ໃນຕອນແລງ ຂອງວັນທີ 02 ພຶດສະພາ 2018 ໄດ້ຈັດກອງປະຊຸມເຝິກອົບຮົມວິທີສອນພາສາອັງກິດໃຫ້ແກ່ຄູສອນພາສາອັງກິດໃນວິທະຍາໄລຄູຄັງໄຂ. ພາຍໃຕ້ການເປັນປະທານ ຂອງທ່ານ ອຈ. ວັນ ຢ່າງເຈຍມົວ ເລຂາຄະນະພັກຮາກຖານ ຜູ່ອຳນວຍວິທະຍາໄລຄູຄັງໄຂ, ເຂົ້າຮ່ວມໂດຍທ່ານ Briana ROJERH ຊ່ຽວຊານຈາກປະເທດ ສະຫະລັດອາເມລິກາ ແລະ ບຸກຄະລາກອນ ເຂົ້າຮ່ວມ ທັງໝົດ 20 ກວ່າຄົນ.
ຈຸດປະສົງຂອງການເຝິກອົບຮົມໃນຄັ້ງນີ້ ເພື່ອເຝິກທັກສະ ການສອນພາສາອັງກິດໃຫ້ແກ່ຄູສອນພາສາອັງກິດໃຫ້ມີທັກສະໃນການຈັດການຮຽນ - ການສອນໃຫ້ມີຄຸນນະພາບ.
ການດໍາເນີນເຝິກອົບຮົມແມ່ນໄດ້ເຝິກບັນດາຫົວຂໍ້ຕ່າງໆ ເປັນຕົ້ນແມ່ນການປ່ຽນແນວຄວາມຄິດໄປໃນທາງທີດີ ແລະ ຄູທີ່ດີຕ້ອງຮູ້ຫຍັງແດ່ ແລະ ເຮັດຫຍັງແດ່ ເພື່ອກຽມພ້ອມກ່ອນ ດໍາເນີນການຮຽນ - ການສອນ. ໃນນັ້ນ, ໄດ້ຈັດເປັນຫຼາຍວິທີ, ຫຼາຍຮູບແບບ ແລະ ຫຼາຍກິດຈະກໍາ ເຊັ່ນ ສໍາມະນາ, ບັນລະຍາຍ ແລະ ຈັດກິດຈະກຳເປັນກຸ່ມ. ວິທະຍາກອນ ແລະ ສຳມະນາກອນທຸກຄົນແມ່ນໄດ້ເອົາໃຈໃສ່ຕໍ່ໜ້າທີ່ວຽກງານທີ່ໄດ້ຮັບມອບໝາຍເຮັດໃຫ້ກອງປະຊຸມດໍາເນີນໄປດ້ວຍດີ ແລະ ຈົບລົງດ້ວຍໝາກຜົນອັນໜ້າເພີ່ງພໍໃຈ.
ຄະນະໜັງສືພິມຊຽງຂວາງມີໄຊຖອດຖອນບົດຮຽນກັບວິທະຍາໄລຄູຄັງໄຂ
ວັນທີ 21 ມີນາ 2017 ຄະນະໜັງສືພິມຊຽງຂວາງມີໄຊຖອດຖອນບົດຮຽນ ກ່ຽວກັບວຽກງານຂ່າວສານກັບວິທະຍາໄລຄູຄັງໄຂ ຢູ່ທີສະໂມສອນວິທະຍາໄລຄູຄັງໄຂ ໂດຍການຕ້ອນຮັບຂອງທ່ານ ອາຈານ ວັນນີ ຢ່າງເຈຍມົວ ເລຂາພັກຮາກຖານ ຜູ່ອໍານວຍການວິທະຍາໄລຄູຄັງໄຂ ພ້ອມດ້ວຍຄະນະ.
ການມາຖອດຖອນບົດຮຽນໃນຄັ້ງນີ້ນໍາໂດຍ ທ່ານ ຄໍາສິງ ຫຼ້າໄຊມົນຕີ ອໍານວຍການໜັງສືພິມຊຽງຂວາງມີໄຊ ມີຜູ່ເຂົ້າຮ່ວມທັງໝົດ 60 ກວ່າທ່ານ.
ການຖອດຖອນບົດຮຽນໃນຄັ້ງນີ້ຄະນະໜັງສືພິມຊຽງຂວາງມີໄຊ ແລະ ຄະນະຂ່າວສານວິທະຍາໄລຄູຄັງໄຂໄດ້ແລກປ່ຽນບົດຮຽນເຊິ່ງກັນ ແລະ ກັນຢ່າງກົງໄປກົງມາ. ທ່ານ ຕຽງບູລົມ ຮອງບັນນາທິການຊຽງຂວາງມີໄຊ ໄດ້ໃຫ້ຂໍ້ມູນໃນການແລກປ່ຽນບົດຮຽນໃນການເກັບກໍາຂໍ້ມູນໃນການຂຽນຂ່າວ, ວິທີການໃນການສົ່ງຂ່າວໃຫ້ໜັງສືພິມຊຽງຂວາງມີໄຊ, ໜັງສືພິມລາຍ ວັນສຶກສາກິລາ ແລະ ບັນດາໜັງສືພິມຕ່າງໆ. ທ່ານໄດ້ເນັ້ນໃນການຂຽນຫົວຂໍ້ຂ່າວ ຫຼື ຊື່ເລື່ອງ ວີທີຂຽນຕ້ອງເປັນໜ້າສົນໃຈ ແລະ ທາງດ້ານເນື້ອໃນໃຫ້ຮັບປະກັນ ຄວາມຖືກຕ້ອງ ແລະ ຮັບປະກັນຄຸນະພາບ. ນອກຈາກນັ້ນ, ຄະນະໜັງສືພິມ ຊຽງຂວາງມີໄຊຍັງໄດ້ໃຫ້ໂອກາດສະເໜີຈັດສັນໃຫ້ວິທະຍາໄລຄູຄັງໄຂມີຄໍລຳໜຶ່ງເພື່ອລົງຂ່າວ ແລະ ບົດຕ່າງໆຕື່ມອີກ.
ຈຸດປະສົງເປົ້າໝາຍຂອງການຖອດຖອນບົດຮຽນໃນຄັ້ງນີ້ ແມ່ນເພື່ອພັດທະນາ ວຽກງານຂ່າວສານສື່ມວນຊົນໄດ້ຮັບການປັບປຸງດີຂຶ້ນ, ໂດຍສະເພາະແມ່ນ ນັກສຶກສາມີຄວາມຮູ້ ຄວາມສາມາດທາງດ້ານການເກັບຂ່າວ, ຂຽນຂ່າວ ແລະ ອ່ານຂ່າວ, ໃຫ້ມີຂໍ້ມູນຂ່າວສານປ້ອນໃຫ້ສະຖາບັນ ແລະ ພະແນກຖະແຫຼງຂ່າວ, ວັດທະນະທຳ ແລະ ທ່ອງທ່ຽວແຂວງຊຽງຂວາງປົກກະຕິ. ການເກັບຂ່າວ, ຂຽນຂ່າວ ແລະ ອອກຂ່າວ ຖືກຕ້ອງຕາມແນວທາງຂອງພັກ - ລັດ, ຫຼັກການ ແລະ ໄວຍາກອນລາວ. ວຽກງານຂໍ້ມູນຂ່າວສານຈະກາຍເປັນກະບອກສຽງ ຂອງວິທະຍາໄລຄູຢ່າງແທ້ຈິງ ສາມາດຕອບສະໜອງໃຫ້ແກ່ການຮຽນ - ການສອນ ໃນສະຖາບັນ ແລະ ທົ່ວແຂວງຊຽງຂວາງ
ທີ່ວິທະຍາໄລຄູຄັງໄຂ ວັນທີ 22 ມີນາ 2018
ຜູ້ຂຽນ: ວົງ ວິລະສອນ
ກອງປະຊຸມປັບປຸງ - ສັງລວມຜົນການປະເມີນຄູສອນ ໂດຍນັກສຶກສາປະຈໍາພາກຮຽນທີ 1 ສົກຮຽນ 2017 - 2018
ໃນຕອນເຊົ້າຂອງວັນທີ 21 ມີນາ 2018 ວິທະຍາໄລຄູຄັງໄຂ ແຂວງຊຽງຂວາງ ຈັດກອງປະຊຸມປັບປຸງສັງລວມຜົນການປະເມີນ ຄູສອນແບບອອນລາຍ ໂດຍນັກສຶກສາ ປະຈໍາພາກຮຽນທີ 1 ສົກຮຽນ 2017 - 2018 ພາຍໃຕ້ການເປັນປະທານຂອງທ່ານ ອາຈານ ວັນນີ ຢ່າງເຈຍມົວ ຜູ່ອໍານວຍການວິທະຍາໄລຄູຄັງໄຂ ແລະ ການເຂົ້າຮ່ວມຂອງບັນດາທ່ານຄະນະນໍາໂຮງຮຽນ, ຫົວໜ້າຫ້ອງການ, ຄູ - ອາຈານທີ່ຮັບຜິດຊອບວຽກງານປະເມີນຜົນ ໃນວິທະຍາໄລຄູຄັງໄຂ.
ກອງປະຊຸມດໍາເນີນເປັນເວລາໜຶ່ງຕອນ ເຊິ່ງເນື້ອໃນທີ່ນໍາມາ ສະເໜີມີດັ່ງນີ້:
1. ຜົນຂອງການປະເມີນຜົນຄູສອນແບບອອນລາຍ ໂດຍນັກສຶກສາ ປະຈໍາພາກຮຽນທີ 1 ສົກຮຽນ 2017 - 2018.
2. ຖອດຖອນບົດຮຽນ ເພື່ອປັບປຸງໃຫ້ເປັນບົດທີ່ສົມບູນ
ກອງປະຊຸມດໍາເນີນໄປດ້ວຍບັນຍາກາດຟົດຟື້ນ ແລະ ຈົບລົງດ້ວຍຜົນສໍາເລັດສູງ.
ວິທະຍາໄລຄູຄັງໄຂ ແຂວງຊຽງຂວາງ ຮັບຕ້ອນຮອງລັດຖະມົນຕີ ກະຊວງສຶກສາທິການ ແລະ ກິລາ
ໃນຕອນບ່າຍຂອງວັນທີ 16 ມີນາ 2018 ຄະນະນໍາວິທະຍາໄລຄູຄັງໄຂ ພ້ອມດ້ອຍຄູ - ອາຈານ ແລະ ພະນັກງານ ໄດ້ຮັບຕ້ອນການມາຢ້ຽມຢາມຂອງທ່ານ ປະລິນຍາເອກ ຄໍາຜາຍ ສີສະຫວັນ ຮອງລັດຖະມົນຕີກະຊວງສຶກສາທິການ ແລະ ກິລາ ພ້ອມຄະນະ ທີ່ມາຢ້ຽມຢາມຖາມຂ່າວ ແລະ ໂອລົມຕໍ່ຄູ - ອາຈານ ແລະ ພະນັກງານໃນວິທະຍາໄລຄູຄັງໄຂ ພ້ອມທັງຢ້ຽມຊົມການກໍ່ສ້າງຈໍາລອງຖໍ້າຄວາຍອັນເປັນຕົ້ນກໍາເນີດຂອງວິທະຍາໄລຄູໃນປັດຈຸບັນ ແລະ ເຂົ້າຊົມຫ້ອງມູນເຊື້ອຂອງວິທະຍາໄລຄູຄັງໄຂ.
ວິທະຍາໄລຄູຄັງໄຂສະເຫຼີມສະຫຼອງວັນແມ່ຍິງສາກົນ 8 ມີນາ ແລະ ມອບຕໍາແໜ່ງວິຊາການຄູ.
ວິທະຍາໄລຄູຄັງໄຂສະເຫຼີມສະຫຼອງວັນແມ່ຍິງສາກົນ 8 ມີນາ ແລະ ມອບຕໍາແໜ່ງວິຊາການຄູ.
ໃນຕອນແລງຂອງວັນທີ 7 ມີນາ 2018 ວິທະຍາໄລຄູຄັງໄຂ ໄດ້ສະເຫຼີມສະຫຼອງວັນແມ່ຍິງສາກົນ 8 ມີນາ ຄົບຮອບ 108 ປີ ຢູ່ທີ່ສະໂມສອນຂອງວິທະຍາໄລຄູຄັງໄຂ. ເຊິ່ງມີຜູ້ເຂົ້າຮ່ວມທັງໝົດ 600 ກວ່າຄົນ.
ໃນພິທີດັ່ງກ່າວໄດ້ຜ່ານບົດປະຫວັດຄວາມເປັນມາຂອງ ວັນແມ່ຍິງສາກົນ 8 ມີນາ ແລະ ຜ່ານບົດສະຫຼຸບສົກຮຽນ 2016 - 2017 ແລະ ແຜນການສົກ 2017 - 2018 ຂອງສະຫະພັນແມ່ຍິງ ວິທະຍາໄລຄູຄັງໄຂ.
ນອກຈານນັ້ນ, ໃນພິທີສະເຫຼີມສະຫຼອງດັ່ງກ່າວ ກົມສ້າງຄູ ໄດ້ມອບຕໍາແໜ່ງວິຊາການຄູໃຫ້ແກ່ຄູ ຈໍານວນ 27 ທ່ານ, ຕໍາແໜ່ງອາຈານ 17 ທ່ານ, ຕໍາແໜ່ງຜູ້ຊ່ວຍອາຈານ 12 ທ່ານ
ພິທີຕ້ອນຮັບຄະນະຄູ - ອາຈານ ວິທະຍາໄລຄູປາກເຊ ທີ່ມາຢ້ຽມຢາມ, ແລກປ່ຽນບົດຮຽນທາງດ້ານວິຊາການ ທີ່ວິທະຍາໄລຄູຄັງໄຂ ແຂວງຊຽງຂວາງ.
ໃນຕອນເຊົ້າຂອງວັນທີ 5 ມີນາ 2018 ຄະນະຄູ - ອາຈານ ວິທະຍາໄລຄູປາກເຊ ເມືອງປາກເຊ ແຂວງຈໍາປາສັກ ມາຢ້ຽມຢາມ ແລກປ່ຽນບົດຮຽນທາງດ້ານວິຊາການ ກັບ ວິທະຍາໄລຄູຄັງໄຂ ໂດຍພາຍໃຕ້ການນໍາພາຂອງທ່ານ ອາຈານ ສຸລິຈັນ ທໍາມະວົງແສງ ຜູ້ອໍານວຍການ ວິທະຍາໄລຄູປາກເຊ ພ້ອມດ້ວຍຄູ - ອາຈານ 9 ທ່ານເຂົ້າຮ່ວມ.
ໃນພິທີດັ່ງກ່າວ ທ່ານ ອາຈານ ວັນນີ ຢ່າງເຈຍມົວ ຜູ້ອໍານວຍການວິທະຍາໄລຄູຄັງໄຂໄດ້ກ່າວຕ້ອນຮັບຢ່າງເປັນທາງການ ເຊິ່ງທ່ານໄດ້ສະແດງຄວາມຍິນດີທີ່ຄະນະຄູ - ອາຈານ ວິທະຍາໄລຄູປາເຊ ທີ່ຫາໂອກາດມາຢ້ຽມຢາມ ແລກປ່ຽນບົດຮຽນ ທາງດ້ານວິຊາການກັບວິທະຍາໄລຄູຄັງໄຂ.
ເນື້ອໃນທີ່ສອງສະຖາບັນນໍາມາສົນທະນາແລກປ່ຽນນໍາກັນ ໃນຄັ້ງນີ້ມີ:
1. ການບໍລິຫານຈັດການຕາມພາລະບົດບາດ.
2. ການຈັດການໃນການບໍາລຸງຄູ.
3. ຂໍ້ສະດວກ ແລະ ຂໍ້ຫຍຸ້ງຍາກ ຂອງການບໍລິຫານວຽກງານ.
ນອກນັ້ນ, ຍັງໄດ້ສົນທະນາກ່ຽວກັບວຽກງານທີ່ພົວພັນກັບ ໜ່ວຍງານພັດທະນາຄູອະນຸບານ - ປະຖົມ ແລະ ແລະ ໜ່ວຍງານວິໄຈພາກປະຕິບັດ. ໃນກອງປະສຸມໄດ້ມີການຖອດຖອນ ບົດຮຽນເຊິ່ງກັນ ແລະ ກັນຢ່າງມີຂະບວນການຟົດຟື້ນ, ສຸດທີ່ມີຄວາມໝາຍ ແລະ ປະສົບຜົນສໍາເລັດຕາມຈຸດປະສົງ.
ພິທີເຜີຍແຜ່ທຶນການສຶກສາ ແລະ ການແນະນຳການໄປຮຽນຢູ່ປະເທດ ສະຫະລັດອາເມລິກາ ຈາກສະຖານທູດ ອາເມລິກາ ປະຈຳລາວ ທີ່ ວິທະຍາໄລຄູຄັງໄຂ ຄັ້ງວັນທີ 28/2-1/3/2018
ເວລາ 8 ໂມງ 00 ຂອງວັນທີ 28/2-1/3/2018 ພິທີເຜີຍແຜ່ທຶນການສຶກສາ ແລະ ການແນະນຳການໄປຮຽນຢູ່ປະເທດ ສະຫະລັດອາເມລິກາ ຈາກສະຖານທູດ ອາເມລິກາ ປະຈຳລາວ ຜູ້ເຂົ້າຮ່ວມທັງໜົດ ທັງ 2 ມື້ 60 ກວ່າຄົນ
ພິທີຮັບມະຫາຊົນກ້າວໜ້າເຂົ້າເປັນສະມາຊິກພັກສໍາຮອງ ແລະ ພິທີເລື່ອນສະມາຊິກພັກສໍາຮອງ ເຂົ້າເປັນສະມາຊິກພັກສົມບູນ
ໃນເວລາ 2:00 ນາທີ ຂອງວັນທີ 16/2/2018 ທີສະໂມສອນ ວິທະຍາໄລຄູຄັງໄຂ ໄດ້ເປີດພິທີ ເລື່ອນສະມາຊິກພັກສຳຮອງ ເຂົ້າເປັນສະມາຊິກສົມບູນ ແລະ ຮັບມະຫາຊົນກ້າວໜ້າເຂົ້າເປັນສະມາຊິກພັກສຳຮອງ ໂດຍການເປັນປະທານຂອງ ທ່ານ ສຫ ສຸດຈັນທອງ ຈັນທະວົງ ຄະນະພັກຮາກຖານ ຄະນະອຳນວຍການ ວິທະຍາໄລຄູຄັງໄຂ.
ກອງປະຊຸມສະຫຼຸບຕີລາຄາການຈັດຕັ້ງປະຕິບັດວຽກງານ ໃນພາກຮຽນທີ 1 ແລະ ແຜນພັດທະນາພາກຮຽນທີ 2 ຂອງ ວິທະຍາໄລຄູຄັງໄຂ ສົກຮຽນ 2017 - 2018
ຕອນແລງຂອງວັນທີ 7 ກຸມພາ 2018 ວິທະຍາໄລຄູຄັງໄຂ ໄດ້ຈັດກອງປະຊຸມສະຫຼຸບຕີລາຄາການຈັດຕັ້ງປະຕິບັດວຽກງານ ໃນພາກຮຽນທີ 1 ແລະ ແຜນພັດທະນາພາກຮຽນທີ 2 ຂອງ ວິທະຍາໄລຄູຄັງໄຂ ປະຈໍາສົກຮຽນ 2017 - 2018 ຂຶ້ນ ໂດຍແມ່ນທ່ານອາຈານ ວັນນີ ຢ່າງເຈຍມົວ ຜູ້ອໍານວຍການ ວິທະຍາໄລຄູຄັງໄຂ ເປັນປະທານ ແລະ ເປັນກຽດເຂົ້າຮ່ວມຈາກທ່ານຄະນະນໍາໂຮງຮຽນ, ຫົວໜ້າຫ້ອງການ, ຮອງຫົວໜ້າຫ້ອງການ, ຫົວໜ້າໜ່ວຍງານ ຈໍານວນ 40 ກວ່າທ່ານ ເຊິ່ງໃນຕອນຕົ້ນໄດ້ຮັບຝັງການສະຫຼຸບຕີລາຄາການຈັດຕັ້ງປະຕິບັດໃນພາກຮຽນທີ 1 ແລະ ວາງແຜນການພາກຮຽນທີ 2 ຈາກທ່ານ ອາຈານ ວັນນີ ຢ່າງເຈຍມົວ ຕໍ່ຈາກນັ້ນ, ໄດ້ຮັບຝັງການປະກອບຄໍາຄິດຄໍາເຫັນຈາກຄະນະນໍາໂຮງຮຽນ ແລະ ບັນດາທ່ານຫົວໜ້າ, ຮອງຫົວໜ້າຫ້ອງການ ແລະ ຄູ - ອາຈານ.
ກອງປະຊຸມໄດ້ໄດ້ມີການປະກອບຄໍາຄິດເຫັນຢ່າງກົງໄປກົງມາ ດ້ວຍບັນຍາກາດທີ່ຟົດຟື້ນ ແລະ ປິດລົງດ້ວຍຜົນສໍາເລັດດີ.
ພິທີຕ້ອນຮັບຄະນະຄູ - ອາຈານ ໂຮງຮຽນມັດທະຍົມສົມບູນໜອງບອນ ທີ່ມາຢ້ຽມຢາມ ແລກປ່ຽນບົດຮຽນທາງດ້ານວິຊາການ ທີ່ ວິທະຍາໄລຄູຄັງໄຂ ຄັ້ງວັນທີ 25 ມັງກອນ 2018
ໃນຕອນເຊົ້າຂອງວັນທີ 25 ມັງກອນ 2018 ຄະນະຄູ - ອາຈານ ໂຮງຮຽນມັດທະຍົໃມສົມບູນໜອງບອນ ເມືອງໄຊເສດຖາ ນະຄອນຫຼວງວຽງຈັນ ມາຢ້ຽມຢາມ ແລກປ່ຽນບົດຮຽນທາງດ້ານວິຊາການ ກັບ ວິທະຍາໄລຄູຄັງໄຂ ໂດຍພາຍໃຕ້ການນໍາພາຂອງທ່ານ ສົມພອນ ສອນດາລາ ຜູ້ອໍານວຍການໂຮງຮຽນ ມສ ໜອງບອນ ພ້ອມດ້ວຍຄູ - ອາຈານ 50 ກວ່າທ່ານ.
ໃນພິທີດັ່ງກ່າວ ທ່ານ ອາຈານ ວັນນີ ຢ່າງເຈຍມົວ ຜູ້ອໍານວຍການວິທະຍາໄລຄູຄັງໄຂ ໄດ້ກ່າວຕ້ອນຮັບຢ່າງເປັນທາງການ ເຊິ່ງທ່ານໄດ້ສະແດງຄວາມຍິນດີທີ່ຄະນະຄູ - ອາຈານ ໂຮງຮຽນມັດທະຍົໃມສົມບູນໜອງບອນ ທີ່ຫາໂອກາດມາຢ້ຽມຢາມ ແລກປ່ຽນບົດຮຽນທາງດ້ານວິຊາການກັບວິທະຍາໄລຄູຄັງໄຂ.
ຄະນະປະສານງານໂຄງການ KOICA ປະຈໍາ ສປປ ລາວ ສໍາຫຼວດຄວາມພ້ອມຂອງວິທະຍາໄລຄູໃນການຮັບຊ່ຽວຊານ ແລະ ອາສາສະໜັກ IT ຄັ້ງວັນທີ 23 ມັງກອນ 2018
ແຜນງານ ບີຄວາ ຕິດຕາມ-ຊຸກຍູ້ ຄູເຝິກປະຈຳວິທະຍາໄລຄູຄັງໄຂ 22 ມັງກອນ 2018
ພິທິຮັບສະມາຊິກກໍາມະບານໃໝ່ຂອງ ສະຫະພັນກໍາມະບານ ວິທະຍາໄລຄູຄັງໄຂ ຄັ້ງວັນທີ 17 ມັງກອນ 2018.
ໃນເວລາ 1:30 ນາທີ ຂອງວັນທີ 17/1/2018 ທີ່ ສະໂມສອນ ວິທະຍາໄລຄູຄັງໄຂ ໄດ້ເປີດພິທີ ຮັບສະມາຊິກກຳມະບານ ຂອງສະຫະພັນ ວິທະຍາໄລຄູຄັງໄຂ
ກອງປະຊຸມປະເມີນຜົນພາຍໃນສະຖາບັນ ພາກຮຽນ 1 ຄັ້ງວັນທີ 17 ມັງກອນ 2018.
ໃນເວລາ 10:00 ຂອງວັນທີ 17/1/2018 ທີ່ສະໂມສອນ ວິທະຍາໄລຄູຄັງໄຂ ໄດ້ເປີດກອງປະຊຸມປະເມີນຜົນພາຍໃນ ປະຈຳພາກຮຽນທີ 1ສົກຮຽນ 2017-2018 ໂດຍການເປັນປະທານຂອງທ່ານ ອຈ ວັນນີ ຢ່າງເຈຍມົວ ຈຸດປະສົງ ເພື່ອເຜີຍແຜ່ຜົນການປະເມີນໃນສົກຮຽນຜ່ານມາ ແລະ ແບ່ງໜ້າທີ່ຮັບຜິດຊອບໃນແຕ່ລະຕົວຊີ້ວັດຕາມແຕ່ລະມາດຖານໃຫ້ແຕ່ລະຫ້ອງການເພື່ອປະດອບຂໍ້ມູນໃສ່ບົດປະກັນຄຸນະພາບ.
ກອງປະຊຸມເຜີຍແຜ່ ແລະ ສໍາມະນະການນໍາໃຊ້ເອກະສານທາງການໃຫ້ແກ່ ຄູ - ອາຈານ, ພະນັກງານ ໃນວິທະຍາໄລຄູຄັງໄຂ, ຄັ້ງວັນທີ 11-12 ມັງກອນ 2018
ກອງປະຊຸມໃນຄັ້ງນີ້ ຈັດຂຶ້ນເພື່ອເຜີຍແຜ່ ແລະ ແນະນໍາການນໍາໃຊ້ເອກະສານທາງການຕ່າງໆໃຫ້ແກ່ຄູ - ອາຈານ, ພະນັກງານໃນວິທະຍາໄລຄູຄັງໄຂໃຫ້ມີຄວາມເປັນເອກະພາບກັນ. ດັ່ງນັ້ນ; ໃນເວລາ 8 ໂມງເຊົ້າ ຂອງວັນທີ 11 ມັງກອນ 2018 ຈິ່ງໄດ້ເປີດກອງປະຊຸມເຜີຍແຜ່ ແລະ ສໍາມະນະການນໍາໃຊ້ເອກະສານທາງການໃຫ້ແກ່ ຄູ - ອາຈານ, ພະນັກງານ ໃນວິທະຍາໄລຄູຄັງໄຂຂຶ້ນຢ່າງເປັນທາງການ ຢູ່ທີ່ສະໂມສອນຂອງວິທະຍາໄລຄູຄັງໄຂ ພາຍໃຕ້ການເປັນປະທານຂອງທ່ານ ອາຈານ ສຸດຈັນທອງ ຈັນທະວົງ ຮອງເລຂາພັກຮາກຖານ ຮອງຜູ້ອຳນວຍການວິທະາໄລຄູຄັງໄຂ ພ້ອມດ້ວຍການເຂົ້າຮ່ວມຂອງບັນດາທ່ານຫົວໜ້າຫ້ອງການ, ຮ້ອງຫົວໜ້າຫ້ອງການ ແລະ ຄູ - ອາຈານ, ພະນັກງານທັງໝົດເຂົ້າຮ່ວມ. ກອງປະຊຸມ ໄດ້ດໍາເນີນແຕ່ວັນທີ 11-12 2018 ເປັນເວລາ 2 ວັນເຕັມ. ບັນດາເນື້ອໃນທີ່ນໍາມາເຜີຍແຜ່ ແລະ ແນະນໍາໃນກອງປະຊຸມຄັ້ງນີ້ປະກອບມີ:
1. ເຜີຍແຜ່ຮູບແບບເອກະສານທາງການ
2. ການປະກອບເອກະສານທາງການຕ່າງໆ
3. ສົນທະນາໃນການບັນນາທິການເອກະສານ
4. ສະເໜີຂັ້ນຕອນໃນການບໍລິຫານເອກະສານທາງການ
5. ນະໂຍບາຍ - ກົດໝາຍຄຸ້ມຄອງລັດຖະກອນ
6. ການປັບປຸງລະບຽບນັກສຶກສາຄືນໃໝ່
7. ເນື້ອໃນຄໍາສັ່ງທາງວິຊາການ
8. ການເຮັດວຽກຂອງບັນດາຫ້ອງການທີ່ມີນັກສຶກສາຂຶ້ນກັບ
9. ເນື້ອໃນຄໍາສັບທາງວິຊາການ
ກອງປະຊຸມຖອດຖອນບົດຮຽນລະຫວ່າງວິທະຍາໄລຄູຄັງໄຂ ກັບ ຄະນະສຶກສາສາດ ມະຫາວິທະຍາໄລແຫ່ງຊາດ ຄັ້ງວັນທີ 10 ມັງກອນ 2018.
ເວລາ 13 ໂມງ 30 ນາທີ ຂອງວັນທີ 10 ມັງກອນ 2018 ວິທະຍາໄລຄູຄັງໄຂໄດ້ຕ້ອນຮັບຄະນະຄູ - ອາຈານ ຈາກ ຄະນະສຶກສາສາດ ມະຫາວິທະຍາໄລແຫ່ງຊາດ ທີ່ມາແລກປ່ຽນບົດຮຽນດ້ານວິຊາກອນ ເຊິ່ງນໍາພາໂດຍທ່ານ ຮອງສາດສະດາຈານ ປະລິນຍາເອກ ຄໍາແສງ ທະລັງສີ ຮອງຄະນະບໍດີ ຄະນະສຶກສາສາດ ແລະ ຕ້ອນຮັບໂດຍ ທ່ານ ອາຈານ ສຸດຈັນທອງ ຈັນທະວົງ ຮອງເລຂາພັກຮາກຖານ ຮອງຜູ້ອໍານວຍການວິທະຍາໄລຄູຄັງໄຂ. ພ້ອມດ້ວຍການເຂົ້າຮ່ວມຂອງບັນດາທ່ານຫົວໜ້າຫ້ອງການ, ຮອງຫົວໜ້າຫ້ອງການ ແລະ ຕ່າງໜ້າພາກສ່ວນທີ່ກ່ຽວຂ້ອງເຂົ້າຮ່ວມ. ຈຸດປະສົງຂອງການມາແລກປ່ຽນບົດຮຽນໃນຄັ້ງນີ້ ເພື່ອແລກປ່ຽນບົດຮຽນບາງບັນຫາເຊັ່ນ ການຮັບນັກສຶກສາເຂົ້າຮຽນ, ການອອກໃບປະກາສະນີຍະບັດ, ການຈັດການຮຽນ - ການສອນ, ການປະຕິບັດນະໂຍບາຍຕໍ່ວຽກງານວິຊາການ ແລະ ໄດ້ສົນທະນາແລກປ່ຽນບັນຫາອື່ນໆອີກ.
ກອງປະຊຸ່ມໄດ້ມີການສົນທະນາແລກປ່ຽນບົດຮຽນຢ່າງກົງໄປກົງມາດ້ວຍບັນຍາກາດອັນຟົດຟື້ນ ແລະ ສໍາເລັດດ້ວຍໝາກຜົນອັນເພີງພໍໃຈ ແລະ ປິດລົງໃນເວລາ 16 ໂມງ 30 ນາທີ.
ງານຖາມ-ຕອບວິທະຍາສາດ ແລະ ສະເຫຼີມສະຫຼອງ ປີໃໝ່ສາກົນຂອງສາຍພາສາຕ່າງປະເທດ
ງານຖາມ-ຕອບວິທະຍາສາດ ແລະ ສະເຫຼີມສະຫຼອງ ປີໃໝ່ສາກົນຂອງສາຍພາສາຕ່າງປະເທດ ສົກຮຽນ 2017-2018 ຄັ້ງວັນທີ 9/1/2018 ວິທະຍາໄລຄູຄັງໄຂ
ກອງປະຊຸມວິຊາການປະຈໍາພາກຮຽນທີ I ສົກຮຽນ 2017 - 2018 ຂອງວິທະຍາໄລຄູຄັງໄຂ.
ເວລາ 13 ໂມງ 30 ນາທີຂອງວັນທີ 08 ມັງກອນ 2018 ທີ່ສະໂມສອນວິທະຍາໄລຄູຄັງໄຂ ໄດ້ຈັດກອງປະຊຸມວິຊາການ ປະຈໍາພາກຮຽນທີ I ຂຶ້ນ ເຊິ່ງແມ່ນທ່ານ ອາຈານ ວັນນີ ຢ່າງເຈຍມົວ ເລຂາພັກຮາກຖານ ຜູ້ອໍານວຍການວິທະຍາໄລຄູຄັງໄຂເປັນປະທານ ພ້ອມດ້ວຍການເຂົ້າຮ່ວມຂອງບັນດາທ່ານຄະນະພັກ, ຫົວໜ້າຫ້ອງການ, ຮອງຫົວໜ້າຫ້ອງການ ແລະ ຄູ - ອາຈານທົ່ວວິທະຍາໄລຄູຄັງໄຂທັງໝົດເຂົ້າຮ່ວມ.
ຈຸດປະສົງຂອງກອງປະຊຸມເພື່ອ ຜ່ານບົດສະຫຼຸບ ປະຈໍາພາກຮຽນທີ I ແລະ ບົດແຜນການພາກຮຽນທີ II ສົກຮຽນ 2017 - 2018, ສະເໜີປະຕິທິນການດໍາເນີນວຽກງານວິຊາການ ໃນໄລຍະທ້າຍພາກຮຽນ I ແລະ ສົນທະນາບາງວຽກວິຊາການ ທີ່ຈະຈັດຕັ້ງປະຕິບັດໃນພາກຮຽນທີ II ສົກຮຽນ 2017 - 2018.
ກອງປະຊຸມຖອດຖອນບົດຮຽນກ່ຽວກັບວຽກງານຫໍສະໝຸດລະຫວ່່າງວິທະຍາໄລຄູຄັງໄຂ ກັບ ພະນັກງານທະນາຄານແຫ່ງ ສປປ ລາວ ຄັ້ງວັນທີ 8 ມັງກອນ 2018.
ເວລາ 9 ໂມງເຊົ້າຂອງວັນທີ 08 ມັງກອນ 2018 ທີ່ຫ້ອງສະໝຸດວິທະຍາໄລຄູຄັງໄຂ ໄດ້ຈັດກອງປະຊຸມຖອດຖອນບົດຮຽນກ່ຽວກັບວຽກງານຫ້ອງສະໜຸດ ລະຫວ່າງ ວິທະຍາໄລຄູຄັງໄຂ ກັບ ພະນັກງານທະນາຄານແຫ່ງ ສປປ ລາວ ຂຶ້ນ ເຊິ່ງນໍາພາໂດຍທ່ານ ພູວຽງ ແສງດາວົງ ຮອງຫົວໜ້າຫ້ອງການທະນາຄານແຫ່ງ ສປປລາວ ແລະ ທ່ານ ອາຈານ ສຸດຈັນທອງ ຈັນທະວົງ ຄະນະພັກຮາກຖານ ຮອງຜູ້ອໍານວຍການວິທະຍາໄລຄູຄັງໄຂ ພ້ອມດ້ວຍພະນັກຫ້ອງສະໝຸດເຂົ້າຮ່ວມ.
ຄູ່ມືແນະນໍາການປະເມີນຄູສອນແບບອອນໄລນ໌ (Online) ສົກຮຽນ 2017-2018 ທີ່ ວິທະຍາໄລຄູຄັງໄຂ
ກອງປະຊຸມເຝິກອົບຮົມການປະເມີນຄູສອນແບບອອນໄລນ໌ ຄັ້ງວັນທີ 29 ທັນວາ 2017
ໃນເວລາ 8:00 ນາທີ ຂອງວັນທີ 29 ທັນວາ 2017 ຫ້ອງການວັດຜົນ ແລະ ປະເມີນຜົນໄດ້ເປີດກອງປະຊຸມເຝິກອົບຮົມກການປະເມີນຄູອອນໄລ (Online) ໃຫ້ແກ່ຄູ-ອາຈານໃນ ວິທະຍາໄລຄູຄັງໄຂ ໂດຍການເປັນປະທານຂອງທ່ານ ອຈ ແກ່ນຈັນ ພັນທະວົງ ຄະນະອຳນວຍການໂຮງຮຽນ ແລະ ມີຈຳນວນຜູ້ເຂົ້າຮ່ວມ 34 ສະຫາຍ.
ບໍລິສັດ ສະຕ່າໂທລະຄົມ( Unitel)ສາຂາແຂວງຊຽງຂວາງ ອວຍພອນຄະນະວິທະຍາໄລຄູຄັງໄຂ
ໃນເວລາ 10 ໂມງ 00 ຂອງວັນທີ 27 ທັນວາ 2017 ຕາງໜ້າບໍລິສັດສະຕ່າໂທລະຄົມ( Unitel)ສາຂາແຂວງຊຽງຂວາງເຂົ້າມາອວຍພອນຄະນະນໍາວິທະຍາໄລຄູຄັງໄຂ ເນື່ອງໃນໂອກາດສົ່ງທ່າຍປີເກົ່າຕ້ອນຮັບປີໃໝ່ສາກົນ ພສ 2561
ກອງປະຊຸມຮາກຖານສະຫະພັນແມ່ຍິງ ວິທະຍາໄລຄູຄັງໄຂ
ໃນເວລາ 13 ໂມງ 30 ນາທີ ຂອງວັນທີ 26 ທັນວາ 2017 ໄດ້ເປີດກອງປະຊຸມສະຫະພັນແມ່ຍິງ ວິທະຍາໄລຄູຄັງໄຂ ໂດຍການເປັນປະທານຂອງທ່ານ ຄຳແຝງ ແສນຄຳຈັນ ຄະນະພັກຮາກຖານ ຜູ້ຊີ້ນຳອົງການຈັດຕັ້ງມະຫາຊົນ, ພ້ອມດ້ວຍການເຂົາຮ່ວມຂອງຄະນະຮາກຖານສະຫະພັນແມ່ຍິງ, ເລຂາໜ່ວຍແມ່ຍິງສໍານັກ, ເລຈາຈຸ ແລະ ສະມາຊິກແມ່ຍິງ 100 ກວ່າຄົນ, ໃນວາລະກອງປະຊຸມໄດ້ຮັບຟັງການ ຜ່ານບົດສະຫຼຸບ ແລະ ແຜນການ 6 ເດືອນຕົ້ນປີ ແລະ 6 ເດືອນທ້າຍປີຂອງຮາກຖານສະຫະພັນແມ່ຍິງ, ການປະຕິບັດນະໂຍບາຍຕໍ່ກັບສະມາຊິກແມ່ຍິງ, ຜ່ານບົດສະຫຼຸບ ປະຈໍາປີ 2016-2017ແລະ ແຜນການ ປະຈໍາປີ 2017-2018 ໃນການຈັດຕັ້ງປະຕິບັດຂໍ້ແຂ່ງຂັນ 3 ດີ, ການມອບໃບຢັ້ງຢືນໜ່ວຍ 3 ດີ ໃຫ້ ໜ່ວຍແມ່ຍິງສໍານັກ ແລະ ໜ່ວຍພາສາຕ່າງປະເທດ
ກອງປະຊຸມສ່ອງແສງລາຍງານໃນການຈັດຕັ້ງປະຕິບັດການຄົ້ນຄ້ວາຮ່ຳຮຽນໃນກາງຄືນ ວິທະຍາໄລຄູຄັງໄຂ ວັນທີ 22/12/2017
ພິທີມອບໃບຢັ້ງຢືນ ແລະ ໃບຍ້ອງຍໍຂອງນັກສຶກສາທີ່ຮຽນເກັ່ງໃຫ້ ວິທະຍາໄລຄູຄັງໄຂ 18 ທັນວາ 2017
ຕາມການແຈ້ງການຂອງພະແນກສຶກສາທີການ ແລະ ກິລາ ວ່າດ້ວຍການສອບເສັງຄວາມສາມາດດ້ານ Microsoft Office, ດັ່ງນັ້ນ, ທາງ ວິທະຍາໄລຄູຄັງໄຂ ໄດ້ສົ່ງນັກສຶກສາເຂົ້າຮ່ວມການສອບເສັງແລະ ສາມາດຍາດໄດ້ ທີ່ 1 ຂອງແຂວງ ຊຽງຂວາງ ແລະ ໃນຮອບຊີງຊະນະເລີດທີ່ນະຄອນຫຼວງວຽງຈັນ ໄດ້ທີ 2 ຄະແນນ 820 ໄດ້ໃບຍ້ອງຍໍຂອງ ບໍລິສັດ Microsoft Office USA.
ທ້າວ ຈົ້ງຢ່າງ ກ່າເຕັ້ງ ເກີດເມື່ອວັນທີ 12 ພະຈິກ 1996 ທີ່ ບ້ານຖໍ້າສ່ອຍ ເມືອງໝອກ, ແຂວງ ຊຽງຂວາງ, ຜູ້ກ່ຽວເປັນຄົນໜື່ງທີ່ຮຽນດີ ໃນທຸກໆລາຍວິຊາ ທີ່ສຶກສາໃນວິທະຍາໄລຄູຄັງໄຂ, ພ້ອມນັ້ນ ຍັງໄດ້ປະກອບສ່ວນວຽກງານຊ່ວຍວຽກງານ ICT ຂອງວິທະຍາໄລຄູຄັງໄຂ ອີງໃສ່ຜົນງານດີເດັ່ນດັ່ງກ່າວ ດັ່ງນັ້ນ ທາງ ວິທະຍາໄລຄູຄັງໄຂໄດ້ມີນະໂຍບາຍຍົກເວັ້ນຄ່າ ຮຽນໃນໄລຍະຜູ້ກ່ຽວສຶກສາໃນວິທະຍາໄລຄູຄັງໄຂ ແຕ່ສົກຮຽນ 2017-2019
ການເຜີຍແພ່ການຕັ້ງຄ້າຍເຍົາວະຊົນ ຈາກກົມເຍົາວະຊົນ ທີ່ສະໂມສອນ ວິທະຍາໄລຄູຄັງໄຂ 18 ທັນວາ 2017
ໃນເວລາ 13 ໂມງ ແລງ ຂອງວັນທີ 18 ທັນວາ 2017 ທີ່ສະໂມສອນວິທະຍາໄລຄູຄັງໄຂ ໄດ້ເຂົ້າຮ່ວມຮັບຟັງການເຜີຍແພ່ການຕັ້ງຄ້າຍເຍົາວະຊົນທັນວາຈາກ ທ່ານ ບໍລີລັດ ດວງສະຫວັນ ຮອງຫົວໜ້າກົມເຍົາວະຊົນ ເຊິ່ງໄດ້ຮັບ ການເຂົ້າຮ່ວມຂອງຄະນະຊາວໜຸ່ມແຂວງຊຽງຂວາງ, ເລຂາຄະນະບໍລິຫານງານຮາກຖານຊາວໜຸ່ມ ວິທະຍາໄລຄູຄັໄຂ ແລະ ນັກສຶກສາຄູ ປີສຸດທ້າຍ 200 ກວາ ຄົນ.
ການກວດສີ່ງເສບຕິດຂອງນັກສຶກສາ ວິທະຍາໄລຄູຄັງໄຂ 18 ທັນວາ 2017
ໃນເວລາ 9 ໂມງເຊົ້າ ຂອງວັນທີ 18 ທັນວາ 2018 ວິທະຍາໄລຄູຄັງໄຂໄດ້ຈັດຕັ້ງການກວດຫາສິ່ງເສບຕິດຂອງນັກສຶກສາຄູ ຂຶ້ນທີ່ສະໂມສອນໃນຮົມ ວິທະຍາໄລຄູຄັງໄຂ ພາຍໃຕ້ການຊີ້ນໍາຂອງທ່ານ ອາຈານ ພົມມີ ວັນນະສີ ຫົວໜ້າຫ້ອງການກິດຈະການນັກສຶກສາ ເຊິ່ງມີຜູ້ເຂົ້າຮ່ວມ 300 ກວ່າຄົນ
ການບໍລິຈາກເລືອດຊ່ວຍສັງຄົມຂອງນັກສຶກສາວິທະຍາໄລຄູຄັງໄຂ ທີ່ສະໂມສອນ ວຄຄຂ ວັນທີ 14 ທັນວາ 2017
ກອງປະຊຸມໃຫຍ່ ຄັ້ງທີ II ຄະນະບໍລິຫານງານຮາກຖານຊາວໜຸ່ມວິທະຍາໄລຄູຄັງໄຂ ວັນທີ 13/12/2017
ໃນເວລາ 13 ໂມງ 30 ນາທີ ຂອງວັນທີ 13/12/2017, ຈິ່ງໄດ້ເປີດກອງປະຊຸມກອງປະຊຸມໃຫຍ່ຄະນະບໍລິຫານງານຮາກຖານຊາວໜຸ່ມວິທະຍາໄລຄູຄັງໄຂ ຄັ້ງທີ II ຂຶ້ນຢ່າງເປັນທາງການ. ໂດຍພາຍໃຕ້ການເປັນປະທານຂອງສະຫາຍ ຄຳວົງ ອຸດົມສຸກ ຄະນະບໍລິຫານງານຊາວໜຸ່ມແຂວງຊຽງຂວາງ ເລຂາບໍລິຫານງານຮາກຖານຊາວໜຸ່ມວິທະຍາໄລຄູຄັງໄຂ, ພ້ອມດ້ວຍການເຂົ້າຮ່ວມຂອງສະຫາຍ ເພັດສະໝອນ ດາວົງສອນ ຮອງເລຂາຄະນະບໍລິຫານງານຊາວໜຸ່ມແຂວງຊຽງຂວາງ, ຄະນະບໍລິຫານງານຮາກຖານຊາວໜຸ່ມວິທະຍາໄລຄູຄັງໄຂ, ຜູ້ຕາງໜ້າບັນດາອົງການຈັດຕັ້ງພະແນກການກົມກອງ ແລະ ການຈັດຕັ້ງຕ່າງໆໃນແຂວງຊຽງຂວາງ, ຄະນະນຳແຕ່ລະຫ້ອງການ ແລະ ສະມະຊິກຜູ້ແທນສົມບູນຊາວໜຸ່ມວິທະຍາໄລຄູຄັງໄຂ ເຂົ້າຮ່ວມທັງໝົດຈຳນວນ 400 ກວ່າສະຫາຍ.
ໃນວາລະກອງປະຊຸມບັນດາຜູ້ແທນໄດ້ຮັບຟັງ ແລະ ເຊື່ອມຊືມຕໍ່ກັບເນື້ອໃນເອກະສານ ເປັນຕົ້ນແມ່ນບົດລາຍງານການເມືອງ ຕໍ່ກອງປະຊຸມໃຫຍ່ຄະນະບໍລິຫານງານຮາກຖານຊາວໜຸ່ມສະໄໝທີ II ເຊິ່ງປກອບມີ 2 ພາກຄື ຕີລາຄາສະພາບການປະຕິບັດມະຕີກອງປະຊຸມໃຫຍ່ຄັ້ງທີ I ເຊິ່ງປະກອບມີ ຕີລາຄາສະພາບລວມ, ສະພາບຈຸດພິເສດຂໍ້ສະດວກ ຂໍ້ຫຍຸ້ງຍາກ, ຕີລາຄາຜົນໄດ້ຮັບ ແລະ ຈຸດອ່ອນຂໍ້ຄົງຄ້າງໃນການຈັດຕັ້ງປະຕິບັດມະຕິກອງປະຊຸມໃຫຍ່ຄັ້ງທີ 1, ວຽກງານປ້ອງກັນຊາດ ປ້ອງກັນຄວາມວສະຫງົບ, ວຽກງານພັດທະນາເສດຖະກິດ ແລະ ຊີວິດການເປັນຢູ່, ວຽກງານສ້າງຂະບວນການ, ວຽກງານນະໂຍບາຍ, ວຽກງານນສ້າງຄັງ, ຈຸດອ່ອນ ຂໍ້ຄົງຄ້າງ ແລະ ບົດຮຽນທີ່ຖອດຖອນໄດ້. ຜ່ານບົດທິດທາງ ແຜນພັດທະນາ ແຕ່ໄລຍະນີ້ເຖິງກອງປະຊຸມໃຫຍ່ຄັ້ງທີ III 2018-2023 ເຊິ່ງປະກອບມີ ຈຸດປະສົງ ແລະ ຄາດໝາຍ, ທິດທາງໜ້າທີ່ລວມ, ທິດທາງໜ້າທີ່ວຽກລະອຽດແຕ່ລະດ້ານ ແລະ ວິທີຈັດຕັ້ງປະຕິບັດ.
ບັນດາທ່ານຜູ້ແທນສົມບູນໃນກອງປະຊຸມ ໄດ້ເຫັນດີປ່ອນບັດຄັດເລືອກເອົາຄະນະບໍລິຫານງານຮາກຖານຊາວໜຸ່ມຊຸດໃໝ່ ແລະ ກອງປະຊຸມຄັ້ງປະຖົມມະລຶກ ຄື ຕົກລົງເຫັນດີຄັດເລືອກ:
ຜູ້ຂຽນ: ວົງວິລະສອນ
1. ສະຫາຍ ຄຳວົງ ອຸດົມສຸກ ເປັນເລຂາຄະນະບໍລິຫານງານຮາກຖານ
2. ສະຫາຍ ແສງເດືອນ ມະນີວັນ ເປັນຮອງເລຂາ
3. ສະຫາຍ ໄຊຍະພອນ ຈັນດາວົງ ເປັນຮອງເລຂາ
4. ສະຫາຍ ພົມມາ ສໍສົມມີ ເປັນຄະນະ
5. ສະຫາຍ ນາງ ບົວລີ ພັນທະພາ ເປັນຄະນະ
6. ສະຫາຍ ນາງ ສີອາມອນ ສົມໄຊຍະສິນ ເປັນຄະນະ
7. ສະຫາຍ ວິລະໄຊ ພັນທະວົງ ເປັນຄະນະ
* ຕົກລົງເຫັນດີແຕ່ງຕັ້ງຄະນະປະທານກວດກາຄື:
1. ສະຫາຍ ແສງເດືອນ ມະນີວັນ ເປັນປະທານ
2. ສະຫາຍ ນາງ ແພງໃຈ ບຸນລືໄຕ ເປັນຮອງ
ໃນວາລະທ້າຍຂອງກອງປະຊຸມ ບັນດາທ່ານຜູ້ແທນໃນກອງປະຊຸມໄດ້ເປັນກຽດຮັບຟັງຄຳໂອ້
ລົມຂອງທ່ານສະຫາຍ ເພັດສະໝອນ ດາວົງສອນ ຮອງເລຂາຄະນະບໍລິຫານງານຊາວໜຸ່ມແຂວງຊຽງຂວາງ ເຊິ່ງທ່ານໄດ້ສະແດງຄວາມພາກພູມໃຈ ແລະ ຍ້ອງຍໍຊົມ ເຊີຍຕໍ່ຜົນງານການເຄື່ອນໄຫວຂອງບັນດາສະຫາຍ ໃນຄະນະບໍລິຫານງານຮາກຖານຊາວໜຸ່ມວິທະຍາໄລຄຄັງໄຂທີ່ຍາດມາໄດ້ໃນໄລຍະຜ່ານມາ. ໃນນັ້ນ, ສິ່ງທີ່ສຳຄັນທ່ານໄດ້ຊີ້ທິດເຍືອງທາງແນະນຳໃຫ້ແກ່ຊາວໜຸ່ມວິທະຍາໄລຄຄັງໄຂ ໃນການປະຕິບັດໜ້າທີ່ວຽກງານທາງດ້ານຕ່າງໆໃຫ້ເປັນຂະບວນການຟົດຟື້ນ ເຊັ່ນ ການສຶກສາອົບຮົມການ ເມືອງແນວຄິດ, ການປະຕິບັດມະຕິຄຳສັ່ງຂອງຂັ້ນເທິງໃຫ້ລະອຽດຈະແຈ້ງ. ການສຶກສາຮໍ່າຮຽນເຝິກຝົນຫຼໍ່ຫຼອມຕົນເອງ ປະສານງານກັບອົງການຈັດພາຄີ ເປັນຕົ້ນແມ່ນ ອົງການຈັດຕັ້ງແມ່ຍິງ, ກຳມະບານ ແລະ ການເຄື່ອນໄຫວປະພຶດປະຕິບັດຕ່າງໆ, ມີແບບແຜນການບໍລິຫານງານຂອງຄະນະບໍລິຫານງານ-ກົງຈັກການຄຸ້ມຄອງບໍລິຫານ, ແລະ ພັດທະນາຕົນເອງ ເພື່ອສ້າງວຽກເຮັດງານທຳໃຫ້ແກ່ຊາວໜຸ່ມຢ່າງແທ້ຈິງ.
ກອງປະຊຸມໄດ້ປິດລົງໃນເວລາ 17 ໂມງ ຂອງວັນທີ 13/12/2017.
ກອງປະຊຸມເຊື່ອມຊຶມຜັນຂະຫຍາຍມະຕິກອງປະຊຸມຄົບຄະນະ ຄັ້ງທີ 5 ຂອງຄະນະບໍລິຫານງານສູນກາງພັກສະໄໝທີ X ທີ່ສະໂມສອນ ວຄຄຂ ວັນທີ 7/12/2017
ໃນເວລາ 13 ໂມງ 30 ນາທີ ຂອງວັນທີ 7 ທັນວາ 2017 ວິທະຍາໄລຄູຄັງໄຂໄດ້ເປີດກອງປະຊຸມເຊື່ອມຊຶມຜັນຂະຫຍາຍມະຕິກອງປະຊຸມຄົບຄະນະ ຄັ້ງທີ 5 ຂອງຄະນະບໍລິຫານງານສູນກາງພັກສະໄໝທີ X ພາຍໃຕ້ການເປັນປະທານຂອງສະຫາຍ ສຸດຈັນທອງ ຈັນທະວົງ ຄະນະພັກຮາກຖານ ຄະນະອໍານວຍການວິທະຍາໄລຄູຄັງໄຂ ພ້ອມດ້ວຍສະມາຊິກພັກສົມບູນ ແລະ ສໍາຮອງເຂົ້າຮ່ວມ 100 ກວ່າສະຫາຍ
ຜົນງານການເພີ່ມພູນຜະລິດຜົນຂອງນັກສຶກສາສາຍ ວິທະຍາສາດ ທໍາມະຊາດ ໄດ້ທີ 1 ໃນການເຮັດສວນຄົວ
ພິທີປິດສ້າງຂະບວນການ ຕ້ອນຮັບກອງປະຊຸມໃຫ່ຍ ຄະນະບໍລິຫານງານ ຮາກຖານຊາວໜຸ່ມ ວຄຄຂ ຄັ້ງທີ 2 ວັນທີ 6/12/2017
ກິດຈະກໍາເຜີຍແຜ່ຜົນຮ້າຍຂອງສິ່ງເສບຕິດ ແລະ ສິດທິເດັກ ໃຫ້ແກ່ຄູ ອາຈານ , ນັກຮຽນປະຖົມ ແລະ ມັດທະຍົມສາທິດຄັງໄຂ ມ ແປກ ຂ ຊຽງຂວາງ ທີ່ສະໂມສອນ ວຄຄຂ ວັນທີ 6/12/2017
ການຄົ້ນຄວ້າພາກຄໍ່າຂອງນັກສຶກສາແຕ່ລະສາຍໃນວິທະຍາໄລຄູຄັງໄຂ
ຂໍ້ມູນຈາກ Facebook:Nouaindao Mouachongtoua
ຄູເຝິກສາຍຄະນິດສາດລົງສັງເກດການສອນຂອງນັກສຶກສາລົງປະສົບການ ທີ່ ໂຮງຮຽນປະຖົມສາທິດຄັງໄຂ ເມືອງ ແປກ ແຂວງຊຽງຂວາງ ວັນທີ 6/12/2017
ຄະນະນຳວຄຄຂ, ຫົວໜ້າຫ້ອງການ ແລະ ຜູ້ຮັບຜິດຊອບສວນຄົວຂອງແຕ່ລະສາຍ ລົງກວດສວນຄົວຄັ້ງທີ່ 1 ພາກຮຽນທີ 1 ສົກຮຽນ 2017-2018
ການພັດທະນາຄູເຝິກຫຼັກປະຈໍາວິທະຍາໄລຄູຄັງໄຂ ກ່ຽວກັບວຽກງານສຶກສາການສອນ ແລະ ສຶກສາເປັນກຸ່ມ
ໄດ້ຮັບການສະໜັບສະໜູນຈາກແຜນງານBEQUALໃນການພັດທະນາຄູເຝິກຫຼັກປະຈຳວິທະຍາໄລຄູຄັງໄຂ ກ່ຽວກັບວຽກງານສືກສາການສອນ ແລະ ສຶກສາເປັນກຸ່ມ ເຊິ່ງມີອຸປະກອນຮັບໃຊ້ຫຼາຍຢ່າງ ເປັນຕົ້ນແມ່ນ ຂາຕັ້ງກ້ອງຖ່າຍທຳວີດີໂອ
ວິທະຍາໄລຄູຄັງໄຂຈັດການປະກວດສິລະປະ-ວັນນະຄະດີປະຈຳສົກຮຽນ 2017-2018
ໃນຕອນແລງຂອງວັນທີ 30 ພະຈິກ 2017 ຜ່ານມານີ້ ວິທະຍາໄລຄູຄັງໄຂ ໄດ້ຈັດງານປະກວດສິລະປະ-ວັນນະຄະດີຂຶ້ນຢູ່ທີ່ສະໂມສອນຂອງວິທະຍາໄລຄູຄັງໄຂ. ໂດຍພາຍໃຕ້ການເປັນປະທານຂອງທ່ານ ອຈ ວັນນີ ຢ່າງເຈຍມົວ ຜູ້ອຳນວຍການ ວິທະຍາໄລຄູຄັງໄຂ, ມີຄູ-ອາຈານ, ພະນັກງານ ແລະ ນັກສຶກສາເຂົ້າຮ່ວມທັງໝົດ 900 ກວ່າຄົນ.
ໃນການຈັດງານປະກວດສິລະປະ-ວັນນະຄະດີໃນຄັ້ງນີ້ ກໍເພື່ອສົ່ງເສີມສິລະປະ ວັດທະນາທຳອັນງາມຂອງຊາດ ເວົ້າລວມ, ເວົ້າສະເພາະກໍເພື່ອສົ່ງເສີມຄວາມຮູ້ ຄວາມມສາມາດ ແລະ ພອນສະຫວັນດ້ານສິລະປະວັນນະຄະດີຂອງນັກສຶກສາ, ສ້າງຂະບວນການຂຳນັບຮັບຕ້ອນກອງປະຊຸມໃຫຍ່ສະໄໝທີ 2 ຂອງຮາກຖານຊາວໜຸ່ມ ວິທະຍາໄລຄູຄັງໄຂ ແລະ ສ້າງຂະບວນການຂຳນັບຮັບຕ້ອນວັນຊາດທີ 2 ທັນວາ ຄົບຮອບ 42 ປີໃຫ້ເປັນຂະບວນການຟົດຟື້ນ.
ບັນດາບົດທີ່ນຳເຂົ້າມາປະກວດໃນສົກຮຽນ 2017-2018 ນີ້ເຊິ່ງມີ 3 ປະເພດຄື ບົດຟ້ອນ, ຂັບ-ລຳ ແລະ ບົດເພງ. ເນື້ອໃນບົດຟ້ອນ, ຂັບລຳ ແລະ ບົດເພງທີ່ນຳມາປະ ກວດນີ້ສ່ວນຫຼາຍແມ່ນມີເນື້ອໃນເວົ້າເຖິງພາລະກິດໃນການຕໍ່ສູ້ກູ້ຊາດໃນໄລຍະເຮັດການປະຕິວັດຕ້ານພວກຈັກກະພັດລ່າເມືອງຂຶ້ນທັງແບບເກົ່າ ແລະ ແບບໃໝ່. ໂດຍສະເພາະ ແມ່ນວິລະກຳໃນການຕໍ່ສູ້ຂອງປະຊາຊົນ, ຮີດຄອງປະເພນີອັນດີງາມຂອງຊາດ ແລະ ແບບແຜນການດຳລົງຊີວິດລາວບັນດາເຜົ່າ. ສຳລັບຮ້ອງເພງທີ່ໄດ້ຮັບລາງວັນຊະນະເລີດ ແມ່ນ ທ້າວ ຢຸຍ ນັກສຶກສາສາຍຄູອະນຸບານບປະຖົມ ໃນບົດເພງ ເສຍແຟນທີ່ແດນສະ ຫວັນ, ຮອງຊະນະເລີດແມ່ນ ທ້າວ ສົມທອງ ນັກສຶກສາສາຍວິທະຍາສາດທຳມະຊາດ ໃນເພງ ຍອມໃຫ້ນ້ອງມີເຂົາ ແລະ ອັນດັບທີ 3 ແມ່ນ ທ້າວ ໄມຜິວ ໄຊຍະລວາດ ນັກສຶກສາສາຍພາສາລາວ-ວັນນະຄະດີ ໃນບົດເພງ ງາມເມືອງລາວ. ຂັບ-ລຳທີ່ໄດ້ຮັບ ລາງວັນຊະນະເລີດແມ່ນ ນາງ ພູວຽງ ຄຳສະຫວັນ ນັກສຶກສາສາຍ ຄູພາສາລາວ- ວັນນະຄະດີ ໃນບົດລຳ ສາວວຽງຈັນຄອຍແຟນ, ຮອງຊະນະເລີດແມ່ນ ນາງ ຈູມມະນີ ນັກສຶກສາສາຍພາສາຕ່າງປະເທດ ໃນລຳ ສາວຜູ້ໄທໄກບ້ານ ແລະ ອັນດັບທີ 3 ແມ່ນ ທ້າວ ພອນສະຫວັນ ນັກສຶກສາສາຍວິທະຍາສາດທຳມະຊາດ ໃນບົດລຳ ກ້ຽວສາວຜູ້ໄທ. ບົດຟ້ອນທີ່ໄດ້ຮັບລາງວັນຊະນະເລີດແມ່ນ ບົດຟ້ອນ ເທີດທູນບຸນຄຸນພັກ ນັກສຶກສາສາຍຄູພາສາຕ່າງປະເທດ, ຮອງຊະນະເລີດແມ່ນບົດ ວິຖີຊີວິດຂອງຊົນເຜົ່າລາວ ນັກສຶກສາສາຍວິທະຍາສາດທຳມະຊາດ ແລະ ອັນດັບທີ 3 ແມ່ນບົດ ການດຳລົງຊີວິດຂອງຊາວບ້ານນາ ນັກສຶກສາສາຍຄູອະນຸບານ-ປະຖົມ.
ລາງວັນທີ 1 ບົດຟ້ອນ: ເທີດທູນບຸນຄຸນພັກ ຈາກນັກສຶກສາ ສາຍພາສາຕ່າງປະເທດ
ພິທີຕ້ອນຮັບ ທ່ານ ນ ແສງເດືອນ ຫຼ້າຈັນທະບູນ ກໍາມະການສູນກາງພັກ ເລຂາຄະນະບໍລິຫານງານພັກກະຊວງ ລັດຖະມົນຕີກະຊວງສຶກສາທິການ ແລະ ກິລາ ທີ່ມາຢ້ຽມຢາມ ທີ່ວິທະຍາໄລຄູຄັງໄຂ
ໃນເວລາ 8 ໂມງ ຂອງວັນທີ 30 ພະຈິກ 2017 ວິທະຍາໄລຄູຄັງໄຂ ໄດ້ຕ້ອນຮັບ ການມາຢ້ຽມຢາມທ່ານ ນາງ ແສງເດືອນ ຫຼ້າຈັນທະບູນ ກຳມະການສູນກາງພັກ ເລຂາຄະນະບໍລິຫານງານພັກກະຊວງ ລັດຖະມົນຕີກະຊວງສຶກສາທິການ ແລະ ກິລາພ້ອມດ້ວຍຄະນະ. ດ້ວຍການຕ້ອນຮັບຂອງທ່ານ ອຈ ວັນນີ ຢ່າງເຈຍມົວ ເລຂາຄະນະພັກ ຜູ້ອຳນວຍການວິທະຍາໄລຄູຄັງໄຂ, ຄະນະພັກຄະນະອຳນວຍການ ວິທະຍາໄລຄູຄັງໄຂ, ບັນດາທ່ານຄະນະຫ້ອງການ ແລະ ບັນດາຄູ-ອາຈານ ວິທະຍາໄລຄູຄັງໄຂ ເຂົ້າຮ່ວມທັງໝົດ 100 ກວ່າທ່ານ.
ໃນພິທີດັ່ງກ່າວ ທ່ານ ອຈ ວັນນີ ຢ່າງເຈຍມົວ ເລຂາຄະນະພັກ ຜູ້ອຳນວຍການ ວິທະຍາໄລຄູຄັງໄຂ ໄດ້ກ່າວຕ້ອນຮັບຢ່າງເປັນທາງການ. ໃນນັ້ນ ທ່ານໄດ້ນຳສະເໜີ ສະພາບການເຄື່ອນໄຫວຂອງ ວິທະຍາໄລຄູຄັງໄຂໂດຍສັງເຂບ ເປັນຕົ້ນແມ່ນ ປະຫວັດຄວາມເປັນມາ, ຂໍ້ສະດວກ-ຂໍ້ຫຍຸ້ງຍາກ, ການເຄື່ອນໄຫວວຽກງານບໍລິຫານ, ການຮຽນ-ການສອນຂອງວິທະຍາໄລຄູຄັງໄຂ ແລະ ອື່ນໆ.
ໃນໂອກາດການມາຢ້ຽມຢາມ ແລະ ໂອ້ລົມຂອງທ່ານ ນາງ ແສງເດືອນ ຫຼ້າຈັນທະບູນ ກຳມະການສູນກາງພັກ ເລຂາຄະນະ ບໍລິຫານງານພັກກະຊວງ ລັດຖະມົນຕີກະຊວງສຶກສາ ທິການ ແລະ ກິລາໃນຄັ້ງນີ້ ທຳອິດທ່ານໄດ້ຍ້ອງຍໍຊົມເຊີຍບັນດາຜົນງານຕ່າງໆ ທີ່ວິທະຍາໄລຄູຄັງໄຂຍາດມາໄດ້ໃນໄລຍະຜ່ານມາ. ຈາກນັ້ນ ທ່ານກໍໄດ້ຍົກໃຫ້ເຫັນ ສະພາບການເຄື່ອນໄຫວວຽກງານການສຶກສາໃນພາກພື້ນ, ແຜນຍຸດທະສາດການສ້າງຄູ ໃນອະນາຄົດ ແລະ ບັນຫາສິ່ງທ້າທາຍຕໍ່ກັບວຽກງານການສ້າງຄູໃນທົ່ວປະເທດ. ສິ່ງສຳຄັນ ທ່ານໄດ້ເນັ້ນໜັກການສ້າງຄູຂອງພວກເຮົາໃນປັດຈຸບັນນີ້ຕ້ອງໃຫ້ໄດ້ຮັບປະກັນທາງດ້ານຄຸນະພາບ. ໂດຍເລີ່ມຈາກການຈັດການຮຽນ- ການສອນໃນວິທະຍາໄລຄູ, ສ້າງຄູໃຫ້ມີຄວາມຮູ້ ຄວາມສາມາດໃນ ຫຼາຍດ້ານ ຫຼາຍວິຊາຮຽນ, ສິ່ງເຫຼົ່ານີ້ກໍເພື່ອຕອບສະໜອງຄວາມຕ້ອງ ການຂອງທ້ອງຖິ່ນຢ່າງແທ້ຈິງ ຫຼື ນອກຈາກການທີ່ຈະປະກອບ ໃນອາຊີບຄູແລ້ວຍັງສາມາດປະກອບອາຊີບອື່ນໆຕື່ມອີກ.
ພິທີຮັບຮອງ ແລະ ອະນຸມັດເປີດສອນຫຼັກສູດຄູພະລະສຶກສາ ລະບົບ 12+2 ຊັ້ນສູງ ທີ່ວິທະຍາໄລຄູຄັງໄຂ
ໃນເວລາ 13 ໂມງ 30 ນາທີ ຂອງວັນທີ 29 ພະຈິກ 2017 ໄດ້ເປີດພິທີຮັບຮອງ ແລະ ອະນຸມັດເປີດສອນຫຼັກສູດຄູພະລະສຶກສາ ລະບົບ 12+2 ຊັ້ນສູງ ທີ່ວິທະຍາໄລຄູຄັງໄຂ ຢ່າງເປັນທາງການ ທີ່ສະໂມສອນວິທະຍາໄລຄູຄັງໄຂ. ພາຍໃຕ້ການເປັນປະທານຂອງທ່ານ ບຸນສຸກ ທິລະສັກ ຫົວໜ້າກົມພະລະ ແລະ ສິລະປະສຶກສາ ກະຊວງສຶກສາທິການ ແລາະ ກິລາ, ພ້ອມດ້ວຍການເຂົ້າຮ່ວມ ຂອງທ່ານ ພຸດລຳໄພ ທຽມພຣະສອນ ຫົວໜ້າພະແນກພະລະສຶກສາ ປກສ ປກຊ, ທ່ານ ປອ ອິນຕອງ ເລີດສິນໄຊ ຜູ້ອຳນວຍການວິທະຍາໄລພະລະສຶກສາ, ທ່ານ ອຈ ວັນນີ ຢ່າງເຈຍມົວ ຜູ້ອຳນວຍການວິ ທະຍາໄລຄູຄັງໄຂ, ທ່ານ ບົວຄຳ ບຸນຄຳກ້ຽວ ຫົວໜ້າຂະແໜງພັດທະນາຄູພະແນກສຶກສາທິການ ແລະ ກິລາແຂວງຊຽງຂວາງ, ຄະນະອຳນວຍການວິທະຍາໄລພະລະ, ວິທະຍາໄລຄູຄັງໄຂ, ບັນດາທ່ານຄະນະຫ້ອງການ ແລະ ບັນດາຄູ-ອາຈານວິທະຍາໄລຄູຄັງໄຂ ເຂົ້າຮ່ວມທັງໝົດ 30 ກວ່າທ່ານ.
ພິທີຮັບຮອງ ແລະ ອະນຸມັດເປີດສອນຫຼັກສູດຄູພະລະສຶກສາ ລະບົບ 12+2 ຊັ້ນສູງ ທີ່ວິທະຍາໄລຄູຄັງໄຂນີ້ ເພື່ອເຮັດໃຫ້ວຽກງານການສຶກສາ ໄດ້ຮັບການພັດທະນາເວົ້າລວມ, ເວົ້າສະເພາະແມ່ນວຽກງານ ການຈັດຕັ້ງການຮຽນ - ການສອນ ການຄຸ້ມຄອງບໍລິຫານ ແລະ ອື່ນໆ ໄດ້ຮັບການພັດທະນາທາງທາງດ້ານປະມານ ແລະ ດ້ານຄຸນນະພາບ, ສາມາດຕອບສະໜອງຄວາມຕ້ອງ ການຄູໃນທ້ອງຖິ່ນຕ່າງໆ ໂດຍສະເພາະແມ່ນສາມາດຕອບສະໜອງຄູ ໃຫ້ແກ່ບັນດາ ພາກເໜືອຂອງລາວ ແລະ ເພື່ອສືບຕໍ່ການນຳໃຊ້ອາຄານສະຖານທີ່ ສະນາມກິບມາແຂວງຊຽງຂວາງ ຫຼັງຈາກງານມະຫາກຳກິລາແຫ່ງງຊາດ ຄັ້ງທີ 11 ທີ່ແຂວງຊຽງຂວາງ ຈະໄດ້ຮັບກຽດເປັນເຈົ້າພາບ ໃນປີ 2018 ແລະ ການເປີດການຮຽນ-ການສອນຢ່າງເປັນທາງການແມ່ນ ໃນສົກຮຽນ 2018-2019 ເປັນຕົ້ນໄປ.
ໃນພິທີບັນດາທ່ານຜູ້ແທນ ຄູ-ອາຈານກໍໄດ້ຮັບຟັງເນື້ອໃນ ຂອງກອງປະຊຸມ ເປັນຕົ້ນແມ່ນ ຮັບຟັງຂໍ້ຕົກລົງຂອງລັດຖະມົນຕີ ກະຊວງສຶກສາທິການ ແລະ ກິລາ ວ່າດ້ວຍຮັບຮອງ ແລະ ອະນຸມັດເປີດສອນຫຼັກສູດຄູພະລະສຶກສາ ລະບົບ 12+2 ຊັ້ນສູງ ທີ່ວິທະຍາໄລຄູຄັງໄຂ, ຮັບຟັງການກ່າວມອບ ແລະ ຮັບຮອງເປີດສອນຫຼັກສູດຄູພະລະສຶກສາ ລະບົບ 12+2 ຊັ້ນສູງ ຂອງວິທະຍາໄລພະລະສຶກສາ ແລະ ວິທະຍາໄລຄູຄັງໄຂ. ຮັບຟັງຄຳຄິດຄຳເຫັນທິດຊີ້ນຳຂອງທ່ານ ບຸນສຸກ ທິລະສັກ ຫົວໜ້າກົມພະລະ ແລະ ສິລະປະສຶກສາ.ໃນນັ້ນ ໄດ້ໃຫ້ທິດທາງໃນການບໍລິຫານວຽກງານເປັນຕົ້ນແມ່ນ ການບໍລິຫານແຜນງົບປະມານ, ຈັດຈັດບຸກຄະລາກອນ ແລະ ແຜນວຽກ. ໂດຍສະເພາະແມ່ນແຜນການຈັດການຮຽນ- ການສອນສອນໃຫ້ໄດ້ຮັບປະກັນທາງດ້ານປະລິມານ ແລະ ຄຸນະພາບ.
ທີ່ວິທະຍາໄລຄູຄັງໄຂ ວັນທີ 29/11/2017
ກອງປະຊຸມເຝິກອົບຮົມການຂຽນຂ່າວ ແລະ ພິທີກອນ ປະຈໍາສົກຮຽນ 2017 - 2018
ໃນຕອນເຊົ້າ ເວລາ 8 ໂມງ ຂອງວັນທີ 24 ພະຈິກ 2017 ໄດ້ຈັດກອງປະຊຸມເຝິກອົບຮົມການເກັບຂ່າວ, ຂຽນຂ່າວ ແລະ ພິທີກອນໃຫ້ແກ່ສະມາຊິກຂ່າວສານຂອງວິທະຍາໄລຄູຄັງໄຂ.ໂດຍພາຍໃຕ້ການເປັນປະທານຂອງທ່ານ ອຈ. ວັນ ຢ່າງເຈຍມົວ ເລຂາຄະນະພັກຮາກຖານ ຜູ່ອຳນວຍວິທະຍາໄລຄູຄັງໄຂ ແລະ ບຸກຄະລາກອນທີ່ເຂົ້າຮ່ວມທັງໝົດ 40 ກວ່າຄົນ.
ການດໍາເນີນເຝິກອົບຮົມແມ່ນ ໄດ້ເຝິກບັນດາຫົວຂໍ້ຕ່າງໆ ເປັນຕົ້ນແມ່ນຈັນຍາບັນຂອງນັກຂ່າວ, ຫຼັກການເກັບຂ່າວ, ຂຽນຂ່າວ, ຂຽນບົດ ແລະ ເຝິກພິທີກອນ. ໃນນັ້ນ ໄດ້ຈັດເປັນຫຼາຍວິທີ, ຫຼາຍຮູບແບບ ແລະ ຫຼາຍກິດຈະກໍາ ເຊັ່ນ ສໍາມະນາ, ບັນລະຍາຍ, ຈັດກິດຈະກຳເປັນກຸ່ມຂຽນ ແລະ ທົດສອບພິທີກອນ . ສຳມະນາກອນທຸກຄົນແມ່ນໄດ້ເອົາໃຈໃສ່ຕໍ່ໜ້າທີ່ວຽກງານທີ່ໄດ້ຮັບມອບໝາຍ. ການເຄື່ອນໄຫວວຽກງານດັ່ງກ່າວແມ່ນການເຄື່ອນໄຫວຢູ່ໃນການສອນຂອງຄູ - ອາຈານ, ພະນັກງານ ແລະ ນັກສຶກສາມາຂຽນຂ່າວ, ເຊິ່ງເຜີຍແຜ່ຫຼາຍຮູບການ ເຊັ່ນ ອອກຂ່າວທາງວິທະຍຸທ້ອງຖິ່ນແຂວງຊຽງຂວາງ, ໂທລະໂຄ່ງ, ລົງຂ່າວທາງເວບໄຊ ແລະ ຕິດຂ່າວຕາມຫໍຂ່າວຂອງໂຮງຮຽນ.
ຈຸດປະສົງເປົ້າໝາຍຂອງການເຝິກອົບຮົມການຂຽນຂ່າວ ແລະ ພິທີກອນໃນຄັ້ງນີ້ແມ່ນ ເພື່ອໃຫ້ນັກສຶກສາມີຄວາມຮູ້ ຄວາມສາມາດທາງດ້ານການເກັບຂ່າວ, ຂຽນຂ່າວ ແລະ ອ່ານຂ່າວ, ໃຫ້ມີຂໍ້ມູນຂ່າວສານປ້ອນໃຫ້ສະຖາບັນ ແລະ ພະແນກຖະແຫຼງຂ່າວ, ວັດທະນະທຳ ແລະ ທ່ອງທ່ຽວແຂວງຊຽງຂວາງປົກກະຕິ. ການເກັບຂ່າວ, ຂຽນຂ່າວ ແລະ ອອກຂ່າວ ຖືກຕ້ອງຕາມແນວທາງຂອງພັກ - ລັດ, ຫຼັກການ ແລະ ໄວຍາກອນລາວ. ວຽກງານຂໍ້ມູນຂ່າວສານຈະກາຍເປັນກະບອກສຽງຂອງວິທະຍາໄລຄູຢ່າງແທ້ຈິງ ສາມາດຕອບສະໜອງໃຫ້ແກ່ການຮຽນ - ການສອນ ໃນສະຖາບັນ ແລະ ທົ່ວແຂວງຊຽງຂວາງ
ທີ່ວິທະຍາໄລຄູຄັງໄຂ ວັນທີ 27 ພະຈິກ 2017
ກອງປະຊຸມ ຖອດຖອນບົດຮຽນ, ແນະນໍານິເທດ ແລະ ວິທີການປະເມີນວຽກເຝິກຫັດວິຊາຊີບ
ໃນເວລາ 14 ໂມງ 30 ນາທີ ຂອງວວັນທີ 22 ພະຈິກ 2017 ທີ່ວິທະຍາໄລຄູຄັງໄຂ ໄດ້ເປີດກອງປະຊຸມ ຖອດຖອນບົດຮຽນ, ແນະນໍານິເທດ ແລະ ວິທີການປະເມີນວຽກເຝິກຫັດວິຊາຊີບ ພາຍໃຕ້ການເປັນປະທານຂອງທ່ານ ອາຈານ ວັນນີ ຢ່າງເຈຍມົວ ເລຂາພັກຮາກຖານຜູ່ອໍານວຍການວິທະຍາໄລຄູຄັງໄຂ ແລະ ການເຂົ້າຮ່ວມຂອງທ່ານ ອາຈານ ສຸດຈັນທອງ ຈັນທະວົງ ຮອງເລຂາພັກຮາກຖານ ຮອງຜູ້ອໍານວຍການວິທະຍາໄລຄູຄັງໄຂ ແລະ ຄູ - ອາຈານທີ່ຈະລົງແນະນໍານິເທດ ແລະ ໃຫ້ຄະແນນນັກເຝິກຫັດວິຊາຊີບໃນສົກຮຽນ 2017-2018
ກອງປະຊຸມທາບທາມເລຂາຄະນະບໍລິຫານງານຮາກຖານຊາວໜຸ່ມວິທະຍາໄລຄູຄັງໄຂຊຸດໃໝ່ ສະໄໝທີ II
ໃນເວລາ 13 ໂມງ 30 ນາທີ ຂອງວັນທີ 22 ພະຈິກ 2017 ທີ່ສະໂມສອນວິທະຍາໄລຄູຄັງໄຂ ໄດ້ເປີດກອງປະຊຸມທາບທາມເລຂາຄະນະບໍລິຫານງານຮາກຖານຊາວໜຸ່ມວິທະຍາໄລຄູຄັງໄຂຊຸດໃໝ່ ສະໄໝທີ II
ພິທີເຊັນບົດບັນທຶກວ່າດ້ວຍການປະຕິບັດໂຄງການເງິນກູ້ເພື່ອການສຶກສາ, ການອອກບັດເອທີເອັມເຣລຕີໄລທະນາຄານຮ່ວມພັດທະນາ ແລະ ວິທະຍາໄລຄູຄັງໄຂ
ເວລາ 1: 30 ນາທີ ທີ່ສະໂມສອນ ວຄຄຂ ໄດ້ເປີດພິທີເຊັນບົດບັນທຶກວ່າດ້ວຍການປະຕິບັດໂຄງການ ເງິນກູ້ເພື່ອການສຶກສາ ແລະ ການອອກບັດເອທີເອັມ ເຣລຕີໄລ ເພື່ອຄຸ້ມຄອງອຸບັດຕິເຫດລະຫ່ວງ ທະນາຄານຮ່ວມພັດທະນາ ແລະ ວິທະຍາໄລຄູຄັງໄຂ ວັນທີ 20 ພະຈິກ 2017
ກອງປະຊຸມເຝິກອົບຮົມ ການນໍາໃຊ້ປື້ມຄູ່ມືແນະນຳວິທີສອນ ແລະ ວິທີສ້າງສື່ການສອນ ວິຊາຄະນິດສາດ ຊັ້ນປະຖົມ ປີທີ 4-ປີທີ 5 ໃຫ້ແກ່ນັກສືກສາສາຍຄູປຖົມ ລະບົບ 12+4 ປີທີ 4
ເວລາ 8: 30 ນາທີ ທີສະໂມສອນ ວຄຄຂ ໄດ້ເປີດກອງປະຊຸມເຝິກອົບຮົມ ການນໍາໃຊ້ປື້ມຄູ່ມືແນະນຳວິທີສອນ ແລະ ວິທີສ້າງສື່ການສອນ ວິຊາຄະນິດສາດ ຊັ້ນປະຖົມ ປີທີ 4-ປີທີ 5 ໃຫ້ແກ່ນັກສືກສາສາຍຄູປຖົມ ລະບົບ 12+4 ປີທີ 4 ຄັ້ງວັນທີ 20-24 ພະຈິກ 2017 ໂດຍການເປັນປະທານຂອງທ່ານ ອຈ ວັນນີ ຢ່າງເຈຍມົວ ເລຂາພັກຮາກຖານ ຜູ້ອຳນວຍການ ວຄຄຂ
ຂະບວນການແຂ່ງຂັນຂໍານັບຮັບຕ້ອນວັນຊາດທີ 2 ທັນວາ ຄົບຮອບ 42 ປີ
ເນື່ອງໃນໂອກາດເພື່ອສ້າງຂະບວນການເພື່ອສະເຫຼີມສະຫຼອງວັນຊາດທີ 2 ທັນວາ ຄົບຮອບ 42 ປີ ທີຈະໝຽນວຽນມາອີກວາລະໜຶ່ງ. ສະນັ້ນ ໃນເວລາ 3:00 ນາທີ ທີ່ເດີ່ນເຕະບານແຂວງຊຽງຂວາງ ທີມກິລາບານເຕະຊາຍ ວຄຄຂ ໄດ້ລົງແຂ່ງຂັນພົບກັບ ທີມກິລາບານເຕະຂອງ ລັດວິສາຫະກິດໄຟຟ້າລາວ ສາຂາແຂວງຊຽງຂວາງ ເຊີ່ງດໍາເນີນການແຂ່ງຂັນຄົບເວລາ 90 ນາທີ ຜົນຂອງການແຂ່ງຂັນ ສະເໜີກັນ 2=2
ກິດຈະກໍາຕ້ອນຮັບນັກສຶກສາໃໝ່ ແລະ ງານຖາມ - ຕອບວິທະຍາສາດ ໃນສົກຮຽນ 2017-2018
ຫ້ອງການວິທະຍາສາດສັງຄົມ ທີ່ສະໂມສອນ ວຄຄຂ 16/11/2017
ກອງປະຊຸມພັກຮາກຖານວິທະຍາໄລຄູຄັງໄຂ
ເວລາ 1:30 ນາທີ ຂອງວັນພຸດ ວັນທີ 15/11/2017 ທີ່ ສະໂມສອນ ວຄຄຂ ໄດ້ຈັດກອງປະຊຸມພັກຮາກຖານ ໂດຍການເປັນປະທານຂອງ ທ່ານ ສະຫາຍ ສຸດຈັນທອງ ຈັນທະວົງ ຮອງເລຂາຄະນະພັກຮາກຖານ ວຄຄຂ
ກອງປະຊຸມແລກປ່ຽນດ້ານວິຊາການກັບຄະນະຈັດຕັ້ງແຂວງ ແລະ ຄະນະຈັດຕັ້ງສູນກາງພັກ ກ່ຽວກັບການຊຸກຍູ້, ຕິດຕາມການຈັດຕັ້ງປະຕິບັດກົດລະບຽບພັກສະໄໝທີ X ແລະ ການກະກຽມດຳເນີນກອງປະຊຸມໃຫຍ່ 3 ຂັ້ນຂອງພັກ ຄັ້ງວັນທີ 16 ພະຈິກ 2017 ທີ່ວິທະຍາໄລຄູຄັງໄຂ
ພິທີເປີດການສ້າງຂະບວນການຕ້ອນຮັບກອງປະຊຸມໃຫ່ຍ ຂອງຄະນະບໍລິຫານຮາກຖານຊາວໝຸ່ມ ວິທະຍາໄລຄູຄັງໄຂ
ພິທີການຕ້ອນຮັບຄະນະຊາວໝຸ່ມ ສສ ຫວຽດນາມ
ໃນຕອນເຊົ້າຂອງວັນທີ 10 ພະຈິກ 2017 ຄະນະຊາວໝຸ່ມ ສສ ຫວຽດນາມ ເດີ່ນທາງມາຢ້ຽມຢາມ ວິທະຍາໄລຄູຄັງໄຂ, ພາຍໃຕ້ການເປັນປະທານຂອງ ທ່ານ ວັນນີ ຢ່າງເຈ່ຍມົວ ເລຂາຄະນະພັກຮາກຖານ ຜູ່ອໍານວຍການວິທະຍາໄລຄູຄັງໄຂ
ການສ້າງຂະບວນການຂັບນັບຮັບຕ້ອນກອງປະຊຸມໃຫ່ຍຂອງຮາກຖານຊາວໝຸ່ມ ວິທະຍາໄລຄູຄັງໄຂ
ຜູ້ຂຽນ: ໜ່ວຍງານ ICT
ພິທີມອບອຸປະກອນການສຶກສາໃຫ້ແກ່ນັກສຶກສາຍາກຈົນທີ່ຮຽນດີ-ຮຽນເກັ່ງ ທີ່ ວິທະຍາໄລຄູຄັງໄຂ
ໃນເວລາ 10:00 ຂອງຕອນເຊົ້າຂອງວັນທີ 7/11/2017 ສະມາຄົມຄຸນຄ່າລາວສາຂາ ແຂວງຊຽງຂວາງ ໄດ້ມອບອຸປະກອນຮັບໃຊ້ໃນການຮຽນ ໃຫ້ແກ່ນັກສຶກສາທີ່ຍາກຈົນ ທີ່ມີຜົນງານຮຽນດີ-ຮຽນເກັ່ງ ຈໍານວນ 10 ຄົນ, ແລະ ໄດ້ມອບປືມເຂົ້າຫໍສະໝຸດ ວິທະຍາໄລຄູຄັງໄຂ ລວມມູນຄ່າທັງໝົດ 4.650.000 ກີບ
ຜູ້ຂຽນ: ຄູ ໄຊຍະພອນ ຈັນດາວົງ
ແຜນການຂອງວິທະຍາໄລຄູຄັງໄຂ ( ຜ່ານສະພາ )
ກອງປະຊຸມຖອດຖອນບົດຮຽນ ແລະ ວາງແຜນ ລະຫວ່າງ ພະແນກສຶກສາທິການ ແລະ ກິລາ ແຂວງຊຽງຂວາງ - ແຂວງຫົວພັນ ແລະ ວິທະຍາໄລຄູຄັງໄຂ ປະຈໍາສົກຮຽນ 2017 - 2018 ທີ່ພະແນກສຶກສາທິການ ແລະ ກິລາ ແຂວງຊຽງຂວາງ, ຄັ້ງວັນທີ 3 ພະຈິກ 2017
ກອງປະຊຸມໃນຄັ້ງນີ້ ຈັດຂຶ້ນເພື່ອຖອດຖອນບົດຮຽນວຽກງານດ້ານການຈັດຕັ້ງປະຕິບັດວຽກງານຕ່າງໆ ຂອງພະແນກສຶກສາທິການ ແລະ ກິລາ ແຂວງຊຽງຂວາງ - ແຂວງຫົວພັນ ແລະ ວິທະຍາໄລຄູຄັງໄຂ ປະຈໍາສົກຮຽນ 2016 - 2017 ແລະ ແຜນພັດທະນາວຽກງານຕ່າງໆ ປະຈໍາສົກຮຽນ 2017 - 2018 ໃຫ້ເປັນເອກະພາບໃນການຈັດຕັ້ງປະຕິບັດວຽກງານດັ່ງກ່າວໃຫ້ມີປະສິດທິພາບ ແລະ ບັນລຸຕາມຈຸດປະສົງຄາດໝາຍ. ດັ່ງນັ້ນ; ໃນເວລາ 8 ໂມງເຊົ້າ ຂອງວັນທີ 3 ພະຈິກ 2017 ຈິ່ງໄດ້ເປີດກອງປະຊຸມຄັ້ງນີ້ຂຶ້ນຢ່າງເປັນທາງການ ຢູ່ທີ່ສະໂມສອນພະນແກສຶກສາທິການ ແລະ ກິລາ ແຂວງຊຽງຂວາງ ພາຍໃຕ້ການເປັນປະທານຂອງ ທ່ານ ບົວລີ ພັນນາວົງ ຫົວໜ້າພະແນກສຶກສາທິການ ແລະ ກິລາ ແຂວງຊຽງຂວາງ ພ້ອມດ້ວຍການເຂົ້າຮ່ວມຂອງ ທ່ານ ວັນນີ ຢ່າງເຈຍມົວ ເລຂາຄະນະພັກຮາກຖານ ຜູ້ອຳນວຍການວິທະາໄລຄູຄັງໄຂ, ທ່ານ ມອນສິງ ເພັດວຽງສີ ຫົວໜ້າພະແນກສຶກສາທິການ ແລະ ກິລາ ແຂວງຫົວພັນ ແລະ ວິຊາການຈາກພາກສ່ວນດັ່ງກ່າວ ທັງໝົດ 31 ທ່ານ; ຍິງ 6 ທ່ານ. ກອງປະຊຸມ ໄດ້ດໍາເນີນເປັນເວລາ 1 ວັນເຕັມ. ບັນດາເນື້ອໃນທີ່ນໍາມາເປິກສາຫາລືໃນກອງປະຊຸມຄັ້ງນີ້ປະກອບມີ:
ຜູ້ຂຽນ: ຄູ ໄຊຍະພອນ ຈັນດາວົງ
1. ທົບທວນກ່ຽວກັບໜ້າວຽກຂອງກອງປະຊຸມຜ່ານມາ ສົກຮຽນ 2016 - 2017.
2. ການຮັບນັກຮຽນເຂົ້າຮຽນ
3. ວຽກງານເຝິກຫັດວິຊາຊີບ
4. ວຽກງານເຝິກອົບຮົມຄູ (ການພັດທະນາວິຊາຊີບແບບຕໍ່ເນື່ອງໂດຍເນັ້ນການສອກສາການສອນເຂົ້າໃນໂຮງຮຽນສາມັນ).
5. ການເກັບກໍານັກຮຽນທີ່ຮຽນຈົບຈາກວິທະຍາໄລຄູຄັງໄຂ.
6. ການເຝິກອົບຮົມຄູໃນໂຮງຮຽນເຂດຫ່າງໄກສອກຫຼີກຂອງກະຊວງສຶກສາທິການ ແລະ ກິລາ ກໍຄື 2 ແຂວງ: ຊຽງຂວາງ ຢູ່ເມືອງໝອກ ມສ ຄັງວຽງ ແລະ ຫົວພັນ ຢູ່ເມືອງຫົວເມືອງ ມສ ພຽງດີ.
ກອງປະຊຸມໄດ້ດໍາເນີນໄປດ້ວຍບັນຍາກາດສ້າງສັນ, ປະສົບຜົນສໍາເລັດຕາມລະດັບຄາດໝາຍ ແລະ ປິດລົງເວລາ 15 ໂມງແລງ ຂອງວັນທີ 03 ພະຈິກ 2017.
ກອງປະຊຸມການເຝິກອົບຮົມ ແຊກຊ້ອນ ລບຕ ເຂົ້າໃນລາຍວິຊາຕ່າງໆໃນສາຍຄູປະຖົມ ຄັ້ງວັນທີ 1 ພະຈິກ 2017 ທີ່ຫ້ອງປະຊຸມ ວິທະຍາໄລຄູຄັງໄຂ
ກອງປະຊຸມໃນຄັ້ງນີ້ ຈັດຂຶ້ນເພື່ອເຜີຍແຜ່ການສອນແຊກ ລບຕ ເຂົ້າໃນລາຍວິຊາສອນຕ່າງໆໃນສາຍຄູປະຖົມໃໝ່ໃຫ້ແກ່ຄູ - ອາຈານສອນວິທະຍາໄລຄູຄັງໄຂ ຈໍາສົກຮຽນ 2017 - 2018 ໃຫ້ມີຄວາມສອດຄອງ ແລະ ເໝາະສົມກັບຫົວຂໍ້ໃນລາຍວິຊາສອນຕ່າງໆ. ດັ່ງນັ້ນ; ໃນເວລາ 8 ໂມງເຊົ້າ ຂອງວັນທີ 01 ພະຈິກ 2017 ຈິ່ງໄດ້ເປີດກອງປະຊຸມກອງປະຊຸມການສອນແຊກ ລບຕ ເຂົ້າໃນລາຍວິຊາສອນຕ່າງໆໃນສາຍສ້າງຄູປະຖົມໃໝ່ ໃຫ້ແກ່ຄູ - ອາຈານສອນວິທະຍາໄລຄູຄັງໄຂຂຶ້ນຢ່າງເປັນທາງການ ຢູ່ທີ່ສະໂມສອນຂອງວິທະຍາໄລຄູຄັງໄຂ ພາຍໃຕ້ການເປັນປະທານ ອາຈານ ວັນນີ ຢ່າງເຈຍມົວ ເລຂາຄະນະພັກຮາກຖານ ຜູ້ອຳນວຍການວິທະາໄລຄູຄັງໄຂ ພ້ອມດ້ວຍການເຂົ້າຮ່ວມຂອງຄະນະພັກຄະນະອໍານວຍການ, ຫົວໜ້າຫ້ອງການ, ວິທະຍາກອນ ແລະ ບັນດາຄູ - ອາຈານສອນ ທັງໝົດ 20 ທ່ານ; ຍິງ 5ທ່ານ.
ກອງປະຊຸມໄດ້ດໍາເນີນໄປດ້ວຍບັນຍາກາດສ້າງສັນ, ປະສົບຜົນສໍາເລັດຕາມລະດັບຄາດໝາຍ ແລະ ປິດລົງເວລາ 16 ໂມງ 30 ນາທີ ຕອນແລງ ຂອງວັນທີ 01 ພະຈິກ 2017.
ຜູ້ຂຽນ: ຄູ ໄຊຍະພອນ ຈັນດາວົງ
ກອງປະຊຸມຖອດຖອນບົດຮຽນວຽກງານປະກັນຄຸນະພາບພາຍໃນ ແລະ ການເກັບກໍາແຜນຄວາມຕ້ອງການຄູຂອງວິທະຍາໄລຄູຄັງໄຂ ຄັ້ງທີວັນທີ 30 ຕຸລາ - 3 ພະຈິກ 2017 ທີ່ຫ້ອງປະຊຸມ ວິທະຍາໄລຄູຄັງໄຂ
ກອງປະຊຸມໃນຄັ້ງນີ້ ຈັດຂຶ້ນເພື່ອຖອດຖອນບົດຮຽນວຽກງານການປະກັນຄຸນະພາບພາຍໃນສະຖາບັນໃຫ້ມີຄວາມເປັນເອກະພາບຕາມແບບປະເມີນຂອງກົມກວດກາພາຍນອກ ແລະ ເກັບກໍາແຜນຄວາມຕ້ອງການຄູຂອງວິທະຍາໄລຄູຄັງໄຂ ປະຈໍາສົກຮຽນ 2017 - 2018 ໃຫ້ຖວງທັນຕາມການແຈ້ງການຂອງກົມສ້າງຄູ. ດັ່ງນັ້ນ; ໃນເວລາ 8 ໂມງເຊົ້າ ຂອງວັນທີ 30 ຕຸລາ 2017 ຈິ່ງໄດ້ເປີດກອງປະຊຸມຖອດຖອນບົດຮຽນວຽກງານປະກັນຄຸນະພາບພາຍໃນ ແລະ ການເກັບກໍາແຜນຄວາມຕ້ອງການຄູຂອງວິທະຍາໄລຄູຄັງໄຂຂຶ້ນຢ່າງເປັນທາງການ ຢູ່ທີ່ສະໂມສອນຂອງວິທະຍາໄລຄູຄັງໄຂ ພາຍໃຕ້ການເປັນປະທານຮ່ວມຂອງ ທ່ານ ເກດ ພັນລັກ ວ່າການຫົວໜ້າກົມສ້າງຄູ ແລະ ທ່ານ ອາຈານ ສຸດຈັນທອງ ຈັນທະວົງ ຮອງຄະນະພັກຮາກຖານ ຮອງຜູ້ອຳນວຍການວິທະາໄລຄູຄັງໄຂ ພ້ອມດ້ວຍການເຂົ້າຮ່ວມຂອງບັນດາທ່ານຫົວໜ້າຫ້ອງການ 10 ຫ້ອງການ ລວມທັງໝົດ 14 ທ່ານ; ຍິງ 2 ທ່ານ. ກອງປະຊຸມ ໄດ້ດໍາເນີນແຕ່ວັນທີ 30 ຕຸລາ 2017 ເຖິງ ວັນທີ 2 ພະຈິກ ເປັນເວລາ 4 ວັນເຕັມ.
ກອງປະຊຸມໄດ້ດໍາເນີນໄປດ້ວຍບັນຍາກາດສ້າງສັນ, ປະສົບຜົນສໍາເລັດຕາມລະດັບຄາດໝາຍ ແລະ ປິດລົງເວລາ 16 ໂມງແລງ ຂອງວັນທີ 02 ພະຈິກ 2017.
ຜູ້ຂຽນ: ຄູ ໄຊຍະພອນ ຈັນດາວົງ
ເອກະສານກອງປະຊຸມການເຝິກອົບຮົມ ແຊກຊ້ອນ ລບຕ ເຂົ້າໃນລາຍວິຊາຕ່າງໆໃນສາຍຄູປະຖົມ
ຜູ້ຂຽນ: ຄູ ຄໍາວົງ ອຸດົມສຸກ
ກອງປະຊຸມສະພາວິທະຍາໄລຄູຄັງໄຂຄັ້ງວັນທີ 25-26 ຕຸລາ 2017 ທີ່ຫ້ອງປະຊຸມ ວິທະຍາໄລຄູຄັງໄຂ
ກອງປະຊຸມໃນຄັ້ງນີ້ ຈັດຂຶ້ນເພື່ອວາງທິດທາງໃນການບໍລິຫານວຽກງານຕ່າງໆ ປະຈໍາສົກຮຽນ 2017 - 2018 ໃຫ້ມີລັກສະນະຫັດກຸມ ແລະ ມີຄວາມເປັນເອກະພາບ. ດັ່ງນັ້ນ; ໃນເວລາ 8 ໂມງເຊົ້າ ຂອງວັນທີ 25 ຕຸລາ 2017 ຈິ່ງໄດ້ເປີດກອງປະຊຸມສະພາວິທະຍາໄລຄູຄັງໄຂຂຶ້ນຢ່າງເປັນທາງການ ຢູ່ທີ່ສະໂມສອນຂອງວິທະຍາໄລຄູຄັງໄຂ ພາຍໃຕ້ການເປັນປະທານຂອງທ່ານ ອາຈານ ວັນນີ ຢ່າງເຈຍມົວ ເລຂະຄະນະພັກຮາກຖານ ຜູ້ອຳນວຍການວິທະາໄລຄູຄັງໄຂ ພ້ອມດ້ວຍການເຂົ້າຮ່ວມຂອງບັນດາທ່ານສະມາຊິສະພາ ທັງໝົດ 18 ທ່ານ; ຍິງ 5 ທ່ານ. ກອງປະຊຸມ ໄດ້ດໍາເນີນແຕ່ວັນທີ 25-26 ຕຸລາ 2017 ເປັນເວລາ 2 ວັນເຕັມ. ບັນດາເນື້ອໃນທີ່ນໍາມາເປິກສາຫາລືໃນກອງປະຊຸມຄັ້ງນີ້ປະກອບມີ:
1. ແຜນພັດທະນາວິທະຍາໄລຄູປະຈໍາສົກຮຽນ 2017 - 2018.
2. ແຜນແບ່ງປັນງົບປະມານຮັບໃຊ້ປະຈໍາສົກຮຽນ 2017 - 2018.
3. ການຄຸ້ມຄອງ ແລະ ນໍາໃຊ້ພາຫານະລວມ.
4. ລະບຽບການນໍາໃຊ້ກອງທຶນສະຫວັດດີການຂອງວິທະຍາໄລຄູຄັງໄຂ.
5. ການຊັບຊ້ອນບຸກຄະລາກອນປະກອບໃສ່ລະບົບການຈັດຕັ້ງບາງຫ້ອງການ ແລະ ແຜນຄວາມຕ້ອງການລັດຖະ ກອນ.
6. ແຜນປ້ອງກັນນັກສຶກສາພັກທ້າຍສົກຮຽນຈົບຊັ້ນ ສົກຮຽນ 2016 - 2017
7. ມາດຖານການຄັດເລືອນຄູສອນດີ - ສອນເກັ່ງ, ນັກຮຽນດີ - ນັກຮຽນເກັ່ງ.
8. ການສ້າງວິທະຍາໄລຄູປອດຢາເສບຕິດ - ການຄຸ້ມຄອງຫໍພັກ.
ກອງປະຊຸມໄດ້ດໍາເນີນໄປດ້ວຍບັນຍາກາດສ້າງສັນ, ປະສົບຜົນສໍາເລັດຕາມລະດັບຄາດໝາຍ ແລະ ປິດລົງເວລາ 16 ໂມງແລງ ຂອງວັນທີ 26 ຕຸລາ 2017.
ຜູ້ຂຽນ: ຄູ ໄຊຍະພອນ ຈັນດາວົງ, ກວດແກ້ໂດຍ: ຄູ ບຸນເມກ ແພງຊົມພູ
ກອງປະຊຸມເຝິກອົບຮົມ ການນໍາໃຊ້ປືມຄູ່ມືແນະນໍາວິທີສອນ, ວິທີສ້າງສື່ການສອນ ສໍາລັບຊັ້ນມັດທະຍົມປີ ທີ4 ແລະ ປີທີ 5 ຄັ້ງວັນທີ 17-21 ຕຸລາ 2017 ທີ່ວິທະຍາໄລຄູຄັງໄຂ
ຜູ້ຂຽນ: ຄູ ສີອາມອນ, ຖ່າຍພາບໂດຍ: ຄູ ໄຊຍະພອນ
ກອງປະຊຸມວິຊາການວິທະຍາໄລພະລະສຶກສາ ແລະ ວິທະຍາໄລຄູຄັງໄຂ
ກອງປະຊຸມໃນຄັ້ງນີ້ ແມ່ນເພື່ອຕອບສະໜອງຄວາມຮຽກຮ້ອງຕ້ອງການຂອງວິທະຍາໄລຄູຄັງໄຂ ທີ່ຕ້ອງການສ້າງຄູວິຊາພະລະສຶກສາ, ເພື່ອຕອບສະໜອງການສ້າງຄູພະລະສຶກສາໃຫ້ແກ່ບັນດາແຂວງໃນພາກເໜືອຂອງ ສ ປ ປ ລາວໃຫ້ພຽງພໍກັບຄວາມຕ້ອງການຂອງສັງຄົມ ແລະ ເພື່ອກຽມຄວາມພ້ອມໃຫ້ແກ່ງານມະຫາກຳກິລາແຫ່ງຊາດ 2018 ທີ່ແຂວງຊຽງຂວາງ.
ກອງປະຊຸມດັ່ງກ່າວໄດ້ເປີດຂຶ້ນໃນເວລາ 8 ໂມງ 30 ນາທີ ຂອງວັນທີ 17 ຕຸລາ 2017 ຢູ່ທີ່ສະໂມສອນຂອງວິທະຍາໄລຄູຄັງໄຂ. ໂດຍພາຍໃຕ້ການເປັນປະທານຂອງທ່ານ ອາຈານ ວັນນີ ຢ່າງເຈຍມົວ ເລຂະຄະນະພັກຮາກຖານ ຜູ້ອຳນວຍການວິທະາໄລຄູຄັງໄຂ, ດ້ວຍກການເຂົ້າຮ່ວມຂອງທ່ານ ປອ ອິນຕອງ ເລີດສິນໄຊ ຜູ້ອຳນວຍການວິທະຍາໄລພະລະສຶກສາ, ມີຫົວໜ້າຫ້ອງການ ແລະ ຄູ-ອາຈານເຂົ້າຮ່ວມທັງໝົດ 30 ກວ່າທ່ານ.
ໃນກອງປະຊຸມ ໄດ້ຮັບຟັງສະພາບຂອງທັງສອງວິທະຍາໄລໂດຍສັງເຂບ ເຊິ່ງກ່າວໂດຍທ່ານ ອາຈານ ວັນນີ ຢ່າງເຈຍມົວ ເລຂະຄະນະພັກຮາກຖານ ຜູ້ອຳນວຍການວິທະາໄລຄູຄັງໄຂ ແລະ ທ່ານ ປອ ອິນຕອງ ເລີດສິນໄຊ ຜູ້ອຳນວຍການວິທະຍາໄລພະລະສຶກສາ. ຈາກນັ້ນ, ວິທະຍາໄລຄູຄັງໄຂໄດ້ນໍາສະເໜີແຜນຮອງຮັບຄວາມພ້ອມທີ່ຈະເປີດສອນວິຊາພະລະສຶກສາອີກໜຶ່ງສາຍຮຽນ ເຊິ່ງໄດ້ຍົກໃຫ້ເຫັນວ່າ ວິທະຍາໄລຄູຄັງໄຂ ມີຄູ-ອາຈານ ແລະ ພະນັກງານທັງມົດ 185 ທ່ານ ວຸດທິການສຶກສາລະດັບປະລິນຍາໂທ 39 ທ່ານ, ສຳລັບຄູ-ອາຈານສອນວິຊາພະລະສຶກສາ 6 ທ່ານ ປະລິນຍາໂທ 2 ທ່ານ. ໃນນັ້ນ ຍັງມີຄວາມພ້ອມທາງດ້ານໂຄງລ່າງພື້ນຖານ ເຊັ່ນ ສະໜາມກິລາບານເຕະ, ສະໂມສອນກິລາໃນຮົ່ມ ແລະ ອຸປະກອນກິລາຈຳນວນຽໜຶ່ງທີ່ມີຢູ່ໃນວິທະຍາໄລຄູ. ນອກຈາກນີ້ຍັງສາມາດນໍາໃຊ້ສະໜາມກິລາປະເພດຕ່າງໆທີ່ກ່ຽວຂ້ອງຢູ່ໃນບໍລິເວນຂອງແຂວງຊຽງຂວາງຕື່ມອີກຕາມຄວາມເໝາະສົມ ແລະ ຄາດວ່າຫຼັກສູດຈະສາມາດເປີດນຳໃຊ້ການຮຽນ-ການສອນຕົວຈິງແມ່ນລະບົບຊັ້ນສູງ 12+2ໃນສົກຮຽນ 2018-2019.
ຜູ້ຂຽນ: ຄູ ວົງວິລະສອນ, ຖ່າຍພາບໂດຍ: ຄູ ໄຊຍະພອນ
ພິທີສະເຫຼີມສະຫຼອງວັນຄູແຫ່ງຊາດ ວັນທີ 7 ຕຸລາທີ່ ວິທະຍາໄລຄູຄັງໄຂ
ໃນເວລາ 8:00 ຂອງຕອນເຊົ້າຂອງວັນທີ 6 ຕຸລາ 2017 ໄດ້ຈັດພິທີສະເຫຼີມສະຫຼອງວັນຄູແຫ່ງຊາດ ຄົບຮອບ 23 ປີ ພາຍໃຕ້ການເປັນປະທານຂອງທ່ານ ອາຈານ ສຸດຈັນທອງ ຈັນທະວົງ ຄະນະພັກຮາກຖານຮອງຜູ້ອໍານວຍການວິທະຍາໄລຄູຄັງໄຂ, ມີພະນັກງານຄ, ຄູ-ອາຈານ, ແຂກຖືກເຊີນ ແລະ ນັກສຶກສາເຂົ້າຮ່ວມ 1,200 ກວ່າຄົນ.
ຜູ້ຂຽນ: ຄູ ສີອາມອນ ສົມໄຊຍະສິນ
ການແລກປ່ຽນບົດຮຽນ ດ້ານວິຊາການລະຫວ່າງ ວິທະຍາໄລຄູຄັງໄຂ ກັບ ໂຮງຮຽນວິຊາຊີບແບບປະສົມ ແຂວງ ຊຽງຂວາງໃນວັນທີ 28 ກັນຍາ 2017
ຜູ້ຂຽນ: ຄູ ສີອາມອນ ສົມໄຊຍະສິນ
ການລົງທະບຽນນັກສຶກສາໃໝ່ປະຈໍາສົກຮຽນ 2017-2018 ທີ່ ວິທະຍາໄລຄູຄັງໄຂ
ໃນຕອນເຊົ້າຂອງວັນທີ 11 ກັນຍາ 2017 ໄດ້ເປີດພິທີການລົງທະບຽນນັກສຶກສາ ທີ່ສະໂມສອນ ວິທະຍາໄລຄູຄັງໄຂ ພາຍໃຕ້ການເປັນປະທານຂອງ ທ່ານ ອາຈານ ວັນນີ ຢາງເຈ່ຍມົວ ຜູ້ອໍານວຍການວິທະຍາໄລຄູຄັງໄຂ ພ້ອມດ້ວຍຄະນະ, ຫ້ອງການສົ່ງເສີມວິຊາການ ແລະ TEMIS ຂອງແຕ່ລະຫ້ອງການຮັບຜິດຊອບໃນການປ້ອນຂໍ້ມູນຂອງນັກສຶກສາລົງໃນ ຖານ TEMIS, ໃນສົກຮຽນ 2017-2018 ຮັບສຶກສາໃໝ່ໃນລະບົບ 12+4 ປະກອບມີສາຍຄູ ພາສາລາວ-ວັນນະຄະດີ, ສາຍຄູເຄມີສາດ, ສາຍຄູຟີຊິກສາດ, ສາຍຄູICT ພື້ນຖານວິຊາຊິບ, ສາຍຄູປະຖົມ ລະບົບ 12+2 ມີສາຍຄູອະນຸບານ ເຊິ່ງຈໍານວນນັກສຶກສາຮັບໃໝ່ທີ່ໄດ້ລົງທະບຽນແລ້ວ 163 ຄົນ, ຍິງ 101 ຄົນ.
ຜູ້ຂຽນ: ຄູ ສີອາມອນ ສົມໄຊຍະສິນ
ກອງປະຊຸມປະເມີນພາຍນອກ ວິທະຍາໄລຄູຄັງໄຂ
ໃນຕອນເຊົ້າຂອງວັນທີ່ 20 ກໍລະກົດ 2017 ໄດ້ເປິດກອງປະຊຸມປະເມີນພາຍນອກ ທີ່ວິທະຍາໄລຄູຄັງໄຂ ຄັ້ງທີ I ໂດຍພາຍໃຕ້ການເປັນປະທານຂອງ ທ່ານ ວັນນີ ຢ່າງເຈ່ຍມົວ ແລະ ມີແຂກຮັບເຊີນຈາກ ສູນປະກັນຄຸນະພາບພາຍນອກ ນໍາພາໂດຍ ທ່ານ ຈິດຕະກອນ ສີຊານົນ ພ້ອມດ້ວຍຄະນະ, ໃນນັ້ນມີຜູ້ເຂົ້າຮ່່່ວມແມ່ນຄະນະອໍານວຍການ, ຫົວໜ້າຫ້ອງການ, ຫົວໜ້າໜ່ວຍງານ ແລະ ຮອງຫົວໜ້າໜ່ວຍງານ.
ຜູ້ຂຽນ: ອ.ຈ ທຽນ ພູພອນທອງ
ເອກະສານປະກັນຄຸນນະພາບຂອງວິທະຍາໄລຄູຄັງໄຂເພື່ອກ້າວເປັນສະຖາບັນສ້າງຄູ
ຜູ້ຂຽນ: ຊອ ບົວລອນ ຈັນທະລາສີ
ສະມາຊິກເອື້ອຍນ້ອງແມ່ຍິງ ວຄຄຂ ອອກແຮງງານ
ສະມາຊິກເອື້ອຍນ້ອງແມ່ຍິງ ວຄຄຂ ອອກແຮງງານຕ້ອນຮັບວັນສ້າງຕັ້ງສະຫະພັນແມ່ຍິງລາວ ຄົບຮອບ 62 ປີ (20/7/1955 - 20/7/2017)
ຜູ້ຂຽນ: ອ.ຈ ທຽນ ພູພອນທອງ
ການດຳເນີນຊີວິດການເມືອງປັບປຸງປົວແປງພັກ ທີ່ວິທະຍາໄລຄູຄັງໄຂ.
ຜູ້ຂຽນ: ອ.ຈ ສຸດຈັນທອງ ຈັນທະວົງ
ແຈ້ງການ ເຖິງ ຄູ-ອາຈານທີ່ມີຄວາມສົນໃຈຢາກຂຽນໂຄງການເຝິກອົບຮົມດ້ານຕ່າງໆ ໂດຍນຳໃຊ້ງົບປະມານຂອງແຜນງານ BEQUAL ໃນໂຄງການ BEIF ເຊິ່ງລາຍລະອຽດ
ມີແບບຟອມດັ່ງລຸ່ມນີ້:
ການສັງເກດການສອນວິຊາວິທະຍາສາດທຳມະຊາດ ຊັ້ນ ມ 1/3 ຂອງນັກຮຽນຄູເຝິກຫັດ ທີ່ ມສ ພັກແຄະ ເມືອງໜອງແຮດ ແຂວງຊຽງຂວາງ
ຜູ້ຂຽນ: ອ.ຈ ສຸດຈັນທອງ ຈັນທະວົງ
ການມາແລກປ່ຽນບົດຮຽນວຽກງານຈັດຕັ້ງ-ພະນັກງານ ແລະ ວຽກງານກິດຈະການນັກສຶກສາ
ລະຫວ່າງ ວິທະຍາໄລຄູຄັງໄຂ ກັບ ວິທະຍາໄລຄູສະຫວັນນະເຂດ ຄັ້ງວັນທີ 20 ມີນາ 2017 ທີ່ວິທະຍາໄລຄູຄັງໄຂ
ກອງປະຊຸມ ຮັບຮອງການຂຽນຜົນງານທາງດ້ານວິຊາການຂອງຄູ - ອາຈານ ວິທະຍາໄລຄູຄັງໄຂ
ເພື່ອຮັບຮອງຜົນງານການຂຽນທາງວິຊາການຂອງຄູ - ອາຈານ
ວິທະຍາໄລຄູຄັງຈຶ່ງໄດ້ຈັດກອງປະຊຸມຂຶ້ນໃນວັນທີ21 ມີນາ 2017 ຢູ່ທີສະໂມສອນວິທະຍາໄລຄູຄັງໄຂ ໂດຍພາຍໃຕ້ການເປັນປະທານຂອງ
ທ່ານ ອາຈານ ວັນນີ ຢ່າງເຈ່ຍມົວ ເລຂາພັກຮາກຖານຜູ້ອຳນວຍການວິທະຍາໄລຄູຄັງໄຂ ມີຜູ້ເຂົ້າຮ່ວມ 80 ທ່ານ ໃນນັ້ນມີແຂກທີ່ຖືກເຊີນຈາກ
ຄະວິທະຍາສາດທຳມະຊາດ ມະຫາວິທະຍາໄລແຫ່ງຊາດ ແລະ ວິທະຍາໄລຄູ ດົງຄຳຊ້າງ, ວິທະຍາໄລຄູບ້ານເກີນ, ວິທະຍາໄລຄູຫຼວງພະບາງ ແລະ
ວິທະຍາໄລຄູສະຫຫວັນນະເຂດ.
ໃນກອງປະຊຸມຄັ້ງນີ້ຜົນງານດ້ານການຂຽນທາງດ້ານວິຊາການຂອງຄູ - ອາຈານໃນວິທະຍາໄລຄູຄັງໄຂ ມີ 14 ຫົວຂໍ້ທີກອງປະຊຸມວິຊາການ
ໄດ້ຮັບຮອງເປັນຜົນງານດ້ານການຂຽນຂອງຄູ
ພິທີດັ່ງກ່າວສຳເລັດລົງໃນວັນທີ 21 ມີນາ 2017.
ຜູ້ຂຽນ: ແສງດາວ ຮຸ່ງອາລຸນ
ເອກະສານເປີດກ້ອງປະຊຸມກການເຝິກອົບຮົມກ່ຽວກັບການຄົ້ນຫາຂໍ້ມູນ ແລະ ການເຂົ້າເບິ່ງຄະແນນຂອງນັກສຶກສາ ໃນວັນທີ່ 15/3/2017 ເລີມເວລາ 01ໂມງ 30ນາທີ


c: text/html

text:
ຫວຽດນາມ ແລະ ອິນເດຍໄດ້ອອກຖະແຫຼງການຮ່ວມຫວຽດນາມ - ອິນເດຍກ່ຽວກັບການເດີນທາງໄປຢ້ຽມຢາມທາງລັດຖະກິດຢູ່ອິນເດຍຂອງທ່ານປະທານປະເທດຫວຽດນາມເຈີນດ້າຍກວາງ.
ຖະແຫຼງການຮ່ວມຫວຽດນາມ - ອິນເດຍໃຫ້ຮູ້ວ່າ ທັງສອງຝ່າຍເຫັນດີເປັນເອກະພາບຈະສືບຕໍ່ປະຕິບັດການເດີນທາງໄປຢ້ຽມຢາມທາງລັດຖະກິດ ແລະ ຂັ້ນຕ່າງໆ, ລະຫວ່າງພັກ, ລັດຖະບານ, ອົງການນິຕິິບັນຍັດ, ທ້ອງຖິ່ນຂອງສອງປະເທດ ພ້ອມທັງ ແລກປ່ຽນວັດທະນາທໍາເຊິ່ງກັນ ແລະ ກັນ. ທັງສອງຝ່າຍເຫັນດີເປັນເອກະພາບຮ່ວມມືກັນດ້ານການປ້ອງກັນຊາດ - ປ້ອງກັນຄວາມສະຫງົບ ເຊິ່ງເປັນເສົາຄໍ້າທີ່ສໍາຄັນ, ມີປະສິດທິຜົນຂອງການພົວພັນຄູ່ຮ່ວມມືຍຸດທະສາດຮອບດ້ານ ແລະ ສະແດງຄວາມພາກພູມໃຈຕໍ່ບັນດາຜົນງານທີ່ບັນລຸໄດ້ໃນຂົງເຂດນີ້. ທັງສອງຝ່າຍກ່າວປະນາມລັດທິກໍ່ການຮ້າຍດ້ວຍທຸກຮູບການ, ລວມທັງການກໍ່ການຮ້າຍຂ້າມຊາຍແດນ.
ທັງສອງຝ່າຍເຫັນດີເປັນເອກະພາບ, ເພີ່ມທະວີການພົວພັນດ້ານເສດຖະກິດ, ການຄ້າ ແມ່ນເປົ້າໝາຍຍຸດທະສາດ, ແມ່ນປັດໄຈຕົ້ນຕໍຂອງການພົວພັນຄູ່ຮ່ວມມືຍຸດທະສາດຮອບ ດ້ານ ແລະຈໍາເປັນສໍາລັບການເພີ່ມທະວີການພົວພັນສອງຝ່າຍເວົ້າລວມ.
ນອກຈາກນັ້ນ, ທັງສອງຝ່າຍຍັງຕົກລົງເຫັນດີນຳກັນກ່ຽວກັບຄວາມສໍາຄັນຂອງການເພີ່ມທະວີການເຊື່ອມຕໍ່ລະຫວ່າງ ຫວຽດນາມ - ອິນເດຍກໍຄື ອາຊຽນກັບອິນເດຍ. ຝ່າຍອິນເດນສະເໜີຫວຽດນາມຈົ່ງນຳໃຊ້ທຸກຂໍ້ລິເລີ່ມທີ່ອິນເດນສະຫງວນໃຫ້ບັນດາປະເທດ ລາວ, ຫວຽດນາມ, ກໍາປູເຈຍ ແລະ ມຽນມາ. ທັງສອງຝ່າຍເນັ້ນໜັກເຖິງ ຄວາມສໍາຄັນ ແລະ ຄວາມຈໍາເປັນຂອງການປະຕິບັດກົດໝາຍສາກົນຢ່າງເດັດຂາດ, ພິເສດແມ່ນສົນທິສັນຍາ ສະຫະປະຊາຊາດກ່ຽວກັບກົດໝາຍວ່າດ້ວຍທະເລ ປີ 1982 (UNCLOS),ລວມທັງການປະຕິບັດບັນດາພັນທະນິຕິກຳສາກົນຢ່າງມີເຈດຕະນາດີ, ຮັກສາຄວາມເສລີໃນການເດີນເຮືອ ແລະ ການບິນ ຢູ່ທະເລຕາເວັນອອກ, ເຄົາລົບບັນດາວິວັດທະນາການທາງດ້ານການທູດ ແລະ ນິຕິກຳຢ່າງຄົບຖ້ວນ, ແກ້ໄຂບັນຫາການຂັດແຍ້ງກັນໂດຍສັນຕິວິທີ, ບໍ່ນຳໃຊ້ ຫຼື ນາບຂູ່ນຳໃຊ້ກຳລັງອາວຸດ, ສອດຄ່ອງກັບກົດໝາຍສາກົນ. ບົນນ້ຳໃຈນັ້ນ, ທັງສອງຝ່າຍສະໜັບສະໜຸນການປະຕິບັດຖະແຫຼງການປະພຶດຂອງບັນດາຝ່າຍຢູ່ທະເລຕາເວັນອອກ(DOC) ແລະ ມຸ່ງໄປເຖິງການສ້າງສຳເລັດ ກົດແຫ່ງການປະພຶດຂອງບັນດາຝ່າຍຢູ່ທະເລຕາເວັນອອກ (COC).
(ແຫຼ່ງຄັດຈາກ VOV)

robotstxt: allowed

filter: keep


text:
ປະເທດຕ່າງໆຕ້ອງມີຄວາມຮັບຮູ້ລວມສຳລັບບັນຫາຄວາມໝັ້ນຄົງຢູ່ທະເລ
(ພາບປະກອບ)
ວັນທີ 13/6, ຢູ່ ຮ່າໂນ້ຍ, ຄະນະຜູ້ແທນສະຫະພາບເອີລົບປະຈຳ ຫວຽດນາມ ແລະ ສະຖາບັນການຕ່າງປະເທດ (ກະຊວງການຕ່າງປະເທດ) ໄດ້ສົມທົບກັນຈັດຕັ້ງການສຳມະນາ “ການຄຸ້ມຄອງ ແລະ ແກ້ໄຂບັນດາບັນຫາສັບສົນຢູ່ທະເລ“, ດ້ວຍການເຂົ້າຮ່ວມຂອງນັກຊ່ຽວຊານ, ນັກຮຽນຮູ້ໃນຂົງເຂດທະເລຢູ່ພາຍໃນ ແລະ ຕ່າງປະເທດເປັນຈຳນວນຫຼວງຫຼາຍ. ຕີລາຄາກ່ຽວກັບສະພາບການຮ່ວມມືກັບສາກົນລະຫວ່າງ ຫວຽດນາມກັບບັນດາປະເທດໃນພາກພື້ນ ສຳລັບບັນຫາທະເລ. ພັນເອກທະຫານເຮືອ Michiel Hijmans, ອະດີດຮອງຜູ້ຕາງໜ້າການທະຫານປະຈຳການຂອງ ຮອນລັງຢູ່ອົງການ NATO ແລະ ສະຫະພາບເອີລົບ ຖືວ່າ, ຄວາມໝັ້ນຄົງບົນທະເລແມ່ນຄວາມສົນໃຈລວມລະຫວ່າງບັນດາປະເທດໃນພາກພື້ນ.
ທີ່ການສຳມະນາ, ບັນດາຜູ້ແທນກໍ່ປຶກສາຫາລືບາງບັນຫາໃນຂົງເຂດຄວາມໝັ້ນຄົງຢູ່ທະເລ; ການຮັບມືກັບການທ້າທາຍຢູ່ທະເລ, ບັນຫາເຄື່ອງມື ແລະ ບົດຮຽນພຶດຕິກຳຕົວຈິງ; ວິທີແກ້ໄຂການຂັດແຍ້ງກັນຢູ່ທະເລດ້ວຍສັນຕິວິທີ; ກອບກົດໝາຍ ແລະ ບັນດາບົດຮຽນໃນພາກພື້ນ.
(ແຫຼ່ງຄັດຈາກ VOV)


text:
ຫວຽດນາມ ຮີບເຮັ່ງໜູນຊ່ວຍ ບັນດາພົນລະເມືອງ ຍັງຕິດຄ້າງຢູ່ Nepal
(ພາບປະກອບ: baodientu.chinhphu.vn)
ພາຍຫຼັງທີ່ໄປຮອດ Nepal, ໃນລະຫວ່າງວັນທີ 29 – 30/04, ຄະນະປະຕິບັດງານພິເສດຂອງສະຖານທູດຫວຽດນາມ ປະຈຳ ອິນເດຍ (ທັງ Nepal ແລະ Bhutan) ໄດ້ມີການເຮັດວຽກກັບສະຖານທູດອິນເດຍ ປະຈຳ Nepal ແລະ ສູນແກ້ໄຂວິກິດການຂອງອິນໂດຍ ປະຈຳ Kathmandu. ທີ່ການເຮັດວຽກ, ຄະນະປະຕິບັດງານພິເສດ ໄດ້ສະເໜີໃຫ້ຝ່າຍອິນເດຍ ສືບຕໍ່ໜູນຊ່ວຍ, ຊ່ວຍເຫຼືອບັນດາພົນລະເມືອງຫວຽດນາມ ພວມປະສົບກັບຄວາມຫຍຸ້ງຍາກ. ຄະນະປະຕິບັດງານ ກໍ່ສົມທົບກັບບໍລິສັດປະກັນໄພ AIG ສ້າງແຜນການນຳບັນດາພົນລະເມືອງຫວຽດນາມ, ໃນນັ້ນມີ 5 ຄົນພວມຢູ່ເຂດພູ Namche, ເດີນທາງອອກ Nepal ກັບເມືອຫວຽດນາມ ໃນໄລຍະໄວ້ທີສຸດ. ນອກຈາກນັ້ນ, ຄະນະຜູ້ແທນກໍ່ໜູນຊ່ວຍເຄື່ອງຂອງຈຳເປັນ ໃຫ້ກຳມະກອນພົນລະເມືອງຫວຽດນາມ ພວມມີໜ້າຢູ່ນະຄອນຫຼວງ Kathmandu, ພ້ອມທັງຢັ້ງຢືນບັນຊີລາຍຊື່ບັນດາຜູ້ທີ່ເດີນທາງອອກຈາກ Nepal ຢ່າງປອດໄພ.
(ແຫຼ່ງຄັດຈາກ VOV)


text:
ກອງປະຊຸມ ASEAN SOM ແລະ JCM ກະກຽມໃຫ້ກອງປະຊຸມຂັ້ນສູງອາຊຽນ ຄັ້ງທີ 30
(ພາບ: baoquocte.vn)
ແຕ່ວັນທີ 15-16/3, ຢູ່ ນະຄອນຫຼວງມານີລາ, ປະເທດຟີລິບປີນ, ໄດ້ດຳເນີນກອງປະຊຸມບັນດາເຈົ້າໜ້າທີ່ ອາວຸໂສ ອາຊຽນ (ASEAN SOM) ແລະ ກອງປະຊຸມທາບທາມຄຳເຫັນລວມ ອາຊຽນ (JCM). ທ່ານ ຫງວຽນກວກຢູງ ຮອງລັດຖະມົນຕີກະຊວງການຕ່າງປະເທດຫວຽດນາມ, ຫົວໜ້າ SOM ASEAN ຫວຽດນາມ, ນຳໜ້າຄະນະຜູ້ແທນຂັ້ນສູງຫວຽດນາມ ເຂົ້າຮ່ວມບັນດາກອງປະຊຸມດັ່ງກ່າວ.
ບັນດາກອງປະຊຸມໃນຄັ້ງນີ້ໄດ້ກວດກາ ແລະ ສຳເລັດລາຍການເຄື່ອນໄຫວ, ໂຄງການດຳເນີນງານ ແລະ ບັນຊີລາຍຊື່ບັນດາເອກສານທີ່ຈະໄດ້ຍື່ນສະເໜີ ຕໍ່ກອງປະຊຸມຂັ້ນສູງອາຊຽນ ຄັ້ງທີ 30, ເຊິ່ງຈະຈັດຕັ້ງໃນລະຫວ່າງວັນທີ 26-29/4/2017 ຢູ່ ມານີລາ, ຟີລິບປີນ, ຮັບຮອງເອົາ. ຄາດຄະເນວ່າ, ການນຳບັນດາປະເທດອາຊຽນ ຈະແລກປ່ຽນກ່ຽວກັບສະພາບສາກົນ ແລະ ພາກພື້ນ, ຄວາມຄືບໜ້າໃນການກໍ່ສ້າງ ປະຊາຄົມ ອາຊຽນ, ການພົວພັນກັບບັນດາຄູ່ຮ່ວມມືພາຍນອກ, ການກຳນົດທິດຮ່ວມມື ກໍ່ຄື ບັນດາບັນຫາເຊິ່ງຕ່າງຝ່າຍຕ່າງມີຄວາມສົນໃຈອື່ນ.
ໃນການແລກປ່ຽນກ່ຽວກັບບັນດາການຜັນແປໃໝ່ໃນພາກພື້ນ, ບັນດາ ເຈົ້າໜ້າທີ່ ຂັ້ນສູງອາຊຽນ ໄດ້ປຶກສາຫາລືກ່ຽວກັບວິວັດທະນາການສ້າງກົດແຫ່ງການປະພຶດຂອງບັນດາຝ່າຍຢູ່ທະເລຕາເວັນອອກ (COC). ຕາມນັ້ນແລ້ວ, ບັນດາປະເທດເຫັນດີເປັນເອກະພາບເນັ້ນໜັກເຖິງຄວາມໝາຍ ແລະ ຄວາມສຳຄັນຂອງເລື່ອງເຊີດຊູ ແລະ ຮັກສາຄວາມສາມັກຄີ, ບົດບາດໃຈກາງ ກໍ່ຄື ວິທີການຂອງອາຊຽນໃນການກໍ່ສ້າງ COC; ພ້ອມທັງສືບຕໍ່ຍູ້ແຮງ ທາບທາມຄຳເຫັນ ກັບ ຈີນ, ກ່ອນອື່ນໝົດແມ່ນຕ້ອງສູ້ຊົນໃຫ້ສຳເລັດກອບນິຕິກຳ COC ໃນປີ 2017. ໃນວິວັດທະນາການນີ້, ບັນດາປະເທດຢືນຢັນວ່າຄວນສືບຕໍ່ປະຕິບັດ ຖະແຫຼງການວ່າດ້ວຍການປະພຶດຂອງບັນດາຝ່າຍຢູ່ ທະເລຕາເວັນອອກ (DOC) ຢ່າງຄົບຖ້ວນ ແລະ ມີປະສິດທິຜົນ, ສືບຕໍ່ປະຕິບັດບັນດາມາດຕະການສ້າງ ຄວາມໄວ້ເນື້ອເຊື່ອໃຈ ແລະ ສະກັດກັ້ນການປະທະກັນ.
ຄຽງຂ້າງນັ້ນ, ໃນຂອບເຂດກອງປະຊຸມ, ບັນດາເຈົ້າໜ້າທີ່ ອາວຸໂສອາຊຽນ SOM ແລະ ບັນດາ ເຈົ້າໜ້າທີ່ ອາວຸໂສເສດຖະກິດອາຊຽນ (SEOM) ໄດ້ແລກປ່ຽນ ຫຼາຍເນື້ອໃນຂຶ້ນກັບຂອບເຂດຄວາມຮັບຜິດຊອບຄື: ສຳຫຼວດກວດກາຄືນຄວາມຄືບໜ້າໃນການຜັນຂະຫຍາຍບັນດາແຜນການ ສັງລວມ ສ້າງປະຊາຄົມ, ຮັດແຄບຊ່ອງຫວ່າງການພັດທະນາ, ເພີ່ມທະວີການເຊື່ອມຕໍ່ກໍ່ຄືວິທີການປັບປຸງກົງຈັກ, ກົນໄກການເຄື່ອນໄຫວ ແລະ ຍົກສູງປະສິດທິຜົນ ໃນການສົມທົບກັນລະຫວ່າງບັນດາເສົາຄ້ຳປະຊາຄົມ.
(ແຫຼ່ງຄັດຈາກ VOV)


text:
ວິສະວະກຳຍານຍົນ ປະສົມປະສານວິທະຍາສາດກົນຈັກ, ເອເລັກໂຕຣນິກ, ແລະ ວັດສະດຸ, ທີ່ສະໜອງນັກຮຽນບັນດາຫຼັກເກນພື້ນຖານຂອງວິສະວະກຳ ພ້ອມກັບການອອກແບບຍານພາຫະນະທີ່ທັນສະໄໝ ແລະ ຂັບຂີ່ຄວາມປອດໄພ, ປະຫຍັດນຳ້ມັນ, ແລະ ອຸດສາຫະກຳການຜະລິດ.
ວິສະວະກຳຂົນສົ່ງ
ວິສະວະກຳຂົນສົ່ງ ແມ່ນຂະບວນການຂອງເຕັກໂນໂລຊີ ແລະ ຫຼັກເກນທາງວິທະຍາສາດ ໃນການວາງແຜນ, ການອອກແບບການທຳງານ, ການດຳເນີນການ ແລະການຈັດການຄວບຄຸມ ສິ່ງອຳນວຍຄວາມສະດວກ ເພື່ອສະໜອງຄວາມປອດໄພ, ປະສິດທີພາບ, ແລະ ການເຄື່ອນທີ່ທີ່ເໝາະສົມກັບສະພາບແວດລ້ອມຂອງປະຊາກອນ ແລະ ການຂົນສົງສິ່ງຂອງ.
ວິສະວະກຳວັດສະດຸກໍ່ສ້າງ
ວິສະວະກຳວັດສະດຸກໍ່ສ້າງໄດ້ສຸມໃສ່ກົນໄກການພົວພັນລະຫວ່າງອົງປະກອບຕ່າງໆທີ່ສໍາຄັນໃນການກໍ່ສ້າງແບບປະສົມ; ການຕອບສະໜອງຂອງວັດສະດຸທີ່ໃຊ້ໃນການໂຄງສ້າງໃນການກໍ່ສ້າງ; ການພົວພັນ ແລະ ການຕອບສະໜອງຂອງວັດຖຸ ໃນເວລາທີ່ປະເຊີນກັບກໍາລັງພາຍນອກ ແລະ ສະພາບແວດລ້ອມ.
ວິສະວະກຳອາຫານ
ນັກສຶກສາຜູ້ທີ່ສົນໃຈໃນການຜະລິດ, ການປຸງແຕ່ງ, ການແປຮູບ, ການບັນຈຸຜະລິດຕະພັນ, ຄວາມປອດໄພ ແລະ ການຂົນສົ່ງຂອງການສະໜອງສະບຽງອາຫານຂອງໂລກ ກໍ່ຄວນຈະຮຽນເພື່ອການຊ່ຽວຊານທາງວິສະວະກໍາອາຫານ.
ວິສະວະກຳສິ່ງແວດລ້ອມ
ວິສະວະກໍາສິ່ງແວດລ້ອມ ເປັນສາຂາຂອງວິສະວະກໍາທີ່ໄດ້ສຸມໃສ່ການປົກປັກຮັກສາສະພາບແວດລ້ອມ ໂດຍການຫຼຸດຜ່ອນສິ່ງເສດເຫຼືອ ແລະ ມົນລະພິດ.
ວິສະວະກຳກົນໄກ ແລະ ເອເລັກໂຕຣນິກ
ຫຼັກສູດວິສະວະກຳກົນໄກ ແລະ ເອເລັກໂຕຣນິກທີ່ BKU ໄດ້ນຳມາໃຫ້ນັກຮຽນນັ້ນລ້ວນແຕ່ຄວາມຮູ້ທີ່ກວ້າງຂວາງທາງດ້ານກົນຈັກ, ໄຟຟ້າ, ລະບົບຄອມພິວເຕີ, ວິສະວະກໍາຊອຟແວ ແລະ ຄວາມຮູ້ຂັ້ນສູງ ກ່ຽວກັບການປະຕິບັດຕໍ່ສະພາບແວດລ້ອມອຸດສາຫະກໍາທີ່ທັນສະໄໝ.
ວິສະວະກໍາກົນຈັກ
ຫຼັກສູດວິສະວະກໍາກົນຈັກທີ່ BKU ໄດ້ນຳມາໃຫ້ນັກຮຽນນັ້ນ ລ້ວນແຕ່ຄວາມຮູ້ທີ່ກວ້າງຂວາງທາງດ້ານ ກົນຈັກ, ໄຟຟ້າ, ລະບົບຄອມພິວເຕີ, ວິສະວະກໍາຊອຟແວ ແລະ ຄວາມຮູ້ຂັ້ນສູງ ກ່ຽວກັບການປະຕິບັດຕໍ່ສະພາບແວດລ້ອມອຸດສາຫະກໍາທີ່ທັນສະໄໝ.
ວິສະວະກຳການຄຸ້ມຄອງຈັດສັນສິ່ງແວດລ້ອມ ແລະ ເຕັກໂນໂລຊີ
ຫຼັກສູດການເຝິກອົບຮົມຂອງ BKU ໄດ້ຮັບການປັບປຸງໃຫ້ມີຄວາມທັນສະໄໝເພື່ອຕອບສະຫນອງຄວາມຕ້ອງການຂອງສັງຄົມ ແລະ ຊັບພະຍາກອນມະນຸດ ໃນຂົງເຂດການຄຸ້ມຄອງຈັດສັນສະພາບແວດລ້ອມ ແລະ ເຕັກໂນໂລຊີ. ນັກສຶກສາທີ່ຮຽນຂະແໜງການຄຸ້ມຄອງຈັດສັນສິ່ງແວດລ້ອມ ແລະ ເຕັກໂນໂລຊີ ທີ່ BKU ນີ້ຈະໄດ້ຖືກສິດສອນ ບັນດາພື້ນຖານຄວາມຮູ້ຂອງການຄຸ້ມຄອງສິ່ງແວດລ້ອມ ແລະ ຊັບພະຍາກອນທໍາມະຊາດ, ການວິເຄາະຂໍ້ມູນໄລຍະໄກ ແລະ ການໝູນໃຊ້ GIS ເຂົ້າໃນການຄຸ້ມຄອງຊັບພະຍາກອນທໍາມະຊາດ; ຄວາມຮູ້ທາງດ້ານເຕັກໂນໂລຊີໃນການຮັກສາສະນຳ້,ໜອງນ້ໍາ, ນ້ໍາເສດເຫຼືອ, ອາຍແກັສພິດ ແລະ ຂອງແຂງທີ່ເສດເຫຼືອ.
ວິສະວະກຳນຳ້ມັນເພັດໂທຣລຽມ
ຄະນະວິຊາວິສະວະກຳນຳ້ມັນທີ່ BKU ໄດ້ສະໜອງຄວາມຮູ້ໃຫ້ນັກສຶກສາກ່ຽວກັບຂະແໜງອຸດສາຫະກໍານຳ້ມັນ ແລະ ຂະແໜງທີ່ກ່ຽວຂ້ອງກັບການຂຸດເຈາະ, ຂຸດຄົ້ນ, ການຜະລິດນ້ໍາມັນ, ວິສະວະກໍາອ່າງເກັບນຳ້ ແລະ ເຊື້ອເພີງ, ອາຍແກັສທໍາມະຊາດ ແລະ ສະພາບແວດລ້ອມ ແລະ ອື່ນໆຢ່າງຄົບຊຸດ.
ວິສະວະກຳໂຍທາ
ວິສະວະກຳໂຍທາ ເປັນຄະນະວິຊາທີ່ກວ້າງຂວາງວ່າດ້ວຍການວາງແຜນ, ການອອກແບບ, ການກໍ່ສ້າງ, ແລະ ການດໍາເນີນງານກ່ຽວກັບໂຄງການທີ່ກ່ຽວຂ້ອງ. ນອກຈາກໄດ້ຮັບຄວາມຮູ້ແລ້ວ, ນັກສຶກສາຍັງສາມາດປະກອບສ່ວນເຂົ້າໃນໂຄງການວິສະວະກຳໂຍທາທີ່ແທ້ຈິງ ແລະ ໄດ້ຮັບຜົນປະໂຫຍດຢ່າງຫຼວງຫຼາຍຈາກປະສົບການຕົວຈິງ.


text:
ຫວຽດນາມ ແລະ ບັນດາປະເທດອາຊຽນ ຮຽກຮ້ອງ ປົກປ້ອງເດັກໃນການປະທະກັນ
ພາບ: AFP/TTXVN
ວັນທີ 25/3, ທີ່ສຳນັກງານຂອງສະຫະປະຊາຊາດຢູ່ນິວຢອກ, ປະເທດອາເມລິກາ, ສະພາຄວາມໝັ້ນຄົງຂອງສະຫະປະຊາຊາດ ໄດ້ຈັດຕັ້ງວາລະປຶກສາຫາລືເປີດກວ້າງ ກ່ຽວກັບຫົວຂໍ້ “ເດັກນ້ອຍໃນການປະທະກັນດ້ວຍກຳລັງອາວຸດ”, ແລະ ຮຽກຮ້ອງປະຊາຄົມໂລກມີບັນດາມາດຕະການຈຳເປັນໃນທັນທີ ເພື່ອສະກັດກັ້ນກໍລະນີເດັກນ້ອຍຖືກ ຕົກຢູ່ໃນການສະພາບປະທະກັນດ້ວຍກຳລັງອາວຸດ, ປົກປ້ອງສິດຜົນປະໂຫຍດຂອງເດັກຕໍ່ໜ້າການກະທົບບໍ່ດີຈາກການປະທະກັນນີ້, ຄະນະຜູ້ຕາງໜ້າ ຫວຽດນາມ ປະຈຳສະຫະປະຊາຊາດໄດ້ເຂົ້າຮ່ວມເຫດການນີ້.
ທ່ານເອກອັກຄະລັດຖະທູດ ຫງວຽນເຟືອງງາ, ຫົວໜ້າຄະນະຜູ້ຕາງໜ້າ ຫວຽດນາມ ປະຈຳສະຫະປະຊາຊາດ, ຕາງໜ້າໃຫ້ສະຫະສະມາຄົມບັນດາປະເທດອາຊີຕາເວັນອອກສ່ຽງໃຕ້ (ອາຊຽນ) ໄດ້ກ່າວຄຳເຫັນຕີລາຄາສູງຄວາມມານະພະຍາຍາມຂອງບັນດາປະເທດກ່ຽວຂ້ອງ ແລະ ບັນດາອົງການຂອງສະຫະປະຊາຊາດໃນການປົກປ້ອງເດັກນ້ອຍ ໃນການປະທະກັນໂດຍຜ່ານບັນດານະໂຍບາຍ, ແຜນການປະຕິບັດແຫ່ງຊາດຢ່າງລະອຽດ ແລະ ບັນດາການເຄື່ອນໄຫວປົກປັກຮັກສາສັນຕິພາບ, ຫຼຸດຜ່ອນກຳລັງອາວຸດ. ຄຽງຂ້າງນັ້ນ, ທ່ານເອກອັກຄະລັດຖະທູດ ຫງວຽນເຟືອງງາ ກໍ່ສະແດງຄວາມເປັນຫ່ວງເປັນໄຍອັນເລິກເຊິ່ງ ຕໍ່ສະພາບການໃຊ້ຄວາມຮຸນແຮງຕໍ່ເດັກນ້ອຍໃນການປະທະກັນນັບມື້ນັບເພີ່ມຂຶ້ນ, ພິເສດແມ່ນບັນດາເຫດການເຂັ່ນຂ້າ, ຂົ່ມຂືນ, ເຈັບເດັກນ້ອຍເປັນຕົວປະກັນ ແລະ ບຸກໂຈມຕີໂຮງຮຽນ, ໂຮງໝໍໂດຍບັນດາກຸ່ມປະກອບອາວຸດບໍ່ຂຶ້ນກັບປະເທດກໍ່ຂຶ້ນ.
ຕາງໜ້າໃຫ້ບັນດາປະເທດອາຊຽນ ທ່ານເອກອັກຄະລັດຖະທູດ ຫງວຽນເຟືອງງາ ຮຽກຮ້ອງສະຫະປະຊາຊາດ, ບັນດາອົງການຈັດຕັ້ງສາກົນ ແລະ ພາກພື້ນ, ບັນດາຝ່າຍທີ່ກ່ຽວຂ້ອງຄວນເພີ່ມທະວີຄວາມມານະພະຍາຍາມເພື່ອປົກປ້ອງເດັກນ້ອຍຢູ່ບັນດາບ່ອນທີ່ມີການປະທະກັນ. ທ່ານເອກອັກຄະລັດຖະທູດ ຫງວຽນເຟືອງງາ ກໍ່ໄດ້ແນະນຳບັນດາຄວາມມານະພະຍາຍາມຂອງບັນດາປະເທດອາຊຽນໃນວຽກງານປົກປ້ອງເດັກ, ໃນນັ້ນມີການປະຕິບັດສົນທິສັນຍາກ່ຽວກັບສິດຂອງເດັກ, ຮັບຮອງເອົາຖະແຫຼງການປີ 2013 ຂອງອາຊຽນ ກ່ຽວກັບເລື່ອງລົບລ້າງການໃຊ້ຄວາມຮຸນແຮງຕໍ່ແມ່ຍິງ ແລະ ເດັກນ້ອຍຢູ່ບັນດາປະເທດອາຊຽນ.
(ແຫຼ່ງຄັດຈາກ VOV)


text:
Phonesai Sysongkham
ພິທີສະເຫຼີມສະຫຼອງວັນກາເຟສາກົນ.
ໃນວັນອາທິດທີ່ຜ່ານມາໄດ້ຈັດພິທີສະເຫຼີມສະຫຼອງວັນກາເຟສາກົນ ດ້ວຍການຈັດງານ « Lao Coffee Culture » ຂຶ້໊ນທີ່ສະຖາບັນຝຣັ່ງ ນະຄອນຫຼວງວຽງຈັນ ຈັດໂດຍ Coffee Lovers in Laos ຮ່ວມກັບອົງການຝຣັ່ງເພື່ອການພັດທະນາ ຫຼື AFD ພາຍໃນງານມີກິດຈະກຳຢ່າງຫຼວງຫຼາຍ : ການບັນຍາຍກ່ຽວກັບກາເຟໃນລາວ, ວາງສະແດງຮູບພາບ ແລະ ສາຍວີດີໂອ, ການຊົງ ແລະ ຊີມກາເຟ ແລະ ກິດຈະກຳອື່ນໆສຳລັບເດັກນ້ອຍ ! ໃນໂອກາດດັ່ງກ່າວ ທ່ານ ນາງ ຟລໍຣັອງສ ຊັອງບລັອງ-ຣີສແລກ ເອກອັກຄະລັດຖະທູດຝຣັ່ງ ປະຈຳ ສປປ ລາວ ກໍ່ໄດ້ໃຫ້ກຽດເຂົ້າຮ່ວມງານດັ່ງກ່າວ.
ປະເທດຝຣັ່ງໄດ້ສະໜັບສະໜູນຂະແໜງກາເຟຢູ່ພູພຽງບໍລະເວນເປັນເວລາຫຼາຍກວ່າ 20 ປີ ມາແລ້ວ. ກຸ່ມສະຫະກອນຜູ້ປູກກາເຟ ເປັນກຸ່ມກະສິກອນກຸ່ມທຳອິດຂອງ ສປປ ລາວ ທີ່ໄດ້ຖືກສ້າງຕັ້ງຂຶ້້ນ ແລະ ມີສະມາຊິກປະມານ 1 200 ຄອບຄົວ ຊຶ່ງໄດ້ທຳການຜະລິດກາເຟທີ່ມີກາໝາຍຄຸນນະພາບເປັນຜະລິດຕະພັນປອດສານຜິດ ແລະ ການຄ້າທີ່ເປັນທຳ. ສິ່ງນີ້ສະແດງເຖິງຜົນສຳເລັດຂອງການຮ່ວມມື. ນັບແຕ່ປີ 2018, ອົງການ AFD ຍັງໄດ້ສືບຕໍ່ສະໜັບສະໜູນພັດທະນາການຜະລິດກາເຟເຂດທາງພາກເໜືອຂອງລາວອີກດ້ວຍ ເພື່ອຜົນປະໂຫຍດຂອງຜູ້ຜະລິດກາເຟເອງ.
Dimanche dernier nous avons fêté la journée internationale du café lors l’évènement « culture du café laotien » organisé à l’Institut Français du Laosà Vientiane. Organisé par Coffee Lovers in Laos en partenariat avec l’ AFD – Agence Française de Développement, l’évènement a proposé de nombreuses activités : présentations sur le café au Laos, expositions photos et vidéos, préparation et dégustation de café et activités pour les enfants ! Mme Florence Jeanblanc-Risler Ambassadeur de France au Laos était également présente.
Au Laos, La France soutient le secteur du café sur le plateau des Boloven depuis plus de 20 ans. La Coopérative des Producteurs de Café (CPC), première coopérative agricole du pays, regroupe environ 1 200 familles, produit du café labellisé bio et équitable et incarne la réussite de cette coopération. Depuis 2018, l’AFD appuie également le développement de la production de café dans le Nord du pays, au bénéfice des producteurs.
ລັດຖະມົນຕີກະຊວງກະສິກໍາ ແລະປ່າໄມ້ ຕ້ອນຮັບການຢ້ຽມຂໍ່ານັບຂອງທ່ານເອກອັກຄະລັດຖະທູດນິວຊີແລນ ປະຈໍາລາວ
ໃນອາທິດຜ່ານມາ,ຢູ່ຫ້ອງຮັບແຂກກະຊວງກະສິກໍາ ແລະປ່າໄມ້ ທ່ານ ປອ. ລຽນ ທີແກ້ວ ລັດຖະມົນຕີ ກະຊວງກະສິກໍາ ແລະປ່າໄມ້ ໃຫ້ກຽດຕ້ອນຮັບ ທ່ານ ທາຫາມົ້ວນາ ເອຊີ ຄຼູນີ ແມັກເພິສັນ ເອກອັກຄະລັດຖະທູດນິວຊີແລນ ປະຈໍາລາວ.ພ້ອມນີ້, ມີບັນດາຜູ້ແທນທັງສອງຝ່າຍເຂົ້າຮ່ວມ.
ຈຸດປະສົງ ໃນການພົບປະໃນຄັ້ງນີ້, ເພື່ອຕີລາຄາ ປະເມີນຄືນ ສະຖານະພາບຄວາມຄືບໜ້າ ວຽກງານການຮ່ວມມືສອງຝ່າຍ ໃນການຈັດຕັ້ງປະຕິບັດບັນດາໂຄງການໃນຂະແໜງການກະສິກໍາໃນໄລຍະຜ່ານມາເຊັ່ນ: ໂຄງການຄຸນນະພາບຊີ້ນງົວ ມີໄລຍະການຈັດຕັ້ງປະຕິບັດ 5 ປີ ນັບແຕ່ປີ 2017 ຫາປີ 2022 ເປັນຕົ້ນມາ ແລະ ໂຄງການຄວບຄຸມພະຍາດປາກເປື້ອຍລົງເລັບ ມີໄລຍະເວລາຈັດຕັ້ງປະຕິບັດໂຄງການ 4 ປີ ແຕ່ປີ 2016 ຫາປີ 2020 ໂດຍໂຄງການດັ່ງກ່າວແມ່ນໄດ້ຮັບທຶນຊ່ວຍເຫຼືອລ້າ ຈາກລັດຖະບານປະເທດ ນິວຊີແລນ
ໂດຍການຄຸ້ມຄອງຂອງກົມລ້ຽງສັດ ແລະການປະມົງ, ກະຊວງກະສິກໍາ ແລະປ່າໄມ້. ໂອກາດນີ້, ທ່ານ ປອ. ລຽນ ທີແກ້ວ ລັດຖະມົນຕີ ກະຊວງກະສິກໍາ ແລະປ່າໄມ້ໄດ້ສະແດງຄວາມຍ້ອງຍໍຊົມເຊີຍຕໍ່ການເຂົ້າຢ້ຽມຢາມໃນຄັ້ງນີ້ ແລະໄດ້ສະເໜີໃຫ້ສືບຕໍ່ຂະຫຍາຍສາຍພົວພັນການຮ່ວມມືໃຫ້ກວ້າງຂວາງກວ່າເກົ່າເປັນຕົ້ນ: ວຽກງານການລ້ຽງສັດ, ວຽກງານການຈັດສັນປ່າໄມ້. ພ້ອມນີ້, ທັງສອງຝ່າຍ ຍັງໄດ້ປຶກສາຫາລືຄວາມເປັນໄປໄດ້ໃນການຂະຫຍາຍການຮ່ວມມື ລວມທັງວຽກງານໂຄງການ ທີ່ຈະສືບຕໍ່ຈັດຕັ້ງປະຕິບັດຢູ່ ສປປ ລາວ ໃນຕໍ່ໜ້ານໍາອີກ.
ຂ່າວໂດຍ: ພະແນກໂຄສະນາ ແລະ ຂ່າວສານ
ລັດຖະມົນຕີ ກະຊວງກະສິກໍາ ແລະປ່າໄມ້ ລົງຕິດຕາມສະພາບນໍ້າຖ້ວມຢູ່ ເມືອງໄຊທານີ
ໃນຕອນບ່າຍວັນທີ 12 ກັນຍາ 2018 ນີ້ ຢູສໍານັກງານປົກຄອງເມືອງໄຊທານີ ທ່ານ ປອ. ລຽນ ທີແກ້ວ ລັດຖະມົນຕີກະຊວງກະສິກຳ ແລະປ່າໄມ້ ພ້ອມດ້ວຍຄະນະ ໄດ້ລົງສໍາຫຼວດຕິດຕາມ ສະພາບນໍ້າຖ້ວມ ໂດຍການຕ້ອນຮັບຂອງທ່ານ ຈັນທະລາ ອິນທະລັງສີ ເຈົ້າເມືອງເມືອງໄຊທານີ. ພ້ອມນີ້ມີ ບັນດາຂະແໜງການທີ່ກ່ຽວຂ້ອງອ້ອມຂ້າງເມືອງເຂົ້າຮ່ວມ.
ທ່ານ ຈັນທະລາ ອິນທະລັງສີ ເຈົ້າເມືອງເມືອງໄຊທານີ ໄດ້ລາຍງານກ່ຽວກັບຜົນກະທົບຈາກສະພາບນ້ຳງື່ມລົ້ນຝັ່ງຖ້ວມ ນັບແຕ່ວັນທີ 19 ສິງຫາ 2018 ຫາ 11 ກັນຍາ 2018 ມີບ້ານທີ່ຂຶ້ນກັບກຸ່ມຖືກຜົນກະທົບ 8 ກຸ່ມ, ມີ 58ບ້ານ ແລະ ບ້ານທີ່ຂຶ້ນກັບເມືອງ 6ບ້ານ ລວມທັງໝົດ 64ບ້ານ, 5.346ຄອບຄົວ, ມີບ້ານທີ່ຖືກຕັດຂາດຈາກພາຍນອກ 24ບ້ານ, 5.226ຄອບຄົວ, ມີບ້ານຖືກຜົນກະທົບໄດ້ຍົກຍ້າຍ 43ບ້ານ, 936ຄອບຄົວ, ມີຈຸດທີ່ຍົກຍ້າຍປະຊາຊົນໄປພັກເຊົາຊົ່ວຄາວ 35ຈຸດຄື: ກຸ່ມຫາດກ້ຽງມີ 11ຈຸດ, ກຸ່ມດົງບັງມີ 7ຈຸດ, ກຸ່ມເວີນຄຳມີ 9ຈຸດ, ກຸ່ມທ່າງ່ອນມີ 1ຈຸດ, ກຸ່ມຫ້ວຍຈຽມມີ 5 ຈຸດ, ບ້ານດ່ານຊ້າງມີ 1 ຈຸດ, ບ້ານໜອງພະຍາ ມີ 1 ຈຸດ. ນອກນັ້ນ, ຍັງມີບ້ານທີ່ຖືກຜົນກະທົບແຕ່ບໍ່ໄດ້ຍົກຍ້າຍມີ 21ບ້ານ, 693 ຄອບຄົວ. ມາຮອດປັດຈຸບັນ ໃນຈໍານວນ 64 ບ້ານ ດັງກ່າວ ມີເນື້ອທີ່ທຳການຜະລິດກະສິກຳຖືກນ້ຳຖ້ວມແລ້ວຈຳນວນ 4.331 ເຮັກຕາ ປະກອບມີ ເນື້ອທີ່ນາ, ສວນພືດຜັກຕ່າງໆ, ໜອງປາ ແລະເນື້ອທີ່ ຂອງບັນດາຟາມພາຍໃນເມືອງ.
ໃນຕອນທ້າຍທ່ານ ປອ. ລຽນ ທີແກ້ວ ລັດຖະມົນຕີກະຊວງກະສິກໍາ ແລະປ່າໄມ້ ໄດ້ສະເໜີໃຫ້ຄະນະພັກ, ຄະນະນໍາເມືອງ ແລະພາກສ່ວນກ່ຽວຂ້ອງເອົາໃຈໃສ່ກະກຽມຄວາມພ້ອມໃນການຮັກສາສຸຂາພາບສັດຫຼັງນໍ້າຖ້ວມເພື່ອປ້ອງກັນການແຜ່ລະບາດຂອງພະຍາດສັດ, ໃຫ້ກະກຽມຂຶ້ນແຜນລະອຽດ ໃນການຜະລິດລະດູແລ້ງ ປີ 2019 ເພື່ອເຮັດການຜະລິດທົດແທນຄວາມເສຍຫາຍຈາກນໍ້າຖ້ວມເຊັ່ນ: ກະກຽມດ້ານແນວພັນພືດ, ແນວພັນສັດ, ແນວພັນປາ, ຝຸ່ນປຸຍ, ຢາປາບສັດຕູພືດ, ຢາປ້ອງກັນພະຍາດສັດ ແລະໃຫ້ຮີບຮ້ອນສ້ອມແປງຊົນລະປະທານ ເພື່ອຮັບປະກັນການສະໜອງນໍ້າໃຫ້ແກ່ການຜະລິດ ແລະວຽກງານອື່ນໆ ເພື່ອໃຫ້ຊາວກະສິກອນ, ຜູ້ປະກອບການ ໃຫ້ທວງທັນກັບເວລາ ແລະ ໄດ້ມອບເງິນຈໍານວນ 50 ລ້ານກີບ ໃຫ້ແກ່ເມືອງດັ່ງກ່າວເພື່ອຊ່ວຍເຫຼືອເບື້ອງຕົ້ນນໍາອີກ.
ຂ່າວໂດຍ: ພະແນກໂຄສະນາ ແລະ ຂ່າວສານ
ແຈ້ງການ ເພີ່ມທະວີຄວາມຮັບຜິດຊອບ ຕໍ່ວຽກງານຕິດຕາມເຝົ້າລະວັງ ໄພພິບັດທາງທຳມະຊາດ ແລະ ການຕ້ານແລ້ງ-ຕ້ານຖ້ວມ
ການນໍາກະຊວງກະສິກໍາ ແລະປ່າໄມ້ ລົງຕິດຕາມຊຸກຍູ້ເຂດປະສົບໄພນໍ້າຖ້ວມ ຢູ່ແຂວງ ຄໍາມ່ວນ
ໃນຕອນເຊົ້າວັນທີ 30 ກໍລະກົດ 2018 ທ່ານ ປອ.ລຽນ ທີແກ້ວ ລັດຖະມົນຕີ ກະຊວງກະສິກໍາ ແລະປ່າໄມ້ ໄດ້ລົງຕິດຕາມຊຸກຍູ້ເຂດປະສົບໄພທາງທໍາມະຊາດ(ນໍ້າຖ້ວມ) ຢູ່ແຂວງ ຄໍາມ່ວນ. ມີຫົວໜ້າພະແນກກະສິກໍາ ແລະ ປ່າໄມ້ ແຂວງຄໍາມ່ວນ, ບັນດາຫົວໜ້າກົມ-ຮອງກົມ ທີ່ກ່ຽວຂ້ອງຈາກກະຊວງກະສິກໍາ ແລະປ່າໄມ້ ພ້ອມດ້ວຍພະນັກງານອ້ອມຂ້າງພະແນກກະສິກໍາ ແລະປ່າໄມ້ແຂວງເຂົ້າຮ່ວມ.
ທ່ານ ບຸນຈັນ ໄຊປັນຍາ ຫົວໜ້າພະແນກກະສິກໍາ ແລະ ປ່າໄມ້ ແຂວງຄໍາມ່ວນ ໄດ້ລາຍງານໃຫ້ຮູ້ວ່າ: ມາຮອດວັນທີ 29 ກໍລະກົດ 2018 ທົ່ວແຂວງສາມາດຈັດຕັ້ງປະຕິບັດວຽກງານການຜະລິດກະສິກໍາໄດ້ແລ້ວ 79.539 ເຮັກຕາ, ເທົ່າກັບ 94,35%. ໃນນັ້ນມີ, ນາດໍາ 62 ພັນກວ່າເຮັກຕາ, ນາຫວານ ແລະນາຍອດ 14 ພັນກວ່າເຮັກຕາ, ປູກເຂົ້າເນີນສູງໄດ້ 440 ເຮັກຕາ.ການປູກພືດລະດູຝົນແຜນການສູ້ຊົນ5.300ເຮັກຕາຄາດຄະເນຜົນຜະລິດ65.300ໂຕນ. ໃນໄລຍະ 6 ເດືອນຕົ້ນປີຜ່ານມາ ສາມາດສະໜອງຊີ້ນ, ປາ ແລະໄຂ່ ໃຫ້ສັງຄົມໄດ້ທັງໝົດ 11 ພັນກວ່າໂຕນ ສະເລ່ຍປັດຈຸບັນໄດ້ 29 ກິໂລ/ຄົນ. ນອກນັ້ນ,ທ່ານ ໄດ້ລາຍງານຕື່ມອີກວ່າ ທົ່ວແຂວງມີໂຄງການຊົນລະປະທານທີ່ສາມາດສະໜອງນໍ້າໄດ້ 177 ໂຄງການ, ມີໜອງນໍ້າທໍາມະຊາດ ແລະໜອງສະທີ່ປະຊາຊົນຂຸດເອົາເອງອີກຈໍານວນໜຶ່ງ. ສໍາລັບໄພພິບັດທາງທໍາມະຊາດທີ່ເກີດຂຶ້ນພາຍໃນແຂວງເປັນຕົ້ນ: ແມ່ນສະພາບໄພນໍ້າຖ້ວມ, ນັບແຕ່ວັນທີ 23 ກໍລະກົດ 2018 ຜ່ານມາໄດ້ມີຝົນຕົກຢ່າງຕໍ່ເນື່ອງເຮັດໃຫ້ນໍ້າເຊບັ້ງໄຟ, ນໍ້າຫີນບູນ, ນໍ້າເຊນ້ອຍ ລົ້ນຝັງ ໄຫຼເຂົ້າຖ້ວມບ້ານເຮືອນ, ເນື້ອທີ່ນາ ແລະພືດສວນຂອງປະຊາຊົນ ເຊີ່ງມີເນື້ອທີ່ນາ 25 ພັນກວ່າເຮັກຕາ, ເນື້ອທີ່ສວນ 305 ເຮັກຕາ ແລະເຮັດໃຫ້ສັດລ້ຽງຕາຍຍ້ອນນໍ້າຖ້ວມອີກຈໍານວນໜຶ່ງ.
ເພື່ອແກ້ໄຂສະພາບທີ່ເສຍຫາຍດັ່ງກ່າວໃນເບື້ອງຕົ້ນ ທ່ານ ປອ.ລຽນ ທີແກ້ວ ລັດຖະມົນຕີ ກະຊວງກະສິກໍາ ແລະປ່າໄມ້ ໄດ້ໃຫ້ກຽດມອບເງິນຊ່ວຍເຫຼືອໃຫ້ພະແນກກະສິກໍາ ແລະ ປ່າໄມ້ແຂວງຄໍາມ່ວນ ຈໍານວນ 100 ລ້ານກີບ. ຈາກນັ້ນ ໄດ້ລົງພົບປະກັບພໍ່ແມ່ປະຊາຊົນຜູ້ທີ່ຖືກຜົນກະທົບຢູ່ເຂດບ້ານ ທ່າພະ, ບ້ານ ນາແຫວ່ງ, ເມືອງ ຍົມມະລາດ ແລະ ເມືອງໜອງບົກ ພ້ອມໄດ້ມອບເຄື່ອງຊ່ວຍເຫຼືອປະກອບມີ: ນໍ້າດື່ມ, ອາຫານແຫ້ງລວມມູນຄ່າທັງໝົດ17ລ້ານກວ່າກີບ ເພື່ອບັນເທົ່າທຸກໃຫ້ແກ່ຜູ້ປະສົບໄພພິບັດທາງທໍາມະຊາດໃນຄັ້ງນີ້.
ຜ່ານການລົງຕິດຕາມເບີ່ງສະພາບພື້ນທີ່ຕົວຈິງແລ້ວຕອນເຊົ້າວັນທີ31 ກໍລະກົດ 2018 ທ່ານລັດຖະມົນຕີກະຊວງກະສິກໍາ ແລະ ປ່າໄມ້ໄດ້ໃຫ້ທິດຊີ້ນໍາໂດຍເນັ້ນໃສ່ຫຼາຍບັນຫາດັ່ງນີ້:(1)ເອົາໃຈໃສ່ຄຸ້ມຄອງປົກປັກຮັກສາເຂົ້າ, ພືດທີ່ນໍ້າບໍ່ຖ້ວມແລະບ່ອນທີ່ຖ້ວມແຕ່ບໍ່ເສັຽຫາຍຫຼາຍໃຫ້ດີ ໂດຍມອບໃຫ້ທຸກຂະແໜງການທີ່ກ່ຽວຂ້ອງທ້ອງຖີ່ນເປັນເຈົ້າການ.(2)ສະກັດກັ້ນພະຍຸພະຍາດສັດທີ່ຈະເກີດຂຶ້ນຫຼັງນໍ້າແຫ້ງ ພ້ອມນໍາພາປະຊາຊົນຫາວິທີແກ້ໄຂດ້ານອາຫານສັດ ໃຫ້ສັດມີອາຫານກິນຢ່າງພຽງພໍ.(3)ເກັບກໍາຂໍ້ມູນນໍ້າ,ຂໍ້ມູນນໍ້າຝົນ,ຜົນເສຍຫາຍດ້ານຊົນລະປະທານ ແລະ ຜົນກະທົບຈາກການປ່ອຍນໍ້າຂອງເຂື່ອນ.(4) ກວດກາຄືນດ້ານແນວພັນເຂົ້າ, ແນວພັນພືດ ເພື່ອເຮັດການຜະລິດທົດແທນຄືນ ຫຼັງຈາກນໍ້າແຫ້ງເຂົ້າສູ້ສະພາບປົກກະຕິ
ພາບ ແລະ ຂ່າວໂດຍ: ພະແນກໂຄສະນາ ແລະ ຂ່າວສານ.
ເປີດຂະບວນການປັກຫຼັກໝາຍເຂດສະຫງວນທີ່ດິນກະສິກໍາ
ເພື່ອປະຕິບັດຄາດໝາຍການຈັດສັນຄຸ້ມຄອງເນື້ອທີ່ດິນກະສິກໍາຢູ່ນະຄອນຫຼວງວຽງຈັນ ໃຫ້ໄດ້ 90% ຂອງເນື້ອທີ່ທັງໝົດ. ໃນອາທິດຜ່ານມາ, ພະແນກກະສິກໍາ ແລະປ່າໄມ້ ນະຄອນຫຼວງວຽງຈັນ ໄດ້ຈັດພິທີເປີດຂະບວນການປັກຫຼັກໝາຍເຂດສະຫງວນທີ່ດິນກະສິກໍາ ແລະ ການປູກເຂົ້າຕາມທິດຫັນເປັນທັນສະໄໝ ແລະຫຼຸດຜ່ອນແຮງງານຊາວນາ ຢູ່ບ້ານຖິ່ນແທ່ນ, ເມືອງຫາດຊາຍຟອງ. ໃຫ້ກຽດເປັນປະທານໂດຍທ່ານ ປອ. ລຽນ ທີແກ້ວ ລັດຖະມົນຕີກະຊວງ ກະສິກໍາ ແລະປ່າໄມ້, ທ່ານ ແກ້ວພິລາວັນ ອາໄພລາດ ຮອງເຈົ້າຄອງນະຄອນຫຼວງວຽງຈັນ. ມີຫົວໜ້າຫ້ອງການກະຊວງ, ຫົວໜ້າ-ຮອງຫົວໜ້າກົມ, ເຈົ້າເມືອງ-ຮອງເຈົ້າເມືອງອ້ອມຂ້າງ ພ້ອມດ້ວຍແຂກຖືກເຊີນເຂົ້າຮ່ວມ.
ທ່ານ ປອ. ຫຼ້າສາຍ ນວນທະສິງ ຫົວໜ້າພະແນກກະສິກໍາ ແລະປ່າໄມ້ ນະຄອນຫຼວງວຽງຈັນ ລາຍງານໃຫ້ຮູ້ວ່າ: ໂຄງການກໍານົດ ແລະປັກຫຼັກໝາຍເຂດສະຫງວນເນື້ອທີ່ການຜະລິດກະສິກໍາ ຢູ່ເມືອງ ຫາດຊາຍຟອງ ແມ່ນໜຶ່ງໃນໂຄງການສົ່ງເສີມວິຊາການ ປະຈໍາປີ 2018 ຂອງກົມຄຸ້ມຄອງ ແລະ ພັດທະນາທີ່ດິນກະສິກໍາ, ກະຊວງກະສິກໍາ ແລະປ່າໄມ້ ຊື່່ງມີຈຸດປະສົງເພື່ອກໍານົດ ແລະປັກຫຼັກໝາຍເຂດສະຫງວນເນື້ອທີ່ການຜະລິດກະສິກໍາ ໃຫ້ໄດ້ປະມານ 5 ພັນກວ່າເຮັກຕາ ຢູ່ 33 ບ້ານ ຂອງເມືອງຫາດຊາຍຟອງ ແລະ ປະມານ 1 ພັນກວ່າເຮັກຕາ ຂອງເມືອງໄຊທານີ ແລະ ສ້າງແຜນທີ່ເຂດສະຫງວນທີ່ດິນກະສິກໍາ ພ້ອມທັງເຮັດບົດບັນທຶກການປັກຫຼັກໝາຍ ແລະລະບຽບການຄຸ້ມຄອງທີ່ດິນກະສິກໍາຢູ່ຂັ້ນບ້ານ. ນອກນັ້ນ, ແຕ່ນີ້ ຮອດປີ 2020 ນະຄອນຫຼວງວຽງຈັນ ຈະສຸມໃສ່ປັກຫຼັກໝາຍເຂດສະຫງວນເນື້ອທີ່ດິນກະສິກໍາ ໃຫ້ບັນລຸ 73 ພັນກວ່າເຮັກຕາ ແລະ ທີ່ດິນປ່າໄມ້ 150.000 ກວ່າເຮັກຕາ.
ເພື່ອເຮັດໃຫ້ພິທີມີຄວາມໝາຍສໍາຄັນ, ທ່ານ ປອ. ລຽນ ທີແກ້ວ ລັດຖະມົນຕີກະຊວງ ກະສິກໍາ ແລະປ່າໄມ້ ພ້ອມດ້ວຍແຂກທີ່ເຂົ້າຮ່ວມໄດ້ໃຫ້ກຽດປັກຫຼັກໝາຍເຂດສະຫງວນເນື້ອທີ່ການຜະລິດກະສິກໍາ. ໃນພິທີດັ່ງກ່າວ ໄດ້ມີການສາທິດການນໍາໃຊ້ເຄື່ອງກົນຈັກ ປູກເຂົ້າຕາມທິດຫັນເປັນທັນສະໄໝ ແລະ ຫຼຸດຜ່ອນແຮງງານຊາວນາ ໂດຍກຸ່ມ ບໍລິສັດ ອິນຊີທອງ ມໍເຕີ ຈໍາກັດ. ຈາກນັ້ນ, ທ່ານ ລັດຖະມົນຕີກະຊວງ ກະສິກໍາ ແລະປ່າໄມ້ ໄດ້ໃຫ້ກຽດຂຶ້ນຂັບລົດດໍານາ ເພື່ອຊຸກຍູ້ປຸກລະດົມຂະບວນການຫັນມາໃຊ້ ກົນຈັກດເຂົ້າສູ່ການຜະລິດກະສິກໍາໃຫ້ຫຼາາຍຂຶ້ນ.
ພາບ ແລະ ຂ່າວໂດຍ: ພະແນກໂຄສະນາ ແລະ ຂ່າວສານ.
ການນໍາກະຊວງກະສິກໍາ ແລະ ປ່າໄມ້ ຕ້ອນຮັບຄະນະຜູ້ແທນ ຈາກ ສປ. ຈີນ
ເພື່ອສືບຕໍ່ວຽກງານສາຍພົວພັນການຮ່ວມມືອັນດີງາມລະຫວ່າງ 2 ພັກ 2 ລັດ ກໍຄືປະຊາຊົນ 2 ຊາດ ລາວ ແລະ ຈີນ. ໃນອາທິດຜ່ານມາ, ທ່ານ ປອ. ພວງປະຣິສັກ ປຣະວົງວຽກງຄໍາ ຮອງລັດຖະມົນຕີ ກະຊວງກະສິກໍາ ແລະ ປ່າໄມ້ ໄດ້ໃຫ້ກຽດຕ້ອນຮັບການເຂົ້າພົບປະຂອງທ່ານ ນ. ຮົ້ວລີ ເຊິນ (Huali Sun) ປະທານບໍລິສັດ ລົງທຶນດ້ານການຄົ້ນຄວ້າວິໄຈ ຈາກ ສປ. ຈີນ. ພ້ອມນີ້, ມີຜູ້ແທນທັງສອງຝ່າຍເຂົ້າຮ່ວມຢ່າງພ້ອມພຽງ. ຈຸດປະສົງການເຂົ້າພົບໃນຄັ້ງນີ້, ເພື່ອເປັນການປຶກສາຫາລື ກ່ຽວກັບນະໂຍບາຍການລົງທຶນ ຢູ່ໃນ ສປປ ລາວ. ຜ່ານການສໍາຫຼວດໃນເບື້ອງຕົ້ນເຫັນວ່າປະເທດລາວ ເປັນປະເທດທີ່ມີຄວາມອຸດົມສົມບູນທາງດ້ານທໍາມະຊາດ. ຊື່ງ ບໍລິສັດ ດັ່ງກ່າວມີຄວາມສົນໃຈທີ່ຈະເຂົ້າມາລົງທຶນ ໃນໂຄງການປູກມອນ-ລ້ຽງມ້ອນ ຢູ່ແຂວງຊຽງຂວາງ. ໂອກາດນີ້, ທັງສອງຝ່າຍ ໄດ້ປຶກສາຫາລືຮ່ວມກັນ ກ່ຽວກັບຄວາມເປັນໄປໄດ້ ຂອງການຈັດຕັ້ງປະຕິບັດໂຄງການດັ່ງກ່າວ, ລວມທັງ ນະໂຍບາຍ, ລະບຽບຫຼັກການດ້ານການລົງທຶນ ຢູ່ໃນຢູ່ ສປປ ລາວ ນໍາອີກ.
ແລະໃນໂອກາດຕໍ່ມາ, ທ່ານ ຄໍາບຸນນັດ ໄຊຍະນົນ ຮອງລັດຖະມົນຕີ ກະຊວງກະສິກໍາ ແລະ ປ່າໄມ້ ໄດ້ໃຫ້ກຽດຕ້ອນຮັບການພົບປະ ຂອງຄະນະຜູ້ແທນສະຫະພັນ ສະຫະກອນ ສິນເຊື່ອ ສ.ເກົາຫຼີ ນໍາໂດຍທ່ານ ບາງ ເຊອົງ ໂຫ (Bang Seong Ho) ຜູ້ບໍລິຫານຄະນະຮ່ວມມືສາກົນ. ຈຸດປະສົງການພົບປະຄັ້ງນີ້. ເພື່ອເປັນການປຶກສາຫາລື ແລະ ປະເມີນຜົນຂອງການສໍາຫຼວດ ຮູບແບບ ແຜນການຝຶກອົບຮົມວຽກງານສະຫະກອນ ຢູ່ໃນ ສປປ.ລາວ. ຊື່ງ ສ.ເກົາຫຼີ ມີແຜນທີ່ຈະໃຫ້ການຊ່ວຍເຫຼືອດ້ານວຽກງານດັ່ງກ່າວ ແລະຈະຈັດຝຶກອົບຮົມ ໃນຕົ້ນເດືອນ 10/2018 ທີ່ຈະມາເຖິງນີ້ ການຝຶກອົບຮົມໃນເບື້ອງຕົ້ນແມ່ນພະນັກງານວິຊາການຂອງຂະແໜງ ສະຫະກອນ ຂອງລາວ. ພ້ອມນັ້ນ, ທ່ານ ບາງ ເຊອົງ ໂຫ ໄດ້ເລົ່າເຖິ່ງປະຫວັດຄວາມເປັນມາ ລວມທັງການຕໍ່ສູ້ ເພື່ອສ້າງຕັ້ງ ວຽກງານສະຫະກອນ ຢູ່ ສ.ເກົາຫຼີ ໃນໄລຍະຜ່ານມາ ແລະ ສາມາດປະສົບຜົນສໍາເລັດໄດ້ໃນວຽກງານດັ່ງກ່າວນໍາອີກ. ໂອກາດນີ້, ທ່ານ ຄໍາບຸນນັດ ໄຊຍະນົນ ຮອງລັດຖະມົນຕີ ກະຊວງກະສິກໍາ ແລະ ປ່າໄມ້ ໄດ້ສະແດງຄວາມຍ້ອງຍໍຊົມເຊີຍ ຕໍ່ການພົບປະຫາລື ໃນຄັ້ງນີ້. ພ້ອມທັງ, ສະເໜີໃຫ້ສືບຕໍ່ຈັດຕັ້ງປະຕິບັດແຜນງານດັ່ງກ່າວ ໃຫ້ໄດ້ຮັບຜົນສໍາເລັດຕາມລະດັບຄາດໝາຍທີ່ວາງໄວ້.
ພາບ ແລະ ຂ່າວໂດຍ: ພະແນກໂຄສະນາ ແລະ ຂ່າວສານ
ທ່ານ ປອ ພວງປາຣີສັກ ປຣະວົງວຽງຄຳ ຮອງລັດຖະມົນຕີກະຊວງກະສິກຳ ແລະ ປ່າໄມ້ ພົບປະສອງຝ່າຍກັບ ເອກອະທິບໍດີອົງການ FAO
ໃນລະຫວ່າງວັນທີ 9-13/4/2018 ທ່ານ ປອ. ພວງປາຣິສັກ ປຣະວົງວຽງຄຳ, ຮອງລັດຖະມົນຕີກະຊວງກະສິກຳ ແລະ ປ່າໄມ້ ໄດ້ນຳພາຄະນະຜູ້ແທນ ເຂົ້າຮ່ວມກອງປະຊຸມໃຫຍ່ປະຈຳພາກພື້ນອາຊີ ແລະ ປາຊີຟິກ ຄັ້ງທີ 34 ຂອງ ອົງການອາຫານ ແລະ ການກະເສດ ແຫ່ງ ສະຫະປະຊາຊາດ (The Thirty-fourth Session of the FAO Regional Conference for Asia and the Pacific) ຢູ່ທີ່ນາດີ, ປະເທດຟີຈິ. ເປັນປະທານໃນພິທີເປີດກອງປະຊຸມໂດຍ ທ່ານ MAJOR-GENERAL (RET’D) JIOJI KONUSI KONROTE, ປະທານປະເທດຟີຈິ, ຊຶ່ງມີຜູ້ແທນຂັ້ນສູງຈາກ 46 ປະເທດ ໃນຂົງເຂດພາກພື້ນອາຊີ-ປາຊີຟິກເຂົ້າຮ່ວມ. ກອງປະຊຸມໄດ້ແບ່ງອອກ ເປັນ 2 ລະດັບຄື: ລະດັບທີ 1: ເປັນກອງປະຊຸມປຶກສາຫາລືລະດັບວິຊາການ (Senior Officer) ຊຶ່ງໄດ້ປຶກສາຫາລື ລົງເລິກ ກ່ຽວກັບ ນະໂຍບາຍສາກົນ ແລະ ພາກພື້ນ (Regional and Global Policy) ແລະ ລະບຽບການ (Regulatory) ຢູ່ໃນພາກພື້ນອາຊີ ແລະ ປາຊີຟິກ. ໂດຍສະເພາະແມ່ນການປຶກສາຫາລື ກ່ຽວກັບ ຜົນຂອງການຈັດຕັ້ງປະຕິບັດວຽກງານການຄໍ້າປະກັນສະບຽງອາຫານ ແລະ ການກະເສດ, ແນວໂນ້ມ ແລະ ປະເດັນຕ່າງໆທີ່ອາດເກີດຂື້ນໃນອານາຄົດ ທີ່ຕິດພັນກັບ ແຜນການປະຕິບັດງານດ້ານສະພາບອາກາດ ຂອງ ຂະແໜງກະສິກໍາ ເພື່ອໃຫ້ທັນຕໍ່ສະພາບການປ່ຽນແປງດິນຟ້າອາກາດ ຂອງ ວາລະປີ 2030 ຢູ່ໃນພາກພື້ນອາຊີ ແລະ ປາຊີຟິກ. ພ້ອມດຽວກັນນັ້ນ, ກອງປະຊຸມກໍ່ໄດ້ປຶກສາຫາລື ກ່ຽວກັບ ແຜນງານ/ໂຄງການ ແລະ ແຜນງົບປະມານ ໂດຍເລັ່ງ ໃສ່ກິດຈະກໍາບູລິມະສິດ ໃນພາກພື້ນ ແລະ ການແບ່ງຂັ້ນຄຸ້ມຄອງ ແລະ ລະດັບທີ 2: ເປັນກອງປະຊຸມລະດັບລັດຖະມົນຕີ (Ministerial Session/PlenarySession) ຊຶ່ງໄດ້ປຶກສາຫາລື ກ່ຽວກັບ ກາລະໂອກາດ ແລະ ສິ່ງທ້າທາຍ ຢູ່ໃນພາກພື້ນ
ແລະ ຂົງເຂດບູລິມະສິດວຽກງານ, ແຜນງານ ແລະ ໂຄງການບູລີມະສິດຢູ່ໃນບັນດາປະເທດສະມາຊິກ ແລະ ຂົງເຂດພາກພື້ນອາຊີ-ປາຊີຟິກ ເພື່ອປັບປຸງວຽກງານຄ້ຳປະກັນສະບຽງອາຫານ, ການແກ້ໄຂຄວາມອຶດຫິວ, ໂພຊະນາການ, ການເພີ່ມຜະລິດຕະພາບຂອງການກະສິກໍາ, ຍົກສູງບົດບາດຂອງມາດຖານການດໍາລົງຊີວິດ ຂອງ ປະຊາກອນທີ່ອາໃສຢູ່ໃນເຂດຊົນນະບົດ ແລະ ປະກອບສ່ວນເຂົ້າໃນການຂະຫຍາຍຕົວທາງເສດຖະກິດລະດັບປະເທດ. ພ້ອມດຽວກັນນັ້ນ, ກໍ່ໄດ້ມີກອງປະຊຸມໂຕະມົນ (Round Table) ເພື່ອປຶກສາຫາລື ກ່ຽວກັບ ການລຶບລ້າງຄວາມອຶດຫິວ, ການຊຸກຍູ້ສົ່ງເສີມ ການມີສຸຂະພາບທີ່ດີໃນອະນາຄົດ ແລະ ລະບົບການຄ້ຳປະກັນສະບຽງອາຫານ ໃນຂົງເຂດອາຊີ ແລະ ປາຊີຟິກ, ຊຶ່ງໃນກອງປະຊຸມດັ່ງກ່າວນີ້, ທ່ານ ປອ. ພວງປາຣິສັກ ປຣະວົງວຽງຄຳ, ຮອງລັດຖະມົນຕີກະຊວງກະສິກຳ ແລະ ປ່າໄມ້ ໄດ້ຮັບກຽດຂຶ້ນບັນຍາຍ ກ່ຽວກັບ ບົດຮຽນ-ຜົນສຳເລັດຂອງການຈັດຕັ້ງປະຕິບັດແຜນງານລຶບລ້າງຄວາມທຸກຍາກຂອງ ສປປລາວ (ສປປລາວ ແມ່ນໜຶ່ງໃນ 15 ປະເທດທີ່ມີຜົນງານດີເດັ່ນໃນການບັນລຸວຽກງານດັ່ງກ່າວນີ້), ລວມແນວທາງນະໂຍບາຍການພັດທະນາກະສິກຳ ແລະ ການພັດທະນາຊົນນະບົດ ຂອງ ສປປ ລາວ ແລະ ພາກພື້ນ ຕໍ່ທີ່ປະຊຸມ, ຊຶ່ງໄດ້ເນັ້ນໃຫ້ເຫັນເຖິງບັນດາທ່າແຮງ (Opportunities), ສິ່ງກີດຂວາງຕ່າງໆ (Challenges) ແລະ ບັນດາຂົງເຂດຈຸດສຸມ ໃນການພັດທະນາຂະແໜງການກະສິກຳ ແລະ ຊົນນະບົດ (agriculture and rural economy) ຢູ່ ສປປລາວ ເພື່ອແລກປ່ຽນຢູ່ໃນທີ່ປະຊຸມ ແລະ ສະເໜີໃຫ້ອົງການ FAO ພິຈາລະນາສືບຕໍ່ໃຫ້ການຊ່ວຍເຫຼືອໃນຕໍ່ໜ້າ. ໃນຕອນທ້າຍຂອງກອງປະຊຸມແມ່ນໄດ້ຮັບຮອງເອົາຜົນກອງປະຊຸມໃນຄັ້ງນີ້ (ຄັ້ງທີ 34) ເພື່ອນໍາໄປຜັນຂະຫຍາຍຈັດຕັ້ງປະຕິບັດໃນຕໍ່ໜ້າ.
ນອກຈາກການເຂົ້າຮ່ວມກອງປະຊຸມໃຫຍ່ປະຈຳພາກພື້ນອາຊີ ແລະ ປາຊີຟິກ ຄັ້ງທີ 34 ຂອງ ອົງການອາຫານ ແລະ ການກະເສດ ແຫ່ງ ສະຫະປະຊາຊາດ ແລ້ວ, ທ່ານ ປອ. ພວງປາຣິສັກ ປຣະວົງວຽງຄຳ, ຮອງລັດຖະມົນຕີກະຊວງກະສິກຳ ແລະ ປ່າໄມ້ ພ້ອມດ້ວຍຄະນະ ໄດ້ປະຊຸມສອງຝ່າຍກັບເອກອະທິບໍດີ (Director General) ຂອງອົງການ FAO ແລະ ຜູ້ຊ່ວຍເອກອະທິບໍດີຂອງອົງການ FAO ປະຈຳພາກພື້ນອາຊີ ແລະ ປາຊີຟິກ (Assistant Director General for Asia and the Pacific) ເພື່ອປຶກສາຫາລືຕໍ່ກັບໝາກຜົນຂອງການຮ່ວມມືໃນໄລຍະຜ່ານມາ ແລະ ແຜນການຈຸດສຸມຮ່ວມມືໃນຕໍ່ໜ້າ ດັ່ງນີ້: ຄະນະຝ່າຍ ລາວ ສະແດງ ຄວາມຂອບໃຈ ຕໍ່ ທ່ານ ເອກະອະທິບໍດີ ອົງການ ອາຫານ ແລະ ການກະເສດ ແລະ ໄດ້ຕີລາຄາສູງ ທີ່ ອົງການ ອາຫານ ແລະ ການກະເສດ ໄດ້ໃຫ້ ການສະໜັບສະໜູນ ດ້ານວິຊາການ ໃນການລຶບລ້າງຄວາມທຸກຍາກ, ການຄ້ຳປະກັນສະບຽງອາຫານ, ໂພຊະນາການ, ການປ່ຽນແປງດິນຟ້າອາກາດ, ການຄວບຄຸມ ແລະ ກຳຈັດ ຕັກແຕນຝູງໄມ້ປ່ອງ, ການສ້າງຕັ້ງ ກົມນະໂຍບາຍ ແລະ ນິຕິກຳ ຊື່ງເປັນກົມໃໝ່ ຂອງ ກະຊວງ ກະສິກຳ ແລະ ປ່າມ້ ທີ່ເຮັດໜ້າທີ່ ຄົ້ນຄວ້າ ແລະ ກຳນົດ ນະໂຍບາຍ ເສດຖະກິດ ກະສີກຳ, ປ່າໄມ້, ພັດທະນາ ຊົນນະບົດ ແລະ ການສໍາຫຼວດສະຖິຕິກະສິກໍາທົ່ວປະເທດ (Census), ຊຶ່ງເຫັນວ່າໄດ້ຮັບຜົນສຳເລັດສູງ ແລະ ຜູ້ຕາງໜ້າອົງການ FAO ປະຈຳ ສປປລາວ (Dr. Stephen Rudgard) ກໍ່ໄດ້ເອົາໃຈໃສ່ໃນການປະສານງານ ແລະ ເຮັດໜ້າທີ່ເປັນປະທານຮ່ວມໃນຂະບວນການໂຕະມົນ ຂອງ ຂະແໜງການກະສິກຳ ແລະ ພັດທະນາຊົນນະບົດ ເພື່ອລະດົມຂົນຂວາຍແຫຼ່ງທຶນຈາກສາກົນເຂົ້າມາພັດທະນາ ສປປລາວ (ບົນພື້ນຖານຜົນສຳເລັດຂອງການຈັດຕັ້ງປະຕິບັດວຽກງານທີ່ດີເລີດຂອງຜູ້ກ່ຽວ, ລັດຖະບານ ສປປລາວ ໄດ້ຕົກລົງຍ້ອງຍໍຜົນງານ ໂດຍມອບຫຼຽນກາມິດຕະພາບໃຫ້ແກ່ຜູ້ກ່ຽວ).
ພ້ອມດຽວກັນນັ້ນ, ກໍ່ໄດ້ສະເໜີ ໃຫ້ ອົງການ ອາຫານ ແລະ ການກະເສດ ສືບຕໍ່ສະໜັບສະໜູນ ດ້ານນະໂຍບາຍ ການຄ້ຳປະກັນ ສະບຽງອາຫານ ຄົບໂພຊະນາການ, ການປາບ ແລະ ກຳຈັດ ຕັກແຕນຝູງໄມ້ປ່ອງ ທີ່ຍັງລະບາດ ຢູ່ເຂດພາກເໜືອຂອງລາວ, ການສະໜັບສະໜູນ ການສຳຫຼວດ ສະຖິຕິ ກະສິກຳ ທົ່ວປະເທດ ໃນປີ 2018-2019 ໂດຍສະເພາະ ການຊ່ວຍ ລະດົມຂົນຂວາຍ ທຶນຮອນ ໃນການ ກະກຽມ ປະຕິບັດວຽກ ແລະ ການລົງສຳຫຼວດຕົວຈິງ ຊື່ງຜ່ານມາ ໂດຍປົກກະຕິ ພວກເຮົາ ເຮັດການ ສຳຫຼວດ ໃນທຸກໆ 10 ປີ. ແຕ່ ການສຳຫຼວດ ຄັ້ງນີ້ ແມ່ນ ເພື່ອເປັນບ່ອນອີງ ໃນການສ້າງແຜນພັດທະນາ ເສດຖະກິດ-ສັງຄົມ ແຫ່ງຊາດ 5 ປີ ຄັ້ງທີ IX (2021-2025). ການພົວພັນ ຮ່ວມມື ດ້ານກະສິກຳ ໄດ້ມີການຂະຫຍາຍໂຕໃນລະດັບດີ ໂດຍສະເພາະ ແມ່ນການພັດທະນາ ການຜະລິດ ແບບຍືນຍົງ, ສະອາດ ແລະ ເປັນມິດ ຕໍ່ສິ່ງແວດລ້ອມ ຊຶ່ງເປັນ ນະໂຍບາຍໜຶ່ງ ທີ່ສໍາຄັນ ຂອງ ລັດຖະບານ ລາວ ແລະ ເປັນໜຶ່ງ ໃນບູລິມະສິດ ການພັດທະນາ ເສດຖະກິດສັງຄົມ ໃນໄລຍະຍາວນານ. ນອກຈາກ ເປົ້າໝາຍ ການສົ່ງເສີມ ການຜະລິດ ສະບຽງອາຫານແລ້ວ, ລັດຖະບານ ລາວ ຍັງສົ່ງເສີມ ນຳໃຊ້ ທ່າແຮງ ດ້ານຊັບພະຍາກອນ ທຳມະຊາດ ແລະ ດ້ານຊີວະນາໆພັນ ເຂົ້າໃນ ການຜະລິດ ເປັນສິນຄ້າ ທີ່ມີມາດຖານ ແລະ ຄຸນນະພາບສູງ ເພື່ອສົ່ງອອກ ຕະຫຼາດສາກົນເຊັ່ນ: ການປູກກາເຟ ແລະ ປູກຊາສະອາດ, ການປູກຜັກ ແລະ ໝາກໄມ້ ສະອາດ ແລະ ການລ້ຽງສັດ ແລະ ລ້ຽງປາ ສະອາດ ເຊີ່ງເປັນສິນຄ້າ ທີ່ມີຄວາມຕ້ອງການສູງ ໃນຂົງເຂດ ອາຊີຕາເວັນອອກ ແລະ ຕະຫຼາດໃນເອີິຣົບ.
ພາບ ແລະ ຂ່າວໂດຍ: ພະແນກຂ່າວສານກະສິກຳ ແລະ ປ່າໄມ້
ກອງປະຊຸມເຜີຍແຜ່ ດຳລັດເລກທີ 348/ລບ ວ່າດ້ວຍມາດຕະຖານພັນທຸກ ແລະ ມາດຕະຖານພັດທະນາ
ເພື່ອຈັດຕັ້ງຜົນຂະຫຍາຍຕາມລຳລັດເລກທີ 348/ລບ ລົງວັນທີ 16 ພະຈິກ 2017 ວ່າດ້ວຍມາດຕະຖານພົ້ນທຸກ ແລະ ມາດຕະຖານພັດທະນາ, ໂຮມບ້ານນ້ອຍໃຫ້ເປັນບ້ານໃຫຍ່, ສ້າງບ້ານໃຫຍ່ໃຫ້ກາຍເປັນຕົວເມືອງນ້ອຍໃນຊົນນະບົດ ຕາມພັກ ແລະ ລັດຖະບານວາງອອກໃຫ້ປະກົດຜົນເປັນຈິງ.
ໃນຕອນເຊົ້າວັນທີ 28 ເມສາ 2018 ຜ່ານມານີ້ ທີ່ສະໂມສອນ ຂອງເມືອງ ປາກລາຍໄດ້ຈັດກອງປະຊຸມ ຈັດຕັ້ງເຜີຍແຜ່ ດຳລັດເລກທີ 348 ວ່າດ້ວຍມາ ມາດຕະຖານພົ້ນທຸກ ແລະ ມາດຕະຖານພັດທະນາ ແລະ ການຜັນຂະຫຍາຍສ້າງຕົວແບບກໍ່ສ້າງຮາກຖານການເມືອງ, ພັດທະນາຊົນນະບົດ ແລະ ລຶບລ້າງຄວາມທຸກຍາກ ທີ່ຕິດພັນກັບວຽກງານ 3 ສ້າງ, ໂດຍການເປັນປະທານຂອງ ທ່ານ ປອ ລຽນ ທີແກ້ວ ລັດຖະມົນຕີກະຊວງກະສິກຳ ແລະ ປ່າໄມ້ ທ່ານ ພົວສະຫວັນ ສິດທະວົງ ເຈົ້າແຂວງ ແຂວງ ໄຊຍະບູລີ ພ້ອມນີ້ມີບັນດາກົມ, ຫ້ອງການ ພະແນກການຂອງແຂວງ ຂອງ ເມືອງ ເຂົ້າຮ່ວມຢ່າງພ້ອມພຽງ. ໃນທີ່ປະຊຸມ ທ່ານ ພົງສະຫວັນ ສິດທະວົງ ເຈົ້າແຂວງ ແຂວງ ໄຊຍະບູລີ ໄດ້ລາຍງານໃຫ້ຮູ້ວ່າ: ເພື່ອສືບຕໍ່ການຫັນລົງກໍ່ສ້າງຮາກຖານການເມືອງ ພັດທະນາຊົນນະບົດຮອບດ້ານ ຢ່າງເປັນລະບົບຕໍ່ເນື່ອງ, ຄະນະບໍລິຫານງານພັກແຂວງ ແຕ່ລະສະໄໝກໍໄດ້ຖືເອົາວຽກງານດັ່ງກ່າວ ເປັນວຽກຍຸດທະສາດສໍາຄັນ ແລະ ເປັນແບບແຜນນໍາພາວິທີເຮັດວຽກຂອງຄະນະພັກແຕ່ລະຂັ້ນ, ແນ່ໃສ່ກໍ່ສ້າງ, ປັບປຸງລະບົບການເມືອງຢູ່ຮາກຖານ ສໍານັກງານອົງການບ້ານ ໂດຍສຸມໃສ່ປະຕິບັດ 4 ເນື້ອໃນ 4 ຄາດໝາຍໃຫ້ມີຄວາມໜັກແໜ້ນເຂັ້ມແຂງ
ເປັນກ້າວໆມາ, ເພື່ອບັນລຸຄາດໝາຍ ມະຕິ Xຂອງພັກ, ມະຕິ VI ຂອງຄະນະບໍລິຫານງານພັກແຂວງວາງອອກ, ໃນການເພີ່ມທະວີການນໍາພາຂອງພັກ ກ່ຽວກັບການສືບຕໍ່ ຫັນລົງກໍ່ສ້າງຮາກຖານການເມືອງ ພັດທະນາຊົນນະບົດຮອບດ້ານ ຢູ່ແຂວງໄຊຍະບູລີ. ພ້ອມນີ້ກໍ່ໄດ້ຮັບຝັງການລາຍງານຈາກທ່ານ ເຈົ້າເມືອງປາກລາຍ,ນາຍບ້ານບ້ານ ບວມເລົາ-ຜາແກ້ວ ແລະ ບ້ານ ບົວບານ ໃນການຈັດຕັ້ງປະຕິບັດວຽກງານ 3 ສ້າງໄລຍະທີ່ຜ່ານມາ ຊື່ງສະແດງໃຫ້ເຫັນໃນຫຼາຍໆດ້ານມີການພັດທະນາ, ມີການສົ່ງເສີມການຜະລິດຢ່າງເປັນຈຸດສຸມ, ເຮັດໃຫ້ປະຊາຊົນມີລາຍຮັບທີ່ໝັ່ນຄົງ, ສາມາດພົ້ນອອກຈາກຄວາມທຸກຍາກໄດ້ເທື່ອລະກ້າວ.
ເພື່ອເຮັດໃຫ້ກອງປະຊຸມມີຄວາມໝາຍຄວາມສຳຄັນ ທ່ານ ປອ ລຽນ ທີແກ້ວ ລັດຖະມົນຕີ ກະຊວງກະສິກຳ ແລະ ປ່າໄມ້ ໄດ້ໃຫ້ຊີ້ນຳ ແລະ ໂອລົມຕໍ່ພະນັກງານທຸກຂັ້ນ ຈົ່ງພ້ອມໃຈກັນເປັນຈິດໜື່ງໃຈດຽວກັນ ປະຕິບັດດຳລັດເລກທີ 348/ລບ ລົງວັນທີ 16 ພະຈິກ 2017 ວ່າດ້ວຍມາດຕະຖານພົ້ນທຸກ ແລະ ມາດຕະຖານພັດທະນາ ໃຫ້ປະກົດຜົນເປັນຈີງ. ຊື່ງປະກອບມີ 6 ໝວດ; 19 ມາດຕາ ໂດຍສະເພາະ ມາດຕະຖານພົ້ນທຸກ ແລະ ມາດຕະຖານ ພັດທະນາ ການກໍານົດເງື່ອນໄຂພື້ນຖານທາງດ້ານເສດຖະກິດ-ສັງຄົມ ເພື່ອວັດແທກຄອບຄົວ, ບ້ານ ແລະ ເມືອງພົ້ນທຸກ ທີ່ມີລັກສະນະຮອບດ້ານ ເພື່ອວັດແທກຜົນສໍາເລັດຂອງການສ້າງຄອບຄົວ, ບ້ານພັດທະນາ, ບ້ານໃຫຍ່ເປັນຕົວເມືອງນ້ອຍໃນຊົນນະບົດ ທີ່ຕິດພັນກັບວຽກງານ 3 ສ້າງ, ສ້າງແຂວງເປັນຫົວໜ່ວຍຍຸດທະສາດ,ສ້າງເມືອງໃຫ້ເຂັມແຂງຮອບດ້ານ, ສ້າງບ້ານໃຫ້ກາຍເປັນບ້ານພັດທະນາ.
ພາບ ແລະ ຂ່າວໂດຍ: ພະແນກໂຄສະນາຂ່າວສານກະສິກຳ ແລະ ປ່າໄມ້
ພິທີເປີດ ຫ້ອງການ ການລົງທືນປະຕູດຽວ ທີ່ກະຊວງແຜນການ ແລະ ການລົງທືນ.
ໃນຕອນເຊົ້າຂອງວັນທີ 25 ເມສາ 2018 ທ່ານ ປອ ພວງປາຣິສັກ ປຣະວົງວຽງຄຳ, ຮອງລັດຖະມົນຕີກະຊວງກະສິກຳ ແລະ ປ່າໄມ້ ໄດ້ເຂົ້າຮ່ວມພິທີເປີດ ຫ້ອງການບໍລິການ-ການລົງທຶນປະຕູດຽວ ຂັ້ນສູນກາງ ຢູ່ທີ່ກະຊວງແຜນການ ແລະ ການລົງທຶນ ໂດຍການເປັນປະທານຂອງທ່ານ ປອ ສອນໄຊ ສີພັນດອນ ຮອງນາຍົກລັດຖະມົນຕີ ທັງເປັນປະທານຄະນະກຳມະການສົ່ງເສີມ ແລະ ຄຸ້ມຄອງການລົງທຶນ ຂັ້ນສູນກາງ, ມີບັນດາທ່ານລັດຖະມົນຕີ, ຮອງລັດຖະມົນຕີ, ບັນດາທ່ານທີ່ຢູ່ໃນຄະນະກຳມະການສົ່ງເສີມ ແລະ ຄຸ້ມຄອງການລົງທຶນ ຂັ້ນສູນກາງ ພ້ອມດ້ວຍບັນດາແຂກຖືກເຊີນ ຈາກພາຍໃນ ແລະ ຕ່າງປະເທດ ເຂົ້າຮ່ວມ. ໃນພິທີ, ທ່ານ ປອ. ຄຳລຽນ ພົນເສນາ ຮອງລັດຖະມົນຕີ ກະຊວງແຜນການ ແລະ ການລົງທຶນ ທັງເປັນຄະນະກຳມະການສົ່ງເສີມ ແລະ ຄຸ້ມຄອງການລົງທຶນ ຂັ້ນສູນກາງ ໄດ້ກ່າວວ່າ: ພາຍຫຼັງ ກົດໝາຍວ່າດ້ວຍການສົ່ງເສີມການລົງທຶນ ສະບັບປັບປຸງ ໄດ້ຖືກຮັບຮອງຢ່າງເປັນທາງການ ໂດຍກອງປະຊຸມສະໄໝສາມັນ ເທື່ອທີ 2 ຂອງສະພາແຫ່ງຊາດ ຊຸດທີ VIII. ເພື່ອເຮັດໃຫ້ການປະຕິບັດວຽກງານສົ່ງເສີມ ແລະ ຄຸ້ມຄອງການລົງທຶນມີປະສິດທິພາບ ແລະ ປະສິດທິຜົນ,
ທ່ານນາຍົກລັດຖະມົນຕີ ຍັງໄດ້ອອກດຳລັດວ່າດ້ວຍ ການຈັດຕັ້ງ ແລະ ການເຄື່ອນໄຫວຂອງ ຄະນະກຳມະການສົ່ງເສີມ ແລະ ຄຸ້ມຄອງການລົງທຶນ(ຄລທ) ສະບັບ ເລກທີ 05/ນຍ. ກອງປະຊຸມ ຄລທ ຄັ້ງປະຖົມມະລືກໄດ້ເປີດຂຶ້ນໃນວັນທີ 14 ເດືອນມີນາ 2017 ແລະ ໄດ້ດໍາເນີນມາຮອດປັດຈຸບັນ ໄດ້ 25 ຄັ້ງ. ສຳລັບ ຫ້ອງການບໍລິການການລົງທຶນປະຕູດຽວ ມີຢູ່ 02 ຂັ້ນ ຄື: ຂັ້ນສູນກາງ ແລະ ຂັ້ນແຂວງ ເປັນກອງເລຂາຊ່ວຍວຽກ ແລະ ເປັນຫ້ອງການປະຈຳການຂອງ ຄລທ ເພື່ອປະຕິບັດໜ້າທີ່ການບໍລິການການລົງທຶນ ຕາມກົນໄກປະຕູດຽວ ໃຫ້ແກ່ຜູ້ລົງທຶນ ຢູ່ ສປປ ລາວ, ອໍານວຍຄວາມສະດວກຮອບດ້ານ ໃຫ້ແກ່ຜູ້ລົງທຶນ ດ້ວຍການໃຫ້ບໍລິການຂໍ້ມູນ-ຂ່າວສານ, ການຕິດຕໍ່ປະສານງານໃນການຂໍລົງທຶນ, ການບໍລິການຫຼັງການອອກອະນຸຍາດລົງທຶນ (ການບໍລິການທີ່ຕິດພັນກັບການລົງທຶນ) ແລະ ການອອກໃບແຈ້ງການຕ່າງໆ ກ່ຽວກັບການລົງທຶນ. ຊຶ່ງຜູ້ລົງທຶນ ທີ່ມີຈຸດປະສົງລົງທຶນໃນ ກິດຈະການໃນບັນຊີຄວບຄຸມ ແລະ ກິດຈະການສຳປະທານ ແມ່ນໃຫ້ຍື່ນຄໍາຮ້ອງຂໍລົງທຶນ ຕໍ່ຫ້ອງການບໍລິການການລົງທຶນປະຕູດຽວ ຂັ້ນສູນກາງ ຫຼື ຂັ້ນແຂວງ ຕາມການແບ່ງຂັ້ນຄຸ້ມຄອງ. ຫ້ອງການບໍລິການການລົງທຶນປະຕູດຽວ ຕ້ອງປະສານສົມທົບກັບຂະແໜງການທີ່ກ່ຽວຂ້ອງ ເພື່ອຄົ້ນຄວ້າ ແລ້ວນໍາສະເໜີຕໍ່ ຄະນະກໍາມະການສົ່ງເສີມ ແລະ ຄຸ້ມຄອງການລົງທຶນ ພິຈາລະນາຕົກລົງຕາມຂັ້ນຂອງຕົນ, ໂດຍຜູ້ລົງທຶນ ຈະໄດ້ຮັບໃບອະນຸຍາດລົງທຶນ ແລະ ທະບຽນວິສາຫະກິດ ພາຍໃນເວລາ 25 ວັນລັດຖະການ (ກິດຈະການໃນບັນຊີຄວບຄຸມ) ແລະ 65 ວັນລັດຖະການ (ກິດຈະການສຳປະທານ) ນັບແຕ່ວັນ ຫ້ອງການບໍລິການການລົງທຶນປະຕູດຽວ ໄດ້ຮັບຄຳຮ້ອງຄົບຖ້ວນ ເປັນຕົ້ນໄປ. ສ່ວນກິດຈະການທີ່ບໍ່ຢູ່ໃນບັນຊີກິດຈະການຄວບຄຸມ ແມ່ນບັນດາກິດຈະການເປີດກວ້າງການລົງທຶນທົ່ວໄປ ສາມາດແຈ້ງຂຶ້ນທະບຽນວິສາຫະກິດນໍາຂະແໜງ ອຸດສາຫະກໍາ ແລະ ການຄ້າ ແລ້ວຂໍອະນຸຍາດດຳເນີນກິດຈະການ ນໍາຂະແໜງການກ່ຽວຂ້ອງ ຕາມທີ່ໄດ້ກໍານົດໃນກົດໝາຍວ່າດ້ວຍ ວິສາຫະກິດ ແລະ ລະບຽບການທີ່ກ່ຽວຂ້ອງ.
ຫ້ອງການບໍລິການ ການລົງທຶນປະຕູດຽວ ໄດ້ມີການກະກຽມຄວາມພ້ອມ ທາງດ້ານຕ່າງໆ ເຊັ່ນ:
1. ປັບປຸງຄຳຮ້ອງຂໍລົງທຶນ ໃຫ້ມີຄວາມສະດວກ ແລະ ກະທັດຫັດ ແຕ່ໃຫ້ມີເນື້ອໃນຄົບຖ້ວນ;
2. ມີຄູ່ມືແນະນຳແບບເອກະສານປະກອບຕ່າງໆ ໃນການຍື່ນຄຳຮ້ອງ ເພື່ອໃຫ້ຜູ້ລົງທຶນກະກຽມເອກະສານປະກອບໃຫ້ຄົບຖ້ວນ ຕາມລະບຽບ;
3. ເວລາຜູ້ລົງທຶນ ຍື່ນຄຳຮ້ອງແລ້ວ ຈະມີໃບຮັບເອກະສານ ແລະ ຈ້ຳຂາເຂົ້າ ແລະ ມອບໃຫ້ ຜູ້ລົງທຶນ ເພື່ອເປັນບ່ອນອີງ;
4. ໄດ້ມີການນຳໃຊ້ລະບົບໄອທີເຂົ້າມາຊ່ວຍໃນການຕິດຕາມ ແລະ ຄຸ້ມຄອງເອກະສານ ເຊັ່ນ: ລະບົບຕິດຕາມເອກະສານການລົງທຶນ (Tracking System) ແລະ ລະບົບ Data Base ເປັນລະບົບຄຸ້ມຄອງ, ຕິດຕາມ ຂໍ້ມູນ ແລະ ສະຖິຕິການລົງທຶນທົ່ວປະເທດ;
5. ໄດ້ປັບປຸງເວັບໄຊ ໃນການບໍລິການຂໍ້ມູນ-ຂ່າວສານ, ດາວໂລດຄຳຮ້ອງຂໍລົງທຶນ, ກົດໝາຍ ແລະ ລະບຽບການຕ່າງໆ. ນອກນັ້ນ, ຍັງໄດ້ເປີດຊ່ອງທາງໃຫ້ຄະນະນຳ ສາມາດເຂົ້າເບິ່ງຄວາມຄືບໜ້າຂອງເອກະສານຄຳຮ້ອງຂໍລົງທຶນ ໂດຍຜ່ານທາງເວັບໄຊ;
6. ມີການບໍລິການສາຍດ່ວນ (1503) ຊຶ່ງຜູ້ລົງທຶນສາມາດ ໂທເຂົ້າມາຕິດຕໍ່ສອບຖາມໄດ້.
ພາບ ແລະ ຂ່າວໂດຍ ພະແນກໂຄສະນາຂ່າວສານກະສິກຳ ແລະ ປ່າໄມ້


text:
ທ່ານນາຍົກລັດຖະມົນຕີ ຫງວຽນຊວນຟຸກ ຢ້ຽມຢາມ, ເຮັດວຽກຢູ່ກົມໃຫຍ່ສືບລາຊະການລັບປ້ອງກັນປະເທດ
(ທ່ານນາຍົກລັດຖະມົນຕີຫງວຽນຊວນຟຸກຢ້ຽມຢາມ,
ເຮັດວຽກຢູ່ກົມໃຫຍ່ສືບລາຊະການລັບປ້ອງກັນປະເທດ)
ຕອນເຊົ້າວັນທີ 23/01, ທ່ານນາຍົກລັດຖະມົນຕີ ຫງວຽນຊວນຟຸກ, ກຳມະການຜູ້ປະຈຳການຄະນະພັກການທະຫານສູນກາງ, ໄດ້ລົງຢ້ຽມຢາມ, ລະດົມກຳລັງໃຈ ແລະ ກວດກາວຽກງານກຽມພ້ອມການສູ້ຮົບຂອງກົມໃຫຍ່ສືບລາຊະການລັບປ້ອງກັນປະເທດ. ເມື່ອໂອ້ລົມກັບໝູ່ນາຍພົນ, ນາຍທະຫານ, ພະນັກງານຫຼັກແຫຼ່ງຂອງກົມໃຫຍ່ສືບລາຊະການລັບປ້ອງກັນປະເທດ, ທ່ານນາຍົກລັດຖະມົນຕີ ຫງວຽນຊວນຟຸກ ເນັ້ນໜັກວ່າ, ຍາມໃດພັກ, ລັດ ແລະ ກອງທັບ ກໍມີຄວາມໄວ້ເນື້ອເຊື່ອໃຈການສືບລາຊະການລັບປ້ອງກັນປະເທດ. ບົນພື້ນຖານນັ້ນ, ທ່ານນາຍົກລັດຖະມົນຕີສະເໜີໃຫ້ຂະແໜງສືບລາຊະການລັບປ້ອງກັນປະເທດຫວຽດນາມ ຕ້ອງເປັນເຈົ້າການ, ຕັ້ງໜ້າສ້າງແຜນການ, ໜ້າທີ່ໃຫ້ຕິດແທດກັບຕົວຈິງກວ່າ, ສູ້ຊົນສືບຕໍ່ສ້າງບັນດາຜົນງານໃໝ່, ປະກອບສ່ວນເຂົ້າໃນວິວັດການພັດທະນາເສດຖະກິດສັງຄົມ ແລະ ການປົກປັກຮັກສາປະເທດຊາດໃຫ້ຫຼາຍກວ່າອີກ. ຕາມທ່ານນາຍົກລັດຖະມົນຕີແລ້ວ, ອົງການສືບລາຊະການລັບປ້ອງກັນປະເທດ ຕ້ອງກາຍເປັນກຳລັງສຳຄັນຢ່າງແທ້ຈິງ ເຂົ້າຮ່ວມບັນດາຂົງເຂດເສດຖະກິດ, ວິທະຍາສາດ - ເຕັກໂນໂລຊີ; ປະຈັນບານ, ນຳໜ້າໃນການຄົ້ນພົບ, ສະກັດກັ້ນກົນອຸບາຍຫວັງມ້າງເພທຳລາຍຂອງບັນດາກຳລັງທີ່ເປັນປໍລະປັກໃນຂົງເຂດນີ້…
(ແຫຼ່ງຄັດຈາກ VOV)


text:
(VOVWORLD) - ຕີລາຄາສູງແນວຄິດການສຶກສາຮ່ຳຮຽນຕະຫຼອດຊີວິດ ໄດ້ຮັບການປະຕິບັດເປັນປະຈຳຢູ່ ຫວຽດນາມ ໃນຊຸມປີມໍ່ໆນີ້
ຕອນເຊົ້າວັນທີ 16 ພະຈິກ, ຢູ່ກະຊວງສຶກສາ ແລະ ບຳລຸງສ້າງ, ທ່ານຮອງລັດຖະມົນຕີກະຊວງສຶກສາ ແລະ ບຳລຸງສ້າງ ຫງວຽນວັນຟຸກ ເປັນເຈົ້າພາບການຕ້ອນຮັບ ແລະ ເຮັດວຽກກັບ ທ່ານ Justin Wood ຜູ້ອຳນວຍການຮັບຜິດຊອບພາກພື້ນ ອາຊີ - ປາຊີຟິກ ຂອງເວທີປາໄສເສດຖະກິດໂລກ (WEF).
ຕີລາຄາສູງແນວຄິດການສຶກສາຮ່ຳຮຽນຕະຫຼອດຊີວິດ ໄດ້ຮັບການປະຕິບັດເປັນປະຈຳຢູ່ ຫວຽດນາມ ໃນຊຸມປີມໍ່ໆນີ້, ທ່ານຮອງລັດຖະມົນຕີ ຫງວຽນວັນຟຸກ ສະເໜີ WEF ແບ່ງປັນບັນດາບົດຮຽນຂອງໂລກກັບ ຫວຽດນາມ ກ່ຽວກັບຫົວຂໍ້ນີ້ ໃນສະພາບການປະຕິວັດອຸດສາຫະກຳ 4.0. ທ່ານຮອງລັດຖະມົນຕີ ຫງວຽນວັນຟຸກ ຖືວ່າ ການປະຕິວັດອຸດສາຫະກຳຄັ້ງທີ 4 ສ້າງກາລະໂອກາດວຽກເຮັດງານທຳໃໝ່ຫຼາຍທີ່ສຸດ ແລະ ກໍ່ປ່ຽນແປງລັກສະນະ, ໂຄງປະກອບບັນດາວຽກງານທີ່ມີຢູ່ແລ້ວ, ຮຽກຮ້ອງໃຫ້ທຸກຄົນຕ້ອງຮຽນຮູ້ດ້ວຍຕົນເອງ, ຮ່ຳຮຽນຕະຫຼອດຊີວິດ ແລະ ສ້າງທັກສະອາຊີບຂອງຕົນໃຫ້ສົມບູນດ້ວຍຕົນເອງ ຈຶ່ງສາມາດຕອບສະໜອງພຶດຕິກຳຕົວຈິງໄດ້.
ທ່ານຮອງລັດຖະມົນຕີ ຫງວຽນວັນຟຸກ ປາຖະໜາວ່າໃນໄລຍະຈະມາເຖິງ WEF ຈະໜູນຊ່ວຍເພີ່ມທະວີພັດທະນາໃຫ້ການສຶກສາ ເວົ້າລວມ, ກຳນົດທິດອາຊີບໃນການສຶກສາ ມະຫາວິທະຍາໄລ, ການພົວພັນລະຫວ່າງວິສາຫະກິດ ແລະ ມະຫາວິທະຍາໄລພາຍໃຕ້ຜົນສະທ້ອນຂອງການປະຕິວັດອຸດສາຫະກຳ 4.0; WEF ຊ່ວຍ ຫວຽດນາມ ສຳຜັດກັບບັນດາເຕັກໂນໂລຊີການສິດສອນແບບໃໝ່, ມີຈິນຕະນາການໃນການບໍລິຫານມະຫາວິທະຍາໄລທີ່ກ້າວໜ້າ…
ສ່ວນທ່ານຜູ້ອຳນວຍການຮັບຜິດຊອບພາກພື້ນ ອາຊີ - ປາຊີຟິກ ຂອງ WEF, Justin Wood ຕີລາຄາສູງ ແລະ ຮັບຮູ້ບັນດາຄວາມເຫັນແບ່ງປັນຂອງ ທ່ານຮອງລັດຖະມົນຕີ ຫງວຽນວັນຟຸກ, ພ້ອມທັງໃຫ້ຄຳໝັ້ນສັນຍາວ່າຈະມານະພະຍາຍາມພ້ອມກັບອົງການຈັດຕັ້ງຂອງ ຫວຽດນາມ, ໃນນັ້ນມີ ກະຊວງສຶກສາ ແລະ ບຳລຸງສ້າງ ປະຕິບັດສຳເລັດຂໍ້ຕົກລົງຮ່ວມມືທີ່ໄດ້ລົງນາມ, ປະກອບສ່ວນຊ່ວຍຂະແໜງສຶກສາ ຫວຽດນາມ ພັດທະນາຢ່າງໄວວາ, ຍືນຍົງ, ຕອບສະໜອງຄວາມຕ້ອງການເຊື່ອມໂຍງເຂົ້າກັບສາກົນ ແລະ ການປະຕິວັດອຸດສາຫະກຳ 4.0.


text:
ຮອງປະທານປະເທດ ຫງວຽນທິຢວານ ມອບໃບຍ້ອງຍໍໃຫ້ບັນດານັກທຸລະກິດຍິງ
(ພາບ: baodansinh.vn)
ຕອນເຊົ້າວັນທີ 5/3, ຢູ່ ຮ່າໂນ້ຍ ໄດ້ດຳເນີນພິທີເຊີດຊູນັກທຸລະກິດຍິງ ອາຊຽນດີເດັ່ນ. ທ່ານນາງຮອງປະທານປະເທດ ຫວຽດນາມ ຫງວຽນທິຢວານ ໄດ້ເຂົ້າຮ່ວມ ແລະ ມອບໃບຍ້ອງຍໍໃຫ້ບັນດານັກທຸລະກິດຍິງ. ນີ້ແມ່ນການເຄື່ອນໄຫວນອນໃນບັນດາເຫດການເວທີປາໄສນັກທຸລະກິດຍິງ ອາຊຽນ ຄັ້ງທີ 2. ພິທີເຊີດຊູຄັ້ງນີ້ແມ່ນເຫດການມີຄວາມໝາຍພິເສດ, ກົງກັບໂອກາດສະເຫຼີມສະຫຼອງວັນແມ່ຍິງສາກົນ (8/3) ແລະ ແມ່ນຈຸດເວລາສຳຄັນເມື່ອປະຊາຄົມເສດຖະກິດລວມ ອາຊຽນ ໄດ້ຮັບການສ້າງຕັ້ງຂຶ້ນຢ່າງເປັນທາງການໃນທ້າຍປີ 2015 ຜ່ານມາ. ໃນປີນີ້, ມີນັກທຸລະກິດຍິງໃນພາກພື້ນ 87 ຄົນໄດ້ຮັບການເຊີດຊູ, ໃນນັ້ນ ຫວຽດນາມ ມີ 7 ຄົນ. ກ່າວຄຳເຫັນທີ່ພິທີ, ທ່ານນາງລັດຖະມົນຕີວ່າການກະຊວງແຮງງານ, ທະຫານເສຍອົງຄະ ແລະ ສັງຄົມ ຫວຽດນາມ ຟ້າມທິຫາຍຈ່ຽວ, ຊີ້ແຈ້ງວ່າ:
“ຂ້າພະເຈົ້າຕີລາຄາສູງບັນດາຄວາມມານະພະຍາຍາມ, ການປະກອບສ່ວນຂອງບັນດານັກທຸລະກິດຍິງຜູ້ດີເດັ່ນໃນພາລະກິດພັດທະນາເສດຖະກິດ, ສັງຄົມ, ກໍຄືໃນການເຊື່ອມໂຍງເຂົ້າກັບສາກົນໃນປະຈຸບັນ. ພວກເອື້ອຍໄດ້ເປັນແບບຢ່າງດີເດັ່ນຂອງແມ່ຍິງໃນສະຕະວັດທີ 21 ຂອງປະຊາຄົມ ອາຊຽນ ທີ່ຂະຫຍັນຂັນເຄື່ອນ ແລະ ພັດທະນາ. ຂ້າພະເຈົ້າຂໍຍ້ອງຍໍຊົມເຊີຍບັນດາຜົນງານຂອງເຊິ່ງນັກທຸລະກິດຍິງ ອາຊຽນ ບັນລຸໄດ້ໃນ 2 ປີຜ່ານມາ ດ້ວຍບັນດາການໜູນຊ່ວຍປັບປຸງລະບອບ ແລະ ເພີ່ມທະວີກຳລັງຄວາມສາມາດໃຫ້ບັນດາສະມາຊິກ, ພັດທະນາການພົວພັນຄູ່ຮ່ວມມື, ປະກອບສ່ວນຍົກສູງທັດສະນະຂອງບັນດານັກທຸລະກິດຍິງໃນພາກພື້ນ ອາຊຽນ”.
(ແຫຼ່ງຄັດຈາກ VOV)


text:
ການຢ້ຽມຢາມປະກອບສ່ວນເພີ່ມທະວີ ແລະ ຮັດແໜ້ນການພົວພັນແບບພິເສດ ຫວຽດນາມ -ລາວກ່ວາອີກ
ໃນຊຸມມື້ຜ່ານມາບົດ ແລະ ພາບບັນດາໜັງສືພິມໃຫຍ່ ຂອງລາວໄດ້ລົງພິມຂ່າວໃນໜ້າທຳອິດກ່ຽວກັບບັນດາການເຄື່ອນໄຫວຢ້ຽມຢາມສັນທະວະໄມຕີ ສປປ ລາວຂອງທ່ານນາງປະທານສະພາແຫ່ງຊາດ ຫວຽດນາມ ຫງວຽນທິກິມເງິນ ໃນວັນທີ 26 – 27/9, ຊຶ່ງໄດ້ຢັ້ງຢືນການຢ້ຽມຢາມຈະປະກອບສ່ວນເພີ່ມທະວີ ແລະ ຮັດແໜ້ນການພົວພັນມິດຕະພາບ, ການຮ່ວມມືຮອບດ້ານ ແລະ ຄວາມສາມັກຄີແບບພິເສດ ລາວ - ຫວຽດນາມ. ໃບຂ່າວຂອງ KPL News, ໜັງສືພິມປາຊາຊົນ, ລາວ ພັດທະນາ, ວຽງຈັນໃໝ່ ໄດ້ຊີ້ແຈ້ງໃນການເຈລະຈາທ່ີນະຄອນຫຼວງ ວຽງຈັນ, ທ່ານນາງປະທານສະພາແຫ່ງຊາດລາວ ປານີ ຢາທໍຕູ້ ແລະ ທ່ານນາງປະທານສະພາແຫ່ງຊາດ ຫງວຽນທິກິມເງິນ ໄດ້ເຫັນດີເປັນເອກະສັນຖືວ່າ: ການພົວພັນລະຫວ່າງ ຫວຽດນາມ ແລະ ລາວ ໃນຊຸມປີຜ່ານມາຍັງຄົງໄດ້ສືບຕໍ່ເພີ່ມທະວີຢ່າງແຮງ ແລະ ມີປະສິດທິຜົນໃນຫຼາຍຂົງເຂດ.
ນອກຈາກນັ້ນ, ບັນດາໜັງສືພິມຂອງລາວ ກໍ່ໄດ້ລົງຂ່າວກ່ຽວກັບໝາກຜົນຂອງການໂອ້ລົມສົນທະນາກ່ຽວກັບການຄຸ້ມຄອງໜີ້ສາທາລະນະລະຫວ່າງສະພາແຫ່ງຊາດ ຫວຽດນາມ - ລາວ, ເນັ້ນໜັກໜີ້ສາທາລະນະແມ່ນບັນຫາໃຫຍ່ສຳລັບຫຼາຍປະເທດໃນໂລກ, ນັບທັງບັນດາປະເທດພັດທະນາ ແລະ ບັນດາປະເທດພວມພັດທະນາ, ໃນນັ້ນມີ ຫວຽດນາມ ແລະ ລາວ. ເລື່ອງສະພາແຫ່ງຊາດ 2 ປະເທດໄດ້ແລກປ່ຽນບົດຮຽນກ່ຽວກັບບັນຫານີ້ສະແດງໃຫ້ເຫັນຄວາມຮັບຜິດຊອບຂອງ 2 ອົງການນິຕິບັນຍັດສຳລັບບັນຫາສຳຄັນຂອງປະເທດຊາດໃນການຄຸ້ມຄອງເສດຖະກິດ, ຮັບປະກັນໃຫ້ແກ່ການພັດທະນາເສດຖະກິດ - ສັງຄົມ ຢູ່ແຕ່ລະປະເທດ ແລະ ແມ່ນການສະແດງໃຫ້ເຫັນຢ່າງມີຊີວິດຊີວາຂອງການພົວພັນຮ່ວມມືນັບມື້ນັບແໜ້ນແຟ້ນ, ມີປະສິດທິຜົນລະຫວ່າງສະພາແຫ່ງຊາດ ແລະ ລັດຖະບານ 2 ປະເທດ ຫວຽດນາມ ແລະ ລາວ.
(ແຫຼ່ງຄັດຈາກ VOV)


text:
ຫົວໜ້າຄະນະຂົນຂວາຍປຊຊສູນກາງອວຍພອນພຸດທະສາສະນິກກະຊົນເນື່ອງໃນໂອກາດວັນບຸນວິສາຂະບູຊາ
ທ່ານນາງ ເຈືອງທິມາຍອວຍພອນສະພາບໍລິຫານງານສະມາຄົມ
ພຸດທະສາສະໜາສູນກາງຫວຽດນາມ
(ພາບ: TTXVN)
ເນື່ອງໃນໂອກາດວັນບຸນວິສາຂະບູຊາ, ຕອນເຊົ້າວັນທີ 14/05, ຢູ່ນະຄອນໂຮ່ຈິມິນ, ທ່ານນາງ ເຈືອງທິມາຍ, ເລຂາສູນກາງພັກ, ຫົວໜ້າຄະນະຂົນຂວາຍປະຊາຊົນສູນກາງ ໄດ້ລົງຢ້ຽມຢາມ ແລະ ອວຍພອນສະພາບໍລິຫານງານສະມາຄົມພຸດທະສາສະໜາສູນກາງຫວຽດນາມ ຢູ່ພາກໃຕ້. ທ່ານນາງ ເຈືອງທິມາຍ ຢືນຢັນວ່າ, ພັກ, ລັດ ຕີລາຄາສູງການປະກອບສ່ວນຂອງ ສະພາບໍລິຫານງານສະມາຄົມພຸດທະສາສະໜາສູນກາງຫວຽດນາມ ໃນວຽກງານສ້າງກຸ່ມກ້ອນມະຫາສາມັກຄີທົ່ວປວງຊົນທັງຊາດ ແລະ ການພັດທະນາຂອງປະເທດຊາດ, ພິເສດແມ່ນໃນບັນດາຂະບວນການຕອບບຸນແທນຄຸນ, ກໍ່ສ້າງຊົນນະບົດໃໝ່, ບັນດາການເຄື່ອນໄຫວມະນຸດສະທຳ, ວຽກງານກູ້ສົນ ແລະ ປາດຖະໜາວ່າສະພາບໍລິຫານງານສະມາຄົມພຸດທະສາສະໜາສູນກາງຫວຽດນາມ ຈະລະດົມບັນດາພຸດທະສາສະນິກກະຊົນໃນທົ່ວປະເທດ ສືບຕໍ່ເສີມຂະຫຍາຍຜົນງານທີ່ບັນລຸໄດ້ໃນໄລຍະຈະມາເຖິງ. ທ່ານນາງ ເຈືອງທິມາຍ ເຊື່ອໝັ້ນວ່າ, ສະພາບໍລິຫານງານສະມາຄົມພຸດທະສາສະໜາສູນກາງຫວຽດນາມ ຈະລະດົມພໍ່ແມ່ພຸດທະສາສະນິກກະຊົນ ໄປປ່ອນບັດເລືອກຕັ້ງສະມາຊິກສະພາແຫ່ງຊາດ ແລະ ສະມາຊິກສະພາປະຊາຊົນທຸກຂັ້ນ ໃນໄລຍະຈະມາເຖິງ, ເພື່ອສະແດງນ້ຳໃຈຮັກຊາດ ແລະ ປະກອບສ່ວນເຂົ້າໃນການສ້າງລັດແຫ່ງອຳນາດນິຕິບັນຍັດຂອງປະຊາຊົນ, ໂດຍປະຊາຊົນ ແລະ ເພື່ອປະຊາຊົນ.
(ແຫຼ່ງຄັດຈາກ VOV)


text:
ຮອງນາຍົກລັດຖະມົນຕີ ຟ້າມບີ່ງມີງ ເຮັດວຽກກັບ ແຂວງ ກອນຕຸມ
(ທ່ານຮອງນາຍົກລັດຖະມົນຕີ ຟ້າມບີ່ງມີງ
ເຮັດວຽກກັບແຂວງ ກອນຕຸມ)
ໂດຍສືບຕໍ່ການປະຕິບັດງານຢູ່ບັນດາແຂວງ ໄຕງວຽນ, ຕອນບ່າຍວັນທີ 10/3, ທ່ານຮອງນາຍົກລັດຖະມົນຕີ, ລັດຖະມົນຕີວ່າການກະຊວງການຕ່າງປະເທດ ຟ້າມບີ່ງມີງ, ໄດ້ມີການເຮັດວຽກກັບການນຳແຂວງ ກອນຕຸມ ກ່ຽວກັບສະພາບເສດຖະກິດ-ສັງຄົມ, ການປ້ອງກັນຊາດ ປ້ອງກັນຄວາມສະຫງົບ ແລະ ການເຄື່ອນໄຫວວຽກງານພົວພັນຕ່າງປະເທດຂອງທ້ອງຖິ່ນ. ທ່ານຮອງນາຍົກລັດຖະມົນຕີ, ລັດຖະມົນຕີວ່າການກະຊວງການຕ່າງປະເທດ ຟ້າມບີ່ງມີງ ໄດ້ຍ້ອງຍໍຊົມເຊີຍ, ຕີລາຄາສູງຄວາມມານະພະຍາຍາມຂອງແຂວງ ກອນຕຸມ ໃນການພັດທະນາເສດຖະກິດ-ສັງຄົມ, ຮັບປະກັນການປ້ອງກັນຊາດ ປ້ອງກັນຄວາມສະຫງົບ ແລະ ວຽກງານພົວພັນຕ່າງປະເທດ. ທ່ານຮອງນາຍົກລັດຖະມົນຕີ ເນັ້ນໜັກວ່າ: ກອນຕຸມ ແມ່ນແຂວງໜຶ່ງດຽວຂອງປະເທດທີ່ມີເສັ້ນຊາຍແດນຕິດກັບ 2 ປະເທດ ລາວ ແລະ ກຳປູເຈຍ, ແຂວງຄວນສືບຕໍ່ບັນດາການເຄື່ອນໄຫວພົວພັນຕ່າງປະເທດເປັນຢ່າງດີ, ເພີ່ມພູນຄູນສ້າງສາຍພົວ ພັນທີ່ເປັນມູນເຊື້ອຕື່ມອີກ, ກໍ່ສ້າງເສັ້ນຊາຍແດນສັນຕິພາບ, ມິດຕະພາບພ້ອມກັນພັດທະນາ. ທ່ານຮອງນາຍົກລັດຖະມົນຕີ ໃຫ້ຮູ້ວ່າ: ລັດຖະບານກໍ່ໄດ້ພິຈາລະນາເພີ່ມແຫຼ່ງທຶນໜູນຊ່ວຍພັດທະນາຢ່າງເປັນທາງການ ແລະ ເພີ່ມການໜູນຊ່ວຍໃນຂົງເຂດການສຶກສາ, ບຳລຸງສ້າງສຳລັບ 2 ປະເທດ ລາວ ແລະ ກຳປູເຈຍ, ພ້ອມທັງ ຮັບເອົາຂໍ້ສະເໜີເພີ່ມງົບປະມານປະຈຳປີທີ່ສະຫງວນໃຫ້ວຽກງານພົວພັນຕ່າງປະເທດ, ເປີດດ່ານຊາຍແດນສຳຮອງຕື່ມອີກ ແລະ ຂໍ້ສະເໜີອື່ນຈຳນວນໜຶ່ງຂອງແຂວງ ກອນຕຸມ.
(ແຫຼ່ງຄັດຈາກ VOV)


text:
ວັນກົດໝາຍ ຫວຽດນາມ ປະກອບສ່ວນກໍ່ສ້າງລັດຖະບານສັດຊື່ບໍລິສຸດ, ມີການກະທຳ, ຮັບໃຊ້ປະເທດຊາດ ແລະ ປະຊາຊົນ
(VOVWORLD) - ຕອນເຊົ້າວັນທີ 09 ພະຈິກ, ທີ່ນະຄອນ ໂຮ່ຈີມິນ, ມີຜູ້ເຂົ້າຮ່ວມບັນດາການເຄື່ອນໄຫວຕອບສະໜອງວັນກົດໝາຍ ຫວຽດນາມ 09/11 ມີກ່ວາ 1.500 ຄົນ.
ຫົວຂໍ້ຂອງວັນກົດໝາຍ ຫວຽດນາມ ປີນີ້ແມ່ນ: ສືບຕໍ່ສ້າງສຳເລັດລະບອບລະບຽບການ, ປັບປຸງສະພາບແວດລ້ອມແຫ່ງການດຳເນີນທຸລະກິດ, ຍົກສູງກຳລັງຄວາມສາມາດແກ່ງແຍ້ງລະດັບຊາດ ແລະ ປ່ຽນໃໝ່ຢ່າງມີຫົວຄິດປະດິດສ້າງ; ຍົກສູງປະສິດທິຜົນການປະຕິບັດກົດໝາຍນ; ການປ້ອງກັນ, ຕ້ານການສໍ້ລາດບັງຫລວງ, ການຟຸມເຟືອຍ; ປະຕິຮູບດ້ານການບໍລິຫານ, ແກ້ໄຂສິ່ງຕິດຂັດ, ຄວາມຫຍຸ້ງຍາກ ເພື່ອຮ່ວມເດີນທາງພ້ອມກັບປະຊາຊົນ ແລະ ວິສາຫະກິດ.
ຕອບສະໜອງວັນກົດໝາຍ ຫວຽດນາມ ແມ່ນປະກອບສ່ວນເຊີດຊູລັດຖະທຳມະນູນ, ກົດໝາຍ ຢັ້ງຢືນທີ່ຕັ້ງ, ບົດບາດ, ຄວາມໝາຍຂອງກົດໝາຍໃນຊີວິດສັງຄົມ…


text:
ກອງທັບ ຟີລິບປີນ ປະທະກັນຢ່າງແຮງກັບພວກກະບົດ Abu Sayyaf
(VOVWORLD) - ວັນທີ 09 ພະຈິກ, ກອງທັບ ຟີລິບປີນ ໃຫ້ຮູ້ວ່າ: ພົນທະຫານປະເທດນີ້ 6 ຄົນຖືກເສຍຊີວິດ ແລະ 4 ຄົນຮັບບາດເຈັບ ໃນການປະທະກັນກັບບັນດາມືປືນ Abu Sayyaf ຢູ່ແຂວງ Basilan ພາກໃຕ້ ຟີລິບປີນ.
ຕາມແຫຼ່ງຂ່າວຈາກກອງທັບກໍ່ໃຫ້ຮູ້ວ່າ: ທະຫານລັດຖະບານໄດ້ດັບສູນ ແລະ ເຮັດໃຫ້ພວກກະບົດໃນການປະທະກັນບາດເຈັບຫລາຍຄົນ ແຕ່ໃນປະຈຸບັນຕົວເລກລາຍລະອຽດຍັງບໍ່ທັນໄດ້ຮັບການຢັ້ງຢືນເທື່ອ. ເຫດການປະທະກັນເກີດຂຶ້ນໃນຕອນທ່ຽງວັນທີ 08 ພະຈິກ (ຕາມເວລາທ້ອງຖິ່ນ) ຢູ່ເຂດໝູ່ບ້ານທີ່ຢູ່ຫ່າງໄກສອກຫຼີກ. ກຳລັງປ້ອງກັນຄວາມສະຫງົບລັດຖະບານໄດ້ໂຕ້ຕອບຢ່າງຂ້ຽວຂາດ ໃນຂະນະທີ່ດຳເນີນບັ້ນຮົບບຸກໂຈມຕີຢູ່ເຂດໝູ່ບ້ານດັ່ງກ່າວ.
Abu Sayyaf ແມ່ນອົງການທຳສົງຄາມສັກສິດຢູ່ ຟີລິບປີນ ຍ້ອນມີເຄືອຂ່າຍກໍ່ການຮ້າຍສາກົນ Al-Qaeda ໜູນຫລັງ ແລະ ໄດ້ປະຕິຍານວ່າຈະຈົ່ງຮັກພັກດີກັບອົງການ “ລັດອິດສະລາມ” (IS).


text:
ຍົກສູງປະສິດທິຜົນວຽກງານຄຸ້ມຄອງເຂດຊາຍແດນຫວຽດນາມ-ລາວໃນສະພາບການໃໝ່
ທີ່ກອງປະຊຸມ
(ພາບ: khoahocphattrien)
ວັນທີ 19/05, ຢູ່ຮ່າໂນ້ຍ, ຄະນະກຳມະການຊາຍແດນແຫ່ງຊາດ, ກະຊວງການຕ່າງປະເທດ ໄດ້ຈັດກອງປະຊຸມໂຄສະນາໂຄງການປັກຫຼັກໝາຍຖີ່ ແລະ ບຸລະນະລະບົບຫຼັກໝາຍຊາຍແດນແຫ່ງຊາດ ແລະ ເອກະສານນິຕິກຳກ່ຽວກັບການຄຸ້ມຄອງເຂດຊາຍແດນແຫ່ງຊາດຫວຽດນາມ - ລາວ ໃຫ້ບັນດາອົງການສື່ມວນຊົນ ແລະ ບັນດາກະຊວງ, ຂະແໜງການ. ທ່ານ ຫງວຽນແອງຢຸງ, ຮອງຫົວໜ້າຄະນະກຳມະການຊາຍແດນແຫ່ງຊາດ, ກະຊວງການຕ່າງປະເທດຫວຽດນາມ ໃຫ້ຮູ້ວ່າ.
“ບົນພື້ນຖານມີເສັ້ນຊາຍແດນຢ່າງຈະແຈ້ງຄືແນວນັ້ນ, ປະຊາຊົນ 2 ປະເທດສາມາດຍູ້ແຮງການພົບປະແລກປ່ຽນ, ການຮ່ວມມືທີ່ໄວ້ເນື້ອເຊື່ອໃຈເຊິ່ງກັນ ແລະ ກັນ. ຜ່ານນັ້ນ ປະກອບສ່ວນສຳຄັນເຂົ້າໃນສາຍພົວພັນມິດຕະພາບແບບພິເສດ, ຄວາມສາມັກຄີລະຫວ່າງຫວຽດນາມ - ລາວ”.
ກ່ຽວກັບວຽກງານຄຸ້ມຄອງເຂດຊາຍແດນ, ຫວຽດນາມ ແລະ ລາວ ໄດ້ລົງນາມໃນເອກະສານດ້ານນິຕິກຳ 2 ສະບັບນັ້ນແມ່ນ “ອະນຸສັນຍາກ່ຽວກັບເສັ້ນຊາຍແດນ ແລະ ຫຼັກໝາຍຊາຍແດນຫວຽດນາມ - ລາວ” ແລະ “ສັນຍາກ່ຽວກັບກົດລະບຽບຄຸ້ມຄອງເຂດຊາຍແດນ ແລະ ດ່ານຊາຍແດນທາງບົກຫວຽດນາມ - ລາວ”. ນີ້ແມ່ນເອກະສານນິຕິກຳ 2 ສະບັບກ່ຽວກັບເສັ້ນຊາຍແດນ ແລະ ບັນດາທີ່ຕັ້ງຫຼັກໝາຍຊາຍແດນແຫ່ງຊາດຢ່າງຄົບຖ້ວນ, ຊັດເຈນ, ປະກອບສ່ວນສ້າງພື້ນຖານດ້ານກົດໝາຍໃຫ້ສົມບູນແບບເໝາະສົມກັບກົດບັດຂອງສະຫະປະຊາຊາດ ແລະ ບັນດາຫຼັກການພື້ນຖານຂອງກົດໝາຍສາກົນ; ຍົກສູງປະສິດທິຜົນວຽກງານຄຸ້ມຄອງເຂດຊາຍແດນໃນສະພາບການໃໝ່, ເພີ່ມທະວີ, ປັບປຸງ ແລະ ພັດທະນາການພົວພັນມິດຕະພາບທີ່ເປັນມູນເຊື້ອ, ຄວາມສາມັກຄີແບບພິເສດ ແລະ ການຮ່ວມມືຮອບດ້ານລະຫວ່າງຫວຽດນາມ - ລາວ.
(ແຫຼ່ງຄັດຈາກ VOV)


text:
ທ່ານນາຍົກລັດຖະມົນຕີຫງວຽນຊວນຟຸກເຂົ້າຮ່ວມພິທີເປີດສະຫຼອງໂຮງງານ LG Displays ຢູ່ນະຄອນຫາຍຟ່ອງ
(VOVWORLD) - ຕອນບ່າຍວັນທີ 04 ທັນວາ, ທ່ານນາຍົກລັດຖະມົນຕີ ຫງວຽນຊວນຟຸກ ໄດ້ເຂົ້າຮ່ວມພິທີເປີດສະຫຼອງໂຮງງານ LG Displays ຢູ່ນະຄອນຫາຍຟ່ອງ.
ນີ້ແມ່ນໂຄງການຂອງກຸ່ມບໍລິສັດ LG Displays (ສ.ເກົາຫຼີ) ທີ່ລົງທຶນເຂົ້າຫວຽດນາມ ດ້ວຍຈຳນວນເງິນລົງທຶນ 1,5 ຕື້ USD, ຜະລິດບັນດາຜະລິດຕະພັນໜ້າຈໍເຕັກໂນໂລຊິສູງ. ກ່າວຄຳເຫັນທີ່ພິທີເປີດສະຫຼອງ, ທ່ານນາຍົກລັດຖະມົນຕີ ຫງວຽນຊວນຟຸກ ໄດ້ຍ້ອງຍໍຊົມເຊີຍກຸ່ມບໍລິສັດ LG Displays ໄດ້ຮີບເຮັ່ງກໍ່ສ້າງໂຮງງານ ແລະ ຖືວ່າ, ໂຄງການໄດ້ປະກອບສ່ວນຊຸກຍູ້ການພົວພັນຄູ່ຮ່ວມມືຍຸດທະສາດຫວຽດນາມ - ສ.ເກົາຫຼີ ໃຫ້ນັບມື້ນັບພັດທະນາຢ່າງດີງາມ ແລະ ແທດຈິງ, ມີປະສິດທິຜົນ. ທ່ານນາຍົກລັດຖະມົນຕີ ຫງວຽນຊວນຟຸກ ປາດຖະໜາວ່າ, ກຸ່ມບໍລິສັດ ຍົກສູງອັດຕາການຜະລິດຢູ່ພາຍໃນປະເທດ, ຜະລິດຢ່າງປອດໄພ ແລະ ລົງທຶນແບບຍືນຍົງຢູ່ຫວຽດນາມ.
ໃນຕອນບ່າຍວັນທີ 04 ທັນວາ, ທ່ານນາຍົກລັດຖະມົນຕີ ຫງວຽນຊວນຟຸກ ກໍ່ໄດ້ເຂົ້າຮ່ວມພີທີເປີດສະຫຼອງສະພານລອຍ ແລະ ທາງແຍກຄົມມະນາຄົມ ຫງວຽນບິງຄຽມ, ນະຄອນຫາຍຟ່ອງ.


text:
ສື່ມວນຊົນກັບວຽກງານຕໍ່ສູ້ປ້ອງກັນ, ຕ້ານການສໍ້ລາດບັງຫຼວງ, ການຟຸມເຟືອຍ
(vovworld) - ວັນທີ 28/4, ຢູ່ຮ່າໂນ້ຍ, ສະມາຄົມນັກຂ່າວ ຫວຽດນາມ, ຄະນະກຳມະການສູນກາງແນວໂຮມປະເທດຊາດ ຫວຽດນາມ ແລະ ໜັງສືພິມ ເຍີນເຢີນ ໄດ້ສົມທົບກັນຈັດຕັ້ງກອງປະຊຸມສຳມະນາ “ສື່ມວນຊົນກັບວຽກງານປ້ອງກັນ, ຕ້ານສໍ້ລາດບັງຫຼວງ, ການຟຸມເຟືອຍ”. ກ່າວຄຳເຫັນທີ່ກອງປະຊຸມສຳມະນາ, ທ່ານ ຫງວຽນທ້ຽນເຍີນ, ປະທານຄະນະກຳມະການສູນກາງແນວໂຮມປະເທດຊາດ ຫວຽດນາມ ເນັ້ນໜັກວ່າ ສະພາບຕົວຈິງໄດ້ພິສູດໃຫ້ເຫັນວ່າ ສື່ມວນຊົນ, ສື່ສານມີບົດບາດອັນໃຫຍ່ຫຼວງໃນວຽກງານຕໍ່ສູ້ປ້ອງກັນ, ຕ້ານການສໍ້ລາດບັງຫຼວງ, ການຟຸມເຟືອຍ. ທ່ານ ຫງວຽນທ້ຽນເຍີນ, ປະທານຄະນະກຳມະການສູນກາງແນວໂຮມປະເທດຊາດ ຫວຽດນາມ ໄດ້ສະເໜີວ່າ ກອງປະຊຸມສຳມະນາຕ້ອງລົງເລິກໄຈ້ແຍກກ່ຽວກັບບົດບາດຂອງສື່ມວນຊົນໃນວຽກງານປ້ອງກັນ, ຕ້ານການສໍ້ລາດບັງຫຼວງ, ການຟຸມເຟືອຍ ເພື່ອແນໃສ່ຍົກສູງປະສິດທິຜົນວຽກງານປ້ອງກັນ, ຕ້ານການສໍ້ລາດບັງຫຼວງ, ການຟຸມເຟືອຍຂອງສື່ມວນຊົນ.


text:
(VOVWORLD) - ຫວຽດນາມ ກ້າວເຂົ້າປີ 2017 ດ້ວຍເງື່ອນໄຂບໍ່ສະດວກຫລາຍຢ່າງໃຫ້ແກ່ການພັດທະນາເສດຖະກິດ.
ຕາມບົດລາຍງານຂອງລັດຖະບານ ທີ່ວາລະໄຂກອງປະຊຸມສະໄໝສາມັນເທື່ອທີ 4 ສະພາແຫ່ງຊາດຊຸດທີ 14 ແລ້ວ, 13 ຄາດໝາຍປີ 2017 ໃນມະຕິຂອງສະພາແຫ່ງຊາດວາງອອກ ລ້ວນແຕ່ຄາດວ່າ ຈະບັນລຸໄດ້ ແລະ ລື່ນກາຍຄາດໝາຍເມື່ອທຽບໃສ່ແຜນການ. ໝາກຜົນນີ້ ສະແດງໃຫ້ເຫັນຜົນສຳເລັດໃນການຊີ້ນຳບໍລິຫານຂອງລັດຖະບານ, ນາຍົກລັດຖະມົນຕີໃນໄລຍະຜ່ານມາ. ເຖິງຢ່າງໃດກໍ່ຕາມ ເພື່ອປະຕິບັດສຳເລັດຄາດໝາຍປີ 2017 ເປັນຢ່າງດີ, ລັດຖະບານກຳນົດວ່າ ບໍ່ຄວນປະໝາດໃນຊຸມເດືອນທີ່ຍັງເຫຼືອຂອງປີ 2017.
ເສດຖະກິດ ຫວຽດນາມ ປີ 2017 ມີຫລາຍຈຸດພົ້ນເດັ່ນ ຢູ່ທັງຂົງເຂດການບໍລິການການຜະລິດ ແລະ ສົ່ງອອກ. ບັນດາຄວາມມານະພະຍາຍາມຂອງລັດຖະບານໃນໄລຍະຜ່ານມາ ໄດ້ເຮັດໃຫ້ສະພາບແວດລ້ອມແຫ່ງການດຳເນີນທຸລະກິດ, ການແກ່ງແຍ້ງຂອງ ຫວຽດນາມ ໄດ້ຮັບການປັບປຸງຢ່າງກະໂດດຂັ້ນ. ຫວຽດນາມ ໄດ້ເພີ່ມຂຶ້ນ 5 ຂັ້ນໃນບົດລາຍງານກ່ຽວກັບກຳລັງຄວາມສາມາດແກ່ງແຍ້ງທົ່ວໂລກ 2017 – 2018 ຊຶ່ງຫາກໍ່ໄດ້ຮັບການປະກາດໃນເວທີປາໄສເສດຖະກິດໂລກ (WEF).
ລັດຖະບານພວມກ້າວເດີນຢ່າງຖືກທິດ
ຫວຽດນາມ ກ້າວເຂົ້າປີ 2017 ດ້ວຍເງື່ອນໄຂບໍ່ສະດວກຫລາຍຢ່າງໃຫ້ແກ່ການພັດທະນາເສດຖະກິດ. ການເຕີບໂຕ GDP ໄຕມາດ 1 ບັນລຸລະດັບຕ່ຳ, ສົ່ງຜົນສະທ້ອນເຖິງບັນດາຄາດໝາຍການເຕີບໂຕທັງປີ. ຕໍ່ໜ້າສະພາບການນັ້ນ, ລັດຖະບານກຳນົດວ່າ ຕ້ອງຢຶດໝັ້ນຄາດໝາຍການເຕີບໂຕທີ່ໄດ້ວາງອອກ, ຊີ້ນຳສ້າງແຜນການປະຈຳໄຕມາດໃຫ້ແຕ່ລະຂະແໜງ, ຂົງເຂດຕ່າງໆ. ນາຍົກລັດຖະມົນຕີ ແລະ ບັນດາຮອງນາຍົກລັດຖະມົນຕີເປັນປະທານບັນດາກອງປະຊຸມທົ່ວປະເທດ, ການປະຊຸມນັບຮ້ອຍຄັ້ງ ເພື່ອ ຮັບຟັງ, ຊີ້ນຳການແກ້ໄຂໂດຍກົງ, ແກ້ໄຂບັນດາສິ່ງຄົງຄ້າງ ແລະ ອ່ອນດ້ອຍຢ່າງທັນການ, ຊຸກຍູ້ການພັດທະນາບັນດາຂະແໜງການ, ຂົງເຂດ; ເຂົ້າຮ່ວມບັນດາກອງປະຊຸມສົ່ງເສີມການລົງທຶນຢູ່ບາງທ້ອງຖິ່ນ…
ດ້ວຍບັນດາຄວາມມານະພະຍາຍາມຄືດັ່ງກ່າວ, ເສດຖະກິດ-ສັງຄົມນັບແຕ່ຕົ້ນປີມາຮອດປະຈຸບັນ ບັນລຸໄດ້ 3 ຈຸດພົ້ນເດັ່ນ: ການເຕີບໂຕ GDP ມີບາດກ້າວບຸກທະລຸ; ເສດຖະກິດມະຫາພາກເປັນປົກກະຕິ ແລະ ສະພາບແວດລ້ອມແຫ່ງການລົງທຶນດຳເນີນທຸລະກິດ, ກຳລັງຄວາມສາມາດແກ່ງແຍ້ງແຫ່ງຊາດໄດ້ຮັບການປັບປຸງຢ່າງກະໂດດຂັ້ນ. ເລື່ອງບັນລຸໄດ້ການເຕີບໂຕເປັນໜ້າຊື່ນຊົມໄດ້ໃຫ້ເຫັນວ່າ ການສ້າງໂຄງປະກອບພື້ນຖານເສດຖະກິດຄືນໃໝ່ທີ່ຕິດພັນກັບການປ່ຽນໃໝ່ຮູບແບບການເຕີບໂຕ ໃນເບື້ອງຕົ້ນໄດ້ເສີມຂະຫຍາຍປະສິດທິຜົນ, ຄ່ອຍໆຫລຸດຜ່ອນການອີງໃສ່ຂຸດຄົ້ນຊັບພະຍາກອນທຳມະຊາດ, ເປັນຕົ້ນແມ່ນນ້ຳມັນອາຍແກັສ. ຄວາມໄວ້ເນື້ອເຊື່ອໃນຂອງປະຊາຊົນ, ວິສາຫະກິດສຳລັບການຊີ້ນຳນຳພາຂອງພັດ, ການຕິດຕາມກວດກາຂອງສະພາແຫ່ງຊາດ, ການບໍລິຫານຂອງລັດຖະບານໄດ້ຮັບການປັບປຸງ. ນີ້ແມ່ນປະຖົມປັດໃຈທີ່ດີ, ສ້າງທ່າພັດທະນາໄວ, ໝັ້ນຄົງໃຫ້ຊຸມປີຕໍ່ໄປ, ໂດຍລະອຽດແມ່ນ ສ້າງຄວາມອຸ່ນອ່ຽງໃຈ ແລະ ມີຄວາມເຊື່ອໝັ້ນກ່ວາ ເພື່ອກ້າວສູ່ການປະຕິບັດແຜນການພັດທະນາເສດຖະກິດ - ສັງຄົມປີ 2018. ທ່ານລັດຖະມົນຕີ, ຫົວໜ້າຫ້ອງວ່າການລັດຖະບານ ມາຍຕ໋ຽນຢຸງ ໃຫ້ຂໍ້ສັງເກດວ່າ:
“ໝາກຜົນດັ່ງກ່າວ ໄດ້ຢືນຢັນລັກສະນະທັນການ ແລະ ມີປະສິດທິຜົນຂອງບັນດາມາດຕະການ ຊຶ່ງລັດຖະບານປະກາດໃຊ້, ຊີ້ນຳບັນດາຂະແໜງການ, ບັນດາທ້ອງຖິ່ນຂັ້ນຕ່າງໆ ພ້ອມກັນປະຕິບັດຢ່າງຂ້ຽວຂາດ. ນີ້ແມ່ນສັນຍານທີ່ຕັ້ງໜ້າ ເພື່ອສ້າງພື້ນຖານເສດຖະກິດມຸ່ງໄປເຖິງຄາດໝາຍການເຕີບໂຕ 6,7% ຂອງທັງປີ 2017. ດ້ວຍລະດັບການເຕີບໂຕນີ້, ຖ້າຫາກບໍ່ເກີດມີໄພທຳມະຊາດຢ່າງຮ້າຍແຮງ, ຖ້າຫາກພວກເຮົາບໍ່ປະໝາດໃນການຊີ້ນຳບໍລິຫານ ແລະ ແກ້ໄຂບາງສິ່ງທີ່ຍັງຄົງຄ້າງປີ 2017 ນັ້ນ ອາດຈະເປັນປີທຳອິດພາຍຫລັງຫລາຍປີທີ່ ຫວຽດນາມ ປະຕິບັດສຳເລັດລື່ນກາຍລະດັບ 13 ຄາດໝາຍທັງໝົດ ຊຶ່ງສະພາແຫ່ງຊາດມອບໝາຍໃຫ້.”
ເມື່ອຮັບຮູ້ບັນດາຄວາມມານະພະຍາຍາມໃນການບໍລິຫານຂອງລັດຖະບານ, ທ່ານນາງປະທານສະພາແຫ່ງຊາດ ຫວຽດນາມ ຫງວຽນທິກີມເງິນ ຕີລາຄາວ່າ:
“ສະພາແຫ່ງຊາດຕີລາຄາສູງຄວາມມານະພະຍາຍາມຂອງລັດຖະບານ, ບັນດາຂະແໜງການ, ທຸກຂັ້ນໃນການປະຕິບັດບັນດາມະຕິຂອງສະພາແຫ່ງຊາດກ່ຽວກັບແຜນການພັດທະນາເສດຖະກິດ - ສັງຄົມ ແລະ ງົບປະມານແຫ່ງລັດ. ສະພາແຫ່ງຊາດກໍ່ຍ້ອງຍໍຈິດໃຈສູ້ຊົນຂອງປະຊາຄົມວິສາຫະກິດ ແລະ ປະຊາຊົນທຸກຊັ້ນວັນນະໄດ້ຜ່ານຜ່າສິ່ງທ້າທາຍ, ຍາດໄດ້ບັນດາໝາກຜົນຢ່າງຕັ້ງໜ້າ, ສ້າງປະຖົມປັດໄຈເພື່ອບັນລຸໄດ້ ແລະ ລື່ນກາຍບັນດາຄາດໝາຍຂອງປີ 2017 ຕາມມະຕິຂອງສະພາແຫ່ງຊາດ.”
ບໍ່ປະໝາດໃນຊຸມເດືອນທີ່ຍັງເຫຼືອຂອງປີ 2017
ເພື່ອບັນລຸໄດ້ຄາດໝາຍການເຕີບໂຕ 6,7% ໃນທັງປີ, ພື້ນຖານເສດຖະກິດຍັງຄົງມີຫລາຍວຽກຕ້ອງປະຕິບັດ, ໃນນັ້ນ ໄຕມາດທີ 4 ຕ້ອງບັນລຸລະດັບການເຕີບໂຕໃຫ້ໄດ້ 7,32%. ນີ້ແມ່ນໜ້າທີ່ຫຍຸ້ງຍາກທີ່ສຸດ ຍ້ອນວ່າລະດັບການເຕີບໂຕນີ້ ຕ້ອງສູງທົບເຄິ່ງໜຶ່ງ ເມື່ອທຽບໃສ່ຊຸມເດືອນຕົ້ນປີ ແລະ ສູງສຸດໃນ 6 ປີທີ່ຜ່ານມາ. ຕາມທ່ານລັດຖະມົນຕີ, ຫົວໜ້າຫ້ອງວ່າການລັດຖະບານ ມາຍຕ໋ຽນຢຸງ ແລ້ວ ໃນຊຸມເດືອນທີ່ຍັງເຫຼືອຂອງປີ 2017, ບັນດາກະຊວງ, ຂະແໜງການ, ທ້ອງຖິ່ນ ຕ້ອງສືບຕໍ່ສຸມໃສ່ປະຕິບັດບັນດາໜ້າທີ່, ມາດຕະການຢ່າງຂ້ຽວຂາດ, ຄົບຊຸດ; ສຸມໃສ່ເຂົ້າໃນຂັ້ນຕອນການປະຕິບັດ, ເປັນຕົ້ນແມ່ນຜູ້ນຳໜ້າ ຍາມໃດກໍ່ຕ້ອງຊີ້ນຳຢ່າງໃຫ້ຊິດຕິດແທດ ແລະ ຮັບຜິດຊອບ. ທ່ານ ມາຍຕ໋ຽນຢຸງ ກ່າວວ່າ:
“ນາຍົກລັດຖະມົນຕີຮຽກຮ້ອງບັນດາກະຊວງ, ຂະແໜງການຍູ້ແຮງການປັບປຸງສະພາບແວດລ້ອມແຫ່ງການດຳເນີນທຸລະກິດ, ແກ້ໄຂຄວາມຫຍຸ້ງຍາກໃຫ້ວິສາຫະກິດກ່ວາອີກ. ຍູ້ແຮງການກວດກາ, ຫລຸດຜ່ອນບັນດາເງື່ອນໄຂການລົງທຶນດຳເນີນທຸລະກິດທີ່ບໍ່ຈຳເປັນ. ປະຕິຮູບການເຄື່ອນໄຫວກວດກາລົງເລິກຂະແໜງສຳລັບສິນຄ້ານຳເຂົ້າ - ສົ່ງອອກ ຢ່າງຮອບດ້ານ; ປະຕິບັດການຫັນປ່ຽນຢ່າງແຮງຈາກ “ການກວດກາກ່ອນ” ໄປສູ່ “ການກວດກາພາຍຫລັງ”. ບັນດາກະຊວງ, ຂະແໜງການ ແລະ ທ້ອງຖິ່ນ ຄວນຈັດຕັັ້ງບັນດາການສົນທະນາກັບວິສາຫະກິດເປັນປະຈຳ ບົນພື້ນຖານບັນດາການສ່ອງແສງ ແລະ ຂໍ້ສະເໜີຂອງວິສາຫະກິດຢ່າງເປັນປະຈຳ ແລະ ທັນການ. ”
ໝາກຜົນແຫ່ງການພັດທະນາເສດຖະກິດ - ສັງຄົມນັບແຕ່ຕົ້ນປີມາຮອດປະຈຸບັນແມ່ນຄວາມມານະພະຍາຍາມອັນໃຫຍ່ຂອງລັດຖະບານ ແລະ ບັນດາຂະແໜງການຂັ້ນຕ່າງໆໃນສະພາວະພື້ນຖານເສດຖະກິດພວມຫັນປ່ຽນຮູບແບບການເຕີບໂຕ, ຄ່ອຍໆຫລຸດຜ່ອນການອີງໃສ່ຂຸດຄົ້ນຊັບພະຍາກອນທຳມະຊາດ ແລະ ຫັນປ່ຽນທິດໄປສູ່ອຸດສາຫະກຳປຸງແຕ່ງ, ປະດິດສ້າງ ແລະ ການບໍລິການ. ດ້ວຍຄວາມເປັນເຈົ້າການໃນການບໍລິຫານ, ຈິດໃຈທີ່ບໍ່ປະໝາດ ເມື່ອປະຕິບັດໜ້າທີ່ໃນຊຸມເດືອນທີ່ຍັງເຫຼືອຂອງປີນັ້ນ ຄາດໝາຍການເຕີບໂຕ GDP 6,7% ປີ 2017 ຂອງ ຫວຽດນາມ ອາດສາມາດບັນລຸໄດ້.


text:
ສະພາແຫ່ງຊາດຮັບຟັງໃບຍື່ນສະເໜີຂອງປະທານປະເທດກ່ຽວກັບການໃຫ້ເຊົາດຳລົງຕຳແໜ່ງນາຍົກລັດຖະມົນຕີ
ທ່ານປະທານປະເທດ ເຈີນດ້າຍກວາງ
(ພາບປະກອບ)
ໂດຍສືບຕໍ່ກອງປະຊຸມສະໄໝສາມັນເທື່ອທີ 11 ສະພາແຫ່ງຊາດຊຸດທີ 13. ຕອນເຊົ້າວັນທີ 06/04 ສະພາແຫ່ງຊາດໄດ້ຮັບຟັງທ່ານປະທານປະເທດ ເຈີນດ້າຍກວາງ ອ່ານໃບຍື່ນສະເໜີໃຫ້ເຊົາດຳລົງຕຳແໜ່ງນາຍົກລັດຖະມົນຕີ. ຕາມໃບຍື່ນສະເໜີ, ທີ່ກອງປະຊຸມຄັ້ງປະຖົມມະເລີກ ສະພາແຫ່ງຊາດຊຸດທີ 13, ທ່ານ ຫງວຽນເຕີນຢຸງ, ກຳມະການກົມການເມືອງຊຸດທີ 11, ໄດ້ຮັບຄວາມໄວ້ວາງໄຈຈາກສະພາແຫ່ງຊາດເລືອກຕັ້ງໃຫ້ດຳລົງຕຳແໜ່ງເປັນນາຍົກລັດຖະມົນຕີ ສສ.ຫວຽດນາມ, ທ່ານ ຫງວຽນເຕີນຢຸງ ຍາມໃດກໍ່ປະຕິບັດສຳເລັດໜ້າທີ່ທີ່ໄດ້ຮັບມອບໝາຍ. ປະຈຸບັນ, ຍ້ອນຄວາມຮຽກຮ້ອງຕ້ອງການສັບຊ້ອນວຽກງານບຸກຄະລາກອນຂັ້ນສູງຂອງພັກ ແລະ ລັດ ພາຍຫຼັງກອງປະຊຸມໃຫຍ່ຜູ້ແທນທົ່ວປະເທດຄັ້ງທີ 12 ຂອງພັກ, ເພື່ອແນໃສ່ບູລະນະ ແລະ ປັບປຸງກົງຈັກລັດ ແລະ ວຽກງານພະນັກງານໃຫ້ຄົບຊຸດ, ທ່ານປະທານປະເທດຍື່ນສະເໜີຕໍ່ສະພາແຫ່ງຊາດພິຈາລະນາເຫັນດີໃຫ້ເຊົາດຳລົງຕຳແໜ່ງນາຍົກລັດຖະມົນຕີສຳລັບທ່ານ ຫງວຽນເຕີນຢຸງ. ຕໍ່ຈາກນັ້ນ, ບັນດາສະມາຊິກສະພາແຫ່ງຊາດປຶກສາຫາລືຢູ່ຄະນະກ່ຽວກັບໃບຍື່ນສະເໜີໃຫ້ເຊົາດຳລົງຕຳແໜ່ງນາຍົກລັດຖະມົນຕີຂອງທ່ານປະທານປະເທດ.
ແລະກໍ່ໃນຕອນເຊົ້າວັນດຽວກັນ, ບັນດາສະມາຊິກສະພາແຫ່ງຊາດໄດ້ລົງຄະແນນສຽງຮັບຮອງເອົາຮ່າງກົດໝາຍວ່າດ້ວຍສຳຜັດຂໍ້ມູນຂ່າວສານ; ຮ່າງກົດໝາຍວ່າດ້ວຍການຢາ (ສະບັບປັບປຸງ); ຮ່າງກົດໝາຍວ່າດ້ວຍປັບປຸງ, ເພີ່ມເຕີມບາງຂໍ້ມາດຕາຂອງກົດໝາຍວ່າດ້ວຍອາກອນມູນຄ່າເພີມ…
(ແຫຼ່ງຄັດຈາກ VOV)


text:
ຫາງສຽງອາເມລິກາຮັບຮູ້ບັນດາສັນຍານຕັ້ງໜ້າຕໍ່ໜ້າການຢ້ຽມຢາມຫວຽດນາມຂອງທ່ານ Barack Obama
ທ່ານປະທານາທິບໍດີ ສະຫະລັດ ອາເມລິກາ Barack Hussein Obama
(ພາບ: EPA/TTXVN)
ຫາງສຽງ ອາເມລິກາ ສືບຕໍ່ສະແດງຄວາມສົນໃຈຫຼາຍຕໍ່ເຫດການທ່ານປະທານາທິບໍດີ ສະຫະລັດ ອາເມລິກາ Barack Hussein Obama ຈະຢ້ຽມຢາມ ຫວຽດນາມ ຢ່າງເປັນທາງການແຕ່ວັນທີ 22 – 25/5/2016. ວົງການເຈົ້າໜ້າທີ່ທຳນຽບຂາວ ໃຫ້ຮູ້ວ່າ: ປະທານາທິບໍດີ Obama ລໍຖ້າການຢ້ຽມຢາມ ຫວຽດນາມ ແລະ ຄາດວ່າຈະເຈລະຈາກັບບັນດາການນຳ ຫວຽດນາມ ເພື່ອແນໃສ່ເພີ່ມທະວີການພົວພັນຄູ່ຮ່ວມມືຮອບດ້ານ ຫວຽດນາມ - ອາເມລິກາ ໃນຫຼາຍຂົງເຂດຄື: ການຄ້າ - ການລົງທຶນ, ການຮ່ວມມືດ້ານສຶກສາ, ການປ້ອງກັນຄວາມສະຫງົບ, ສິດທິມະນຸດ, ກໍ່ຄືບັນດາບັນຫາພາກພື້ນ ແລະ ສາກົນທີ່ຕ່າງຝ່າຍຕ່າງມີຄວາມສົນໃຈ. ການຢ້ຽມຢາມຖືກດຳເນີນໄປໃນສະພາບທີ່ການພົວພັນ ຫວຽດນາມ - ອາເມລິກາ ພວມພັດທະນາຢ່າງແຮງ. ໃນຮອບເວລາພຽງ 2 ທົດສະວັດແຫ່ງການສ້າງສາຍພົວພັນເປັນປົກກະຕິ, ການພົວພັນລະຫວ່າງ 2 ປະເທດບັນລຸໄດ້ບັນດາຄວາມກ້າວໜ້າອັນໃຫຍ່ຫຼວງ.
ທ່ານຮອງສາດສະດາຈານ Admund Malesky, ຂຶ້ນກັບພະແນກເສດຖະກິດການເມືອງ ມະຫາວິທະຍາໄລ Duke (ອາເມລິກາ) ຖືວ່າ: ການຢ້ຽມຢາມຂອງທ່ານປະທານາທິບໍດີ Obama ເຖິງ ຫວຽດນາມ ຈະແມ່ນການຢ້ຽມຢາມຄັ້ງປະຫວັດສາດຍ້ອນຈາກບັນດາຄວາມແຕກຕ່າງກັນກ່ອນນີ້, ປະຈຸບັນມີການພົວພັນ 2 ຝ່າຍໄດ້ພັດທະນາຢ່າງໝັ້ນຄົງເຂັ້ມແຂງ. ການຢ້ຽມຢາມ ສາມາດຈະແມ່ນກາລະໂອກາດເພື່ອໃຫ້ 2 ປະເທດຊຸກຍູ້ການພົວພັນແລກປ່ຽນໃນອະນາຄົດ ແລະ ສ້າງການພົວພັນໃນຫຼາຍຂົງເຂດເຊັ່ນດ້ານການຄ້າ, ການສຶກສາຕະຫຼອດຮອດການຮ່ວມມືດ້ານພະລັງງານ.. ໃນຂະນະນັ້ນ, ທ່ານ Andre Sauvageot, ອະດີດພັນເອກອົງການສືບລາຊະການລັບສູນກາງ ອາເມລິກາ (CIA), ຜູ້ອຳນວຍການພັດທະນາການດຳເນີນທຸລະກິດ ຫວຽດນາມ - ອາເມລິກາ ຂອງກຸ່ມບໍລິສັດທີ່ປຶກສາ Maventus, ຖືວ່າ: ອາເມລິກາ ຄວນຍົກເລີກຄຳສັ່ງຂວຳ້ບາດດ້ານອາວຸດຢ່າງສົມບູນກັບ ຫວຽດນາມ, ພ້ອມທັງຫວັງວ່າ ລັດຖະບານ ອາເມລິກາ ຈະປະກອບສ່ວນເຂົ້າໃນການສ້າງກອງທັບ ຫວຽດນາມ ເປັນທັນສະໄໝ.
(ແຫຼ່ງຄັດຈາກ VOV)


text:
ຕອນບ່າຍວັນທີ 26 ສິງຫາ, ທ່ານ ຫງວຽນທ້ຽນເຍີນ, ເລຂາຄະນະພັກນະຄອນໂຮ່ຈິມິນ ໄດ້ໃຫ້ການຕ້ອນຮັບທ່ານນາງ Irina Bokova, ຜູ້ອຳນວຍການໃຫຍ່ອົງການສຶກສາວິທະຍາສາດ ແລະ ວັດທະນະທຳສປຊ (UNESCO)
ທ່ານ ຫງວຽນທ້ຽນເຍີນ, ເລຂາຄະນະພັກນະຄອນໂຮ່ຈິມິນ
ຕ້ອນຮັບທ່ານນາງ Irina Bokova, ຜູ້ອຳນວຍການໃຫຍ່ UNESCO
(ພາບ: TTXVN)
ພວມຢ້ຽມຢາມ ແລະ ເຮັດວຽກຢູ່ນະຄອນໂຮ່ຈິມິນ. ທີ່ການຕ້ອນຮັບ, ທ່ານ ຫງວຽນທ້ຽນເຍີນ, ໄດ້ສະເໜີໃຫ້ທ່ານນາງ Irina Bokova ແລະ UNESCO ຈົ່ງຍູ້ແຮງບັນດາໂຄງການຮ່ວມມືໜູນຊ່ວຍນະຄອນໃນເລື່ອງຍົກສູງລະດັບຄວາມຮູ້ໃຫ້ແກ່ແຫຼ່ງຊັບພະຍາກອນມະນຸດທີ່ມີຄຸນນະພາບສູງ, ປະກອບສ່ວນຊ່ວຍນະຄອນປະຕິບັດສຳເລັດເປົ້າໝາຍກາຍເປັນເຂດຕົວເມືອງທີ່ສະຫຼາດ ດ້ວຍພື້ນຖານເສດຖະກິດພູມປັນຍາ; ໜູນຊ່ວຍນະຄອນຜັນຂະຫຍາຍບັນດາໂຄງການຄົ້ນຄວ້າກ່ຽວກັບຜົນກະທົບຂອງເລື່ອງນ້ຳທະເລຂຶ້ນສູງ ແລະ ສະພາບນ້ຳເຄັມຊຶມຢູ່ເຂດນິເວດວິທະຍາ ເກີນເຢີ.
ສ່ວນທ່ານນາງ Irina Bokova ໃຫ້ຮູ້ວ່າ, ຍາມໃດ UNESCO ກໍ່ປາດຖະໜາ ແລະ ພ້ອມແລ້ວທີ່ຈະຮ່ວມມືກັບນະຄອນໃນການຍົກສູງລະດັບຄວາມຮູ້ໃຫ້ແກ່ແຫຼ່ງຊັບພະຍາກອນມະນຸດ ແລະ ສົມທົບກັນບັນດານັກຊ່ຽວຊານ, ນັກວິທະຍາສາດຂອງນະຄອນໂຮ່ຈິມິນ ໃນບັນກາປົກປັກຮັກສາເຂດນິເວດວິທະຍາ ເກີນເຢີ. UNESCO ພ້ອມແລ້ວທີ່ຈະຮ່ວມມືກັບນະຄອນໃນເລື່ອງແບ່ງປັນແນວຄວາມຄິດ, ບົດຮຽນໃນການຄຸ້ມຄອງ, ພັດທະນາເຂດຕົວເມືອງ.
(ແຫຼ່ງຄັດຈາກ VOV)


text:
ບັນດາຜູ້ແທນທີ່ງານຕະຫຼາດນັດອຸດສາຫະກຳ, ວິທະຍາສາດ ແລະ
ເຕັກນິກ ຊຶ່ງຖືກຈັກຂຶ້ນຢູ່ເມືອງ ກີນແມັດ
ວັນທີ 2/10, ຫວຽດນາມນາມໄດ້ເຂົ້າຮ່ວມເວທີປາໄສວິສາຫະກິດໃນຂອບເຂດງານຕະຫຼາດນັດອຸດສາຫະກຳ, ວິທະຍາສາດ ແລະ ເຕັກນິກ ຊຶ່ງຖືກຈັກຂຶ້ນຢູ່ເມືອງ ກີນແມັດ, ແຂວງ ບູເອນົດ ອາຍແຣັດ ປະເທດອັກຊັງຕີນ. ວິສາຫະກິດອັກຊັງຕີນຫຼາຍແຫ່ງ ໄດ້ສົນໃຈກ່ຽວກັບຄວາມສາມາດນຳເຂົ້າສິນຄ້າຈາກຫວຽດນາມ. ຢູ່ທີ່ນີ້, ຜູ້ຕາງໜ້າທູດການຄ້າຫວຽດນາມ ທ່ານນາງ ຫງວຽນທິແທງເວີນ ພ້ອມກັບບັນດາຜູ້ຕາງໜ້າສະຖານທູດບັນດາປະເທດອາຊຽນ ໄດ້ແລກປ່ຽນກັບບັນດາຄູຮ່ວມມືອັກຊັງຕີນກ່ຽວກັບກາລະໂອກາດ ທຳມາຄ້າຂາຍ. ມູນຄ່າແລກປ່ຽນການຄ້າລະຫວ່າງຫວຽດນາມ ແລະ ອັກຊັງຕີນ ຮອດເດືອນ 8/2015 ບັນລຸ 1,7 ຕື້ USD.
(ແຫຼ່ງຄັດຈາກ VOV)


text:
ງານວາງສະແດງ“ຫວຽດນາມ-ຄູ່ຮ່ວມມືດຳເນີນທຸລະກິດທີ່ມີຄວາມໄວ້ເນື້ອເຊື່ອໃຈແລະເຕັມໄປດ້ວຍຄວາມສາມາດບົ່ມຊ້ອນ”
(VOVWORLD) -ທີ່ສູນກອງປະຊຸມ Ariayana ນະຄອນ ດາຫນັງ ພວມດຳເນີນງານວາງສະແດງ “ຫວຽດນາມ - ຄູ່ຮ່ວມມືດຳເນີນທຸລະກິດທີ່ມີຄວາມໄວ້ເນື້ອເຊື່ອໃຈ ແລະ ເຕັມໄປດ້ວຍຄວາມສາມາດບົ່ມຊອ້ນ”.
ນີ້ແມ່ນການເຄື່ອນໄຫວຖືກຈັດຂຶ້ນຢູ່ນອກກອງປະຊຸມສຸດຍອດວິສາຫະກິດ ເວທີປາໄສການຮ່ວມມືເສດຖະກິດ ອາຊີ ປາຊີຟີກ ປີ 2017 (APEC CEO Summit 2017) ແລະ ກອງປະຊຸມສຸດຍອດທຸລະກິດ ຫວຽດນາມ (Vietnam Business Summit ).
ງານວາງສະແດງລວມມີ ຮ້ານວາງສະແດງ 80 ຮ້ານ ຂອງ 63 ແຂວງ, ນະຄອນ ຂອງຫວຽດນາມ ເພື່ອແນໃສ່ແນະນຳບັນດາຜົນງານທາງດ້ານເສດຖະກິດຂອງຫວຽດນາມ ພ້ອມທັງປະກອບສ່ວນສົ່ງເສີມການທ່ອງທ່ຽວ, ຮຽກຮ້ອງການລົງທຶນໂຄສະນາບັນດາຜະລິດຕະພັນເຄື່ອງໝາຍການຄ້າຫວຽດນາມ ເຖິງ ວິສາຫະກິດ ແລະ ຜູ້ແທນມາຈາກ 21 ພື້ນຖານເສດຖະກິດສະມາຊິກ APEC.